
Prolog - 
sau de ce în unele zile ar fi mai bine 


să nici nu te dai jos din pat 


— Hai, ce mai stai? 

Leonie mă priveşte zâmbind. Numai că nu e un zâmbet 
de încurajare, atâta lucru pricep și eu. Mai degrabă pare cam... 
batjocoritor. Mă rog, aduce mai mult a rânjet. 

— Nu cumva n-ai curaj? 

Îmi simt gâtul uscat şi-mi vine să înghit în sec. 

— Sigur că am curaj. Adică mă gândesc că aş avea curaj, dar... 

— Ce dar? 

Acum nu doar Leonie rânjeşte, ci și Emilia, Ruth și Helene par să 
se distreze pe cinste. 

— Păi vreau să spun că ar fi de-a dreptul o nebunie să dau târ- 
coale printr-un magazin care e supravegheat de vreo patru camere 
de luat vederi și să şterpelesc de-acolo un tricou. Problemele cu 
legea ar fi de neevitat. 

Leonie face ochii mari de uimire şi repetă: 

— Problemele cu legea ar fi de neevitat? Ce aiureli tot îndrugi? 

Se întoarce pe călcâie şi, pur şi simplu, nu-mi mai dă niciun pic 
de atenţie. Celelalte trei se iau după ea. 


La naiba! Așa nu merge. De fapt, eu nu ştiu prea multe despre 


ce înseamnă într-adevăr să fii om, cu atât mai puţin fată. Credeam 


că e mult mai simplu. 


tit 


Aşa se întâmplă întotdeauna, ești mai deştept după ce totul s-a 
încheiat; dar dacă cineva mi-ar fi spus mai înainte ce pline de toane 
sunt noile mele colege de şcoală, în vecii vecilor nu mi-aș fi dorit să 
fac schimb cu Kira. Aş fi preferat să fi rămas superbul, inteligentul 
şi poate puţin cam prea răsfățatul motan de companie care am 
fost până la furtuna aia blestemată. Aş mai sta şi acum întins pe 
canapeaua mea confortabilă din Hochallee, iar colegul meu de 
apartament, profesorul Werner Hagedorn, mi-ar citi ceva despre 
fizica cuantică. Sau despre pisica lui Schrödinger’ și cum se poate 
câştiga Premiul Nobel cu ajutorul ei. Pentru aşa o ispravă pleci în 
călătorie la Stockholm, primeşti o grămadă de bani şi faci cunoștință 
cu regele Suediei. Iar asta, iarăşi, este o dovadă că noi, pisicile, 
suntem nişte animale domestice foarte importante. Dar ce zic eu? 
Cele mai importante dintre toate câte există pe lume! Și, în loc să stau 
tolănit pe canapeaua mea, eu sunt aici și — sfântă sardină în ulei! — 
uite şi tu ce megaîncurcătură! Iar acum trebuie să vă prezint totul 
aşa cum s-a întâmplat, ca să mă puteţi urmări. S-o luăm, deci, de la 
început, de la primul capitol al incredibilei mele poveşti... 


l Erwin Schrâdinger (1887-1961), fizician austriac, laureat al Premiului Nobel; a 
imaginat un experiment în care este prezentă o pisică, pentru a evidenția chestiuni ce 
tin de mecanica cuantică (n. tr.). 


Se deschide o conservă, 


iar asta nu e singura 
surpriză urâtă 


La naiba, ce mai e și asta? Miroase ciudat şi arată încă și 
mai ciudat... Dar e în castronelul meu! Prin urmare, presupun că 
trebuie s-o mănânc. Ah, pe sfânta mea tăviţă cu nisip! Trebuie să 
fie o neînțelegere la mijloc. Şi încă una mare. O să lămuresc eu 
totul imediat! Asta pentru că eu, distinsul motan de companie 
Winston Churchill, nu voi mânca în niciun caz ceva ce nu gâdilă 
nobilele mele papile gustative. Ba mai mult, ceva ce eu n-am 
comandat! 

Prost dispus, ies în grabă din bucătărie s-o caut pe Olga. Ea este 
menajera noastră, prin urmare e, cu siguranță, răspunzătoare de 
dezastrul din castronelul meu. De regulă, Olga ne găteşte mie și 
profesorului în mod absolut fenomenal, dar astăzi e clar că a dat-o 
în bară. 

_O'să protestez. Asta, dacă o găsesc pe Olga, fiindcă, momentan, 
nici urmă de ea. Nu e nici în camera de zi, nici în sufragerie și nici 
în birou: asta nu se poate! Ciudat. Mă postez în mijlocul lungului 
nostru hol şi privesc când într-o parte, când în cealaltă. În casă e 
liniște deplină. Dacă ea ar fi pe undeva, ar trebui totuși s-o aud. În 
calitatea mea de motan, am auzul foarte fin. 


Ah! Din dormitor răzbate un foşnet. Mă reped imediat spre 
celălalt capăt al holului şi mă strecor prin ușa întredeschisă. Olga 
stă cu spatele la mine, în fața dulapului de haine, şi sortează rufe. 
Tocmai voiam să mă arunc cu tot elanul la picioarele ei, când mă 
văd nevoit să pun frână: astea nu-s picioarele Olgăi! În fața mea se 
află o femeie complet necunoscută. Miau! Cine e individa? 

Femeia străină se întoarce spre mine şi mă priveşte uluită. Este, 
în mod evident, la fel de surprinsă ca mine. Se apleacă și vrea să mă 
mângâie pe cap. Mă repliez. Din principiu, eu nu mă alint pe lângă 
străini. 

— Hei, dar tu cine ești? se interesează ea. 

Vocea ei are același timbru ca a Olgăi. Uimitor! Şi chiar seamănă 
cu ea: siluetă suplă, păr blond, lung, strâns în coadă. E, poate, ceva 
mai tânără, dar nu sunt așa de sigur de treaba asta. Nu prea mă 
pricep să apreciez vârsta oamenilor. Când au încetat să mai fie copii 
şi au ajuns la dimensiunile definitive, mi se pare că toți arată cam 
la fel. 

Fac încă un pas către ea şi o măsor din priviri. Îmi zâmbește cu 
prietenie, ca şi cum ar aștepta un răspuns de la mine. Mda, cine 
sunt eu? Dacă aș putea vorbi, fireşte că m-aș prezenta doamnei 
după toate regulile politeții. Şi i-aș povesti că mă numesc Winston 
Churchill, dar că toată lumea îmi spune simplu Winston. Că locuiesc 
de ceva vreme la profesorul Werner Hagedorn, pe aristocratica 
stradă Hochallee 106a din Hamburg. Că cel mai mult îmi place 
să stau pe confortabila canapea din camera de zi sau pe covorul 
pufos din fața șemineului. Că mâncarea mea preferată este ficatul 
de pasăre proaspăt gătit, cu puţin pătrunjel. Şi că sunt un veritabil 


motan de casă, iar asta înseamnă că nu ies niciodată pe-afară. Când 

mă uit pe geam la pisicile alea ciufulite din curte, mă trec toți fiorii 
gândindu-mă cât de neprietenoasă pare lumea de afară. 

Dacă aş putea vorbi, poate că i-aș povesti străinei toate lucrurile 
astea despre mine. Sau măcar o parte din ele. Dar nu pot să vorbesc 
şi, de aceea, pur şi simplu nu spun nimic. Dar, de fapt, nici nu 
contează; altă întrebare mă macină pe mine: cine e femeia? Şi ce 
caută ea aici? 

Mă postez în faţa ei, scot un mieunat şi-mi agit coada într-o parte 
și-n alta. Ea întinde din nou mâna şi mă scarpină ușor după urechi. 
Nu mă împotrivesc, ba chiar încerc o senzaţie plăcută. Totuși, mă 
întreb: voi, oamenii, chiar nu puteți să vă prezentaţi ca lumea? Nu 
mângâi, așa, o pisică pe care n-o ştii, căreia încă nu i-ai fost prezentat. 
Cei mai mulți oameni habar n-au, pur şi simplu, să se poarte. 

Uşa dormitorului se deschide și intră Olga. Fug spre ea şi o salut 
furtunos, frecându-mi capul de picioarele ei şi mieunând cu nădejde. 

— Bună, Winston, mă salută Olga zâmbind, ţi-a fost dor de mine? 
Am fost doar puţin pe afară. Văd că ai şi făcut cunoştinţă cu Ana. 

— Desigur, ne împrieteneam, răspunde străina, care în mod evi- 
dent se numeşte Ana. Nu-i așa? Ei, ştiam eu! 

— Ah, foarte bine! zâmbeşte Olga. Ştii, Winston, eu chiar speram 
că te vei împrieteni cu Ana. Doar e sora mea. 

La naiba! Sora Olgăi! Aşa se explică asemănarea. Dacă n-aş avea 
atâta păr pe faţă, s-ar vedea că mă holbez surprins. Dar aşa, nu-mi 
rămâne decât să miaun stins. 

— Winston este pisica profesorului Hagedorn, îi explică Olga 
surorii ei. Prin urmare, trebuie să ai grijă nu numai de domnul 
profesor, ci şi de motanul lui. 

Ana aprobă din cap: 


— Profesorul deja mi-a explicat. I-am dat imediat să mănânce lui 
Winston. 

Aha! Ea era! Pufnesc zgomotos, dar Ana şi Olga nu observă, ci 
continuă să stea de vorbă vesele: 

— I-ai şi dat ceva de mâncare? Ce? 

— Păi am cumpărat mâncare pentru pisici. Tocmai luasem niște 
detergent. Aveau în ofertă un carton întreg de conserve pentru 
pisici. L-am pus imediat în coș. 

— Conserve? Pentru Winston? 

Olga începe să râdă. 

Mă rog, ce-o fi de râs aici? Şi ce înseamnă mai exact „conserve 
pentru pisici“? 

— Da, bineînţeles. De ce nu? Am citit ce conțin și mi s-au părut 
foarte apetisante. Carne de curcan cu orez. 

Olga nu se opreşte din râs; eu sunt buimăcit. Ce am văzut eu în 
castronelul meu numai carne de curcan cu orez nu era. Părea mai 
degrabă pământ umed de flori, ca acela pe care-l aduce Olga în 
balcon primăvara, când mută afară plantele de apartament. 

— Nu cred ca Winston al nostru să mănânce conserve. E prea 
răsfățat. Eu pregătesc întotdeauna ceva proaspăt. Pentru motan și 
pentru profesor. Ţine minte asta! 

Întâi de toate: Olga are dreptate. Apoi: de ce să rețină Ana așa 
ceva? Nu înţeleg. Esenţial e însă faptul că Olga ştie ce ne place 
nouă, lui Werner și mie. 

— Bine, notez imediat. Să sperăm că n-o să greşesc nimic când 
nu vei mai fi aici, oftează Ana. 

— Nu-ţi face griji, o să te descurci. Săptămâna viitoare pot să-ți 


mai arăt câte ceva. Şi apoi, poți să mă suni oricând, dacă ai întrebări. 

Ia stai aşa! Ce înseamnă asta: „când nu vei mai fi aici“? Cred că 
n-am auzit bine! Olga aparține casei noastre din Hochallee 106a la 
fel de mult ca Werner, ca scândura mea de ascuţit ghearele, înaltă de 
doi metri, învelită în catifea, şi ca biblioteca noastră cu multe cărți. Şi, 
bineînţeles, ca mine. Şi apoi, nu se poate Hochallee 106a fără Olga. 
Nici nu mai iau în calcul partea cu carnea de curcan cu orez. 

Dar, într-adevăr, Ana asta scoate din buzunarul pantalonilor un 
carneţel şi un creion şi începe să mâzgălească ceva. De aici ar trebui să 
trag concluzia că Olga chiar are de gând să ne părăsească? Mă încearcă 
o senzaţie extrem de neplăcută, o apăsare vagă, dar persistentă, în 
burta mea de motan. Bine măcar că e încă goală; altminteri, probabil 
că senzaţia asta ar fi devenit chiar dureroasă. „Când nu vei mai fi aici“ 
- ei bine, cu cât mă gândesc mai mult la această propoziţie, cu atât mai 
tare îmi bate inima. Nu-mi place deloc când în viața mea se schimbă 
ceva la care ţin. Ba aş spune chiar că urăsc asta! 

Clic, clic — se aude cum se învârte o cheie în broasca ușii de la 
intrare. Werner! El va pune capăt pe loc nebuniei ăsteia! Locuiesc 
de atâta vreme cu profesorul meu, încât el mă înțelege fără să fie 
nevoie de cuvinte. Așadar, mă precipit spre ușa de la intrare și nici 
nu intră bine Werner în hol, că și încep să miaun sfâşietor şi să mă 
tăvălesc pe podea în faţa lui. 

— Winston, băiatule, ce e cu tine? 

Werner își scoate jacheta de catifea şi se apleacă spre mine: 

— Te doare burta? 

Mă mângâie afectuos pe burtică. Apoi se ridică din nou. 

— Olga? M-am întors! Cred că Winston nu se simte prea bine. 

Profesorul meu! Ce mai, om de calitate, nu glumă!. A văzut 


numaidecât că am o problemă. 

— Un moment! se aude din cealaltă parte a casei. Vin imediat! 

Hotărăsc să mai exploatez puţin momentul de compasiune 
înainte ca Olga să-și facă apariţia aici şi să spună că prea mă prefac. 
Așadar, miaun şi mai jalnic şi, în cele din urmă, rămân lungit pe 
spate, cu toate cele patru labe întinse. Dacă nici asta nu e imaginea 
suferinţei, atunci... 

— Vai, ce e cu motanul? 

— Mda, parcă nu-i e prea bine. I-aţi dat azi să mănânce? 

Olga dă din cap aprobator. 

— L-a hrănit Ana. Ce-i drept, cu mâncare pentru pisici. Încă 
nu m-am uitat dacă Winston s-a atins de castronel. Poate că pur și 
simplu îi e foame, pentru că nu i-o fi plăcut mâncarea. 

— Mâncare pentru pisici? clatină din cap Werner. Aşa nu merge, 
ca tu să gătești pentru Dieter al tău, iar noi aici să trebuiască să ne 
mulțumim cu fast-food. 

„Fast-food“? Nu înţeleg. Dar nici nu contează, e clar vorba despre 
ceva fără gust. Aluzia la Dieter este însă interesantă... Am senzaţia 
că tipul ăsta o să-mi facă probleme. În ultima vreme, numele lui a 
apărut suspect de frecvent în discuţie, însoțit de oftaturile Olgăi. 
Dieter este, cu siguranță, cineva important pentru ea. Ba încă aşa de 
important, încât, pe viitor, ea ar prefera să gătească pentru el în loc 
s-o facă pentru Werner şi pentru mine. Mai că mi se zbârleşte blana! 

Olga râde. 

— Nicio grijă, îi voi arăta surorii mele ce vă place să mâncaţi. Pe 
Dieter, de altfel, o să-l pun mai întâi la dietă, pentru că, în ultima 
vreme, a cam luat în greutate. 

— Nu-i de mirare. Cine-şi alege de soție pe cea mai bună bucătăreasă 


din lume n-are cum să evite câteva kilograme în plus. Ştii ceva? 

Werner face o pauză de efect. 

— Nu, scutură Olga din cap. 

— Grozav îl invidiez pe Dieter. Aş pune, fără să stau pe gânduri, 
cinci kilograme pe mine, dacă, în schimb, te-aş putea păstra aici. Ba 
chiar zece. Faptul că ne părăseşti mi se pare o adevărată catastrofă. 

Poftim? Chiar e adevărat? Olga o să plece, iar Werner nu poate s-o 
împiedice? Asta chiar că este o catastrofă. Indiferent cum priveşti 
situația. Mă rostogolesc pe o parte şi, fără vlagă, las capul pe podea. 
Simt că ameţesc. De supărare sau de prea multă învârteală. 

— Vezi, Olga? Winston deja pare distrus. Nici lui nu-i place 
treaba asta, că trebuie s-o scoatem la capăt fără dumneata. 

— Ah, domnule profesor, nu-mi mai spuneți toate astea! Altminteri 
o să mă simt îngrozitor. Oricum, am şi găsit înlocuitoarea perfectă. 
Ca nouă menajeră, sora mea, Ana, sigur se va ocupa cu şi mai multă 
grijă de dumneavoastră decât am făcut-o eu până acum. La urma 
urmelor, Ana este mamă. Are multă experiență în îngrijirea altora. 

Ei, şi? Asta chiar că nu pricep. Ce are a face faptul că e mamă 
cu îngrijitul? De propria mea mamă abia de-mi amintesc. În cazul 
în care a avut grijă de mine, n-a făcut-o prea mult timp - la urma 
urmelor, eu eram încă mic când Werner m-a luat de la un crescător 
de pisici. De atunci, el are grijă de mine, împreună cu Olga, iar 
lucrurile merg aşa de bine, încât n-am de ce să mă plâng. 

— Ah, sora dumitale are un copil? 

Werner pare mirat. 

Olga aprobă din cap: 

— O fată de doisprezece ani. E tare dulce. E foarte bună la şcoală, 
mai ales la limbile străine. Când sora mea a venit cu Kira, acum 


patru ani, în Germania, fata nu ştia nemţeşte nicio boabă, iar acum, 

dacă o auziţi, nici n-aţi crede că nu s-a născut aici. 

Hei!? Cum să crezi ceva numai din auzite? Nu înţeleg. Poţi să afli 
unde s-a născut un om când îl auzi vorbind? Pe-asta n-am ştiut-o. 

Olga zâmbeşte. 

— Kira sigur o să se bucure să o însoțească pe mama ei aici; se va 
juca şi cu Winston. Atunci nici motanul nu se va mai plictisi. 

Alo! Dar nu mă plictisesc deloc. De unde i-a venit Olgăi o idee 
aşa de bizară? Îmi place viața mea exact aşa cum este acum. Nu 
vreau nicio schimbare. Şi tocmai de-aia n-aş vrea să vină în vizită 
niciun copil să se joace cu mine. Dimpotrivă: urăsc copiii! Sunt 
zgomotoși și prost-crescuţi și, până acum, toți cei pe care i-am 
întâlnit au ajuns să mă enerveze la un moment dat. De pildă, m-au 
tras de mustăţile mele lungi. Sau chiar au încercat să mi le taie. 

Fratele lui Werner are trei mucoşi incredibil de prost-crescuţi: 
două fete gemene și un băiat ceva mai mare. Ăştia trei mă chinuie 
de fiecare dată când vin în vizită în Hochallee. De Crăciun, de 
Paşte, la toate sărbătorile petrecute în familie, copiilor le vin cele 
mai smintite idei. De exemplu, de Crăciun, au încercat să-mi 
îndese pe cap o scufie țuguiată, roşie, ca să arăt ca Moşul. Cu lipici! 
De neînchipuit! Bineînţeles că Werner i-a certat pe cei trei mici 
terorişti, dar era prea târziu: scufița se lipise atât de tare de părul 
meu, încât Olga nu a putut s-o scoată decât tăindu-mi din blană cu 
forfecuţa. A fost pur şi simplu groaznic! 

Eu, Winston Churchill, eram complet desfigurat. 

Deci, indiferent ce se va petrece aici şi cine o va înlocui pe Olga 
când se va duce la Dieter al ei, să fie clar: orice, numai fără copii în 


Hochallee 106a! Sfântă sardină în ulei, te implor, fără copii! 


Întâi sfârşitul. Apoi începutul. 
Si ce început! 


În caz că există un Dumnezeu al pisicilor, e clar că nu m-a auzit. 


Spun asta pentru că, bineînțeles, problema mea cu copiii nu s-a 
rezolvat. Şi nici treaba cu plecarea Olgăi. Ce lovitură năprasnică 
pentru un motan atât de devotat ca mine! 

Astfel, câteva zile mai târziu, Olga stă cu bagajele la ușă, în vreme 
ce Dieter tropăie nerăbdător pe lângă ea, trecându-şi greutatea de 
pe un picior pe altul. Îl măsor suspicios din priviri. 

Lungile seri petrecute în faţa televizorului împreună cu Werner 
m-au învățat că oamenilor le place grozav să-şi caute perechea. Așa, 
de pildă, un bărbat se îndrăgostește de o femeie și fac o pereche şi 
rămân să trăiască împreună. Asta, cel puțin, îşi doresc cei mai mulți 
dintre oameni. Multe din filmele pe care le-am văzut împreună cu 
Werner tratează problemele care apar atunci când iubirea o dă 
în bară. Atunci lucrurile se cam complică, drept care eu m-am tot 
gândit că oamenii n-ar mai fi atât de stresaţi dacă povestea asta cu 
iubirea n-ar exista deloc. Werner, de pildă, n-are nicio bătaie de cap 
cu așa ceva. Asta numai și numai datorită faptului că el nu locuieşte 
în Hochallee cu o femeie, ci cu mine. Pur și simplu, un bărbat o duce 
mai bine cu un pisoi decât cu o femeie. Probabil că şi Olga o să-şi 
dea seama de treaba asta, când va da toată ziua nas în nas cu Dieter. 

Bărbatul visurilor ei se va transforma foarte repede într-un coșmar. 
Și atunci ea își va dori să fi rămas aici și să se fi ocupat de mine şi de 
Werner, nu de Dieter. Pe noi nu e aşa de uşor să ne părăseşti! 

Olga bagă mâna în buzunarul pantalonilor şi scoate o legătură 
de chei. 

— Astea sunt cheile apartamentului dumneavoastră. 

Werner dă din cap. Nu mai zâmbeşte deloc, ci pare tot atât de 
trist cum mă simt şi eu acum. După ce ai fost ani la rând animal 
de companie, ajungi să citeşti destul de bine fețele oamenilor. În 
orice caz, eu ştiu de cele mai multe ori dintr-o singură privire în ce 
toane e Werner. Asta poate fi, practic, de mare folos, atunci când 
am făcut vreo boacănă să zicem. Doar o privire spre figura lui şi 
îmi dau imediat seama dacă Werner chiar e supărat sau, de fapt, se 
amuză pe seama mea. Și atunci ori îmi iau repede tălpășița din fața 
lui, ori mă pisicesc pe lângă el, după caz. 

— Mda, înseamnă că acum ne luăm la revedere, nu? 

Werner pune întrebarea asta de parcă ar mai spera ca Olga să se 
răzgândească în ultimul moment. 

— Aşa e, spune Olga și o ia de-a lungul holului; apoi strigă: Ana, 
a venit Dieter și vrem să plecăm! 

— O clipă! se aude din bucătărie. Vin imediat. 

Nu trece o secundă și Ana apare. Îi adulmec pantalonii. Pare că 
tocmai a gătit ceva. Miroase înnebunitor. Ce ciudat, nu poartă şorț. 
Olga n-a gătit niciodată fără șorț. Dar e clar că se poate şi așa. Interesant. 

Olga pipăie nervos legătura de chei şi i-o întinde Anei. 

— Uite, draga mea! Ai mare grijă de ele! Şi, bineînţeles, nu numai 
de ele, ci și de domnul profesor. Nu uita de Winston! 


Ana ia cheile cu o mână, iar pe cealaltă o ridică în aer. 

— Jur! 

Acum râd cu toții şi atmosfera mizerabilă care amenința să 
cuprindă ca o ceață tot apartamentul este alungată de râsete. La 
despărţire, Olga îi strânge mâna lui Werner. Acesta ezită puţin, apoi 
o trage spre el și o îmbrățișează scurt. 

— Olga, îţi doresc toate cele bune! O să-ţi simt lipsa. 

Miau... şi eu! Dar cum să spun asta dacă nu pot să vorbesc? Mă 
decid pentru o săritură iute de pe podea pe comoda de sub panoul 
cu chei şi de acolo spre braţele Olgăi. Faptele să vorbească! Într-o 
clipă aterizez în siguranță la pieptul ei. 

— Oh, hopa! Atac frontal! comentează Olga senzaționala mea 
săritură şi mă scarpină uşor pe după urechi. Cred că Winston vrea 
să meargă cu noi! 

— Nu, nu, rămâne aici! strigă Werner. Nu puteți s-o ştergeţi 
acum cu toţii! 

— La drept vorbind, nici mie nu mi-ar pica bine, adaugă Dieter. 
Am o uşoară alergie la pisici. N-ar fi prea bine nici pentru mine, 
nici pentru Winston. 

Nu se poate! Olga şi-a ales un bărbat care nu suportă pisicile!? 
Nu poate fi adevărat! Ce gusturi proaste are în materie de bărbaţi! 
Jignit de moarte, sar din braţele ei și dispar în bucătărie. Rămân 


acolo până ce Olga şi Dieter părăsesc apartamentul. 

Noaptea, când mă cuibăresc în coşulețul meu ca să mă culc, mă 


simt deja, slavă Domnului, un pic mai bine. Ana a pregătit pentru 

mine ceva delicios -— ficat de pui cu orez adevărat. Apoi a făcut 
curat în bucătărie, fluierând veselă, exact așa cum făcea şi Olga 
mereu. Poate că nici n-o să fie schimbări așa de mari în viața mea 
de motan. Cu gândul ăsta, mă fac mulțumit covrig, adorm şi încep 
să visez frumos. În vis îmi apar o mâncărică de ficat de pasăre şi un 
locşor curat și încălzit de-o rază de soare, pe pervazul ferestrei. 

[ăââr! Țăââr! Țăââr! În vis, Werner m-a așezat pe măsuța de lângă 
telefon când acesta a început să sune mai întâi ezitant, apoi destul 
de insistent. Miau! Asta îmi tulbură frumosul meu vis! Werner, 
răspunde odată la telefon! Dar Werner nu reacționează. Pur şi 
simplu lasă telefonul să sune. Nu se poate! Nu-şi dă seama că zgo- 
motul e enervant? Ţââr! Ţââr! Werner, ce faci, omule? Hai! Eu nu 
pot să ridic receptorul cu lăbuţele. 

Dar Werner nu răspunde la telefon și, cu cât acesta sună mai mult, 
cu atât încep să înțeleg că zgomotul nu vine din visul meu, ci de 
altundeva. Și nu este telefonul, ci soneria de la ușă, la care cineva sună 
cu disperare. Asta chiar în miezul nopții. Așa ceva e de neconceput! 

Mă ridic, obosit, cu greu. Cine dracu' e? Uite că Werner trece îm- 
pleticindu-se, pe jumătate adormit, pe lângă mine. 

— Ce se întâmplă aici, Winston? mă întreabă el. 

Dar nu pot să-i răspund la întrebare. La trei noaptea! E cam 
târziu pentru vizite! Cască și aruncă o privire prin vizorul ușii. Pe 
acolo poți vedea cine e afară. 

— Doamne, Dumnezeule! exclamă involuntar Werner. 

Este evident că vizita e extrem de surprinzătoare. Werner înde- 
părtează lanţul care blochează din interior uşa casei noastre. Apoi o 
întredeschide. În faţa lui stă Ana. Şi o copilă foarte subțire, cu privirea 
tristă. 


Socoteala de-acasă 
nu se potrivește cu cea din târg 


AN 
A 2); Ana are ochii umflaţi rău și, oricum, arată cu totul diferit 
A 


faţă de acum câteva ore. Fetei pare să-i fie frig; în orice caz, 


tremură uşor. Sau poate că-i e frică? Și dacă da, de ce? Doar nu 
de mine şi de Werner. În halatul lui de baie cu dungi, Werner 
sigur nu pare prea periculos; cât despre mine - eu sunt doar o 
pisică. La urma urmelor, nici măcar ştrengarii ăia prost-crescuţi ai 
fratelui lui Werner nu se tem de mine. Iar ei sunt clar mai mici ca 
fata asta. 

— Bună seara! Nu voiam să intru așa, de-a dreptul, de-aia am 
sunat la ușă. 

Vocea Anei sună nesigur. Fata de lângă ea nu scoate o vorbă. Ea 
să fie Kira? Sigur e ea. Seamănă cu Ana: același păr blond, aceiași 
ochi mari. 

Werner n-a apucat încă să spună nimic. Probabil i-a pierit glasul; 
acum însă şi-l drege: 

— Bună, Ana! Ce surpriză! S-a întâmplat ceva? 

Ana dă din cap. 

— Eu... Äää... începe ea cu vocea stinsă. Da, s-a întâmplat ceva. 


Am mari necazuri cu prietenul meu și n-am ştiut încotro s-o apuc. 

Kira şi cu mine n-am mai putut rămâne acasă. A fost... A fost o 
problemă. 

— Oh... 

Werner nu spune pentru moment nimic, dar deschide larg ușa. 
Ana şi Kira intră în casă. Abia acum observ că Ana are o geantă 
destul de mare. 

— Ai putea dormi împreună cu fata dumitale în camera de 
oaspeţi. Mai vorbim când ne-om trezi, propune Werner. 

Ana încuviințează din cap. Kira tot nu scoate niciun cuvânt. Trec 
amândouă prin hol, spre camera de oaspeți. Chiar înainte să intre 
pe ușă, Ana se mai întoarce o dată. 

— Mulţumesc, domnule profesor! 

— Ah, pentru nimic. Încearcă să dormi! Voi face şi eu același 
lucru. 

Spunând asta, Werner o ia şi el spre pat. Eu mă rostogolesc 
spre coşulețul meu. Ce noapte palpitantă! Nu cred că o să mai pot 
adormi la loc. 

Şi chiar nu pot. Mă răsucesc în toate felurile şi încerc să mă 
gândesc la ceva frumos. De pildă, la o lasagna mare cu sardine. 
Degeaba. E drept că sunt obosit, dar prea îmi trec multe prin cap. 
Ce probleme poate avea Ana ca, în toiul nopții, să-şi ia fata de mână 
şi să apară la uşa noastră? Trebuie să se fi întâmplat ceva teribil. Nu 
pot să scap de sentimentul că de acum încolo în Hochallee 106a 
totul devine din ce în ce mai incitant. 

Werner este, mai degrabă, un reprezentant liniștit al speciei 
umane. Peste zi este mai tot timpul la universitate şi face cercetări: 
studiază particule care sunt atât de mici, încât nu pot fi văzute 


cu ochiul liber. Li se spune atomi. Nici Werner nu poate să vadă 

atomii, şi totuşi ştie că ei există. La fel e şi sora lui. Ea este pastor 
şi crede şi ea în ceva invizibil. Trăsniţi mai sunt oamenii ăștia! Eu 
cred doar în ficatul de pasăre cu pătrunjel. Pe care, evident, pot 
să îl văd. 

Nu, nimic n-ajută. Pur şi simplu nu pot să adorm. Pe deasupra, 
începe să mi se facă foame din pricina nesomnului. Iau hotărârea 
să arunc o privire în castronelul meu. Poate s-o fi petrecut vreo 
minune și a apărut ceva apetisant în el. 

Când ajung la bucătărie, aud un zgomot ciudat. Vine din camera 
de oaspeţi. Mă furișez în direcţia aceea. Cu cât mă apropii tiptil, cu 
atât îmi este mai clar că zgomotul auzit este un plânset. Împing ușa 
cu botul. Nu e închisă de tot și pot s-o deschid. Mă strecor încet în 
cameră. 

Pe o latură a patului dublu văd o siluetă. Am nevoie de o 
clipă până să-mi dau seama cine e: nu este Ana, ci Kira. lar ea, 
într-adevăr, plânge. Bun, este un copil care, cu siguranţă, va ajunge 
să mă enerveze cândva, dar acum îmi pare rău că plânge. Mă 
strecor spre ea, sar pe partea patului unde e aşezată şi încep să-i ling 
mâinile. În mod normal, săritul în pat este strict interzis în această 
casă, dar am decis că asta e o situaţie de urgenţă. În plus, sforăitul 
uşor ce vine din cealaltă parte a patului trădează faptul că Ana 
doarme buștean. Ceea ce înseamnă că n-o să mă certe. 

— Ah, mă gâdilă! 

Kira, care până mai adineauri plângea, acum chicoteşte. Apoi 
întinde mâinile şi mă mângâie. 

Încep ca la o comandă să torc. Dacă am învățat ceva despre co- 
municarea cu omul, asta e că el are nevoie de asigurări. Este cel 


mai bun mod de a-ţi educa omul. Prin urmare, dacă el face ceva 

pe placul pisicii, un sfat bun este ca ea să-l laude. Iar pentru om 
torsul este semnul laudei — în orice caz, celor mai mulți dintre ei 
le produce bucurie. Așadar, torc, iar figura ţine și, treptat, până și 
ultimele suspine ale Kirei se sting cu totul, și ea mă ia în braţe. 

— Eşti așa de dulce! Mama mi-a povestit de tine! 

Kira nu seamănă deloc la vorbă cu Olga sau cu Ana. Ea nu 
graseiază şi tot ce spune sună parcă puțin mai moale. Vorbeşte mai 
degrabă ca Werner, însă cu voce de copil. Dar cum pot oamenii 
să recunoască numai după vorbă de unde e cineva? Înainte să pot 
reflecta mai mult la lucrul ăsta, Kira începe să mă scarpine delicat 
după urechi. Mă întind cât sunt de lung, apoi mă întorc pe spate 
pentru ca acum Kira să mă poată mângâia şi pe burtă. Splendid! 

— Îţi place, nu-i așa? 

Ce mi-ar plăcea să strig „Da! dar cum asta nu se poate, torc, 
pur și simplu, și mai sonor. Kira își apropie fața de mine, apoi o 
îngroapă în blana mea. Un timp, stă așa ghemuită, aplecată asupra 
mea, înainte de a se îndrepta din nou. 

— Asta îmi face bine. Ştii, am avut o zi de groază. Mda, de fapt, o 
noapte de groază. 

Mă rostogolesc din poala ei și mă așez pe pat, în fața ei. Pare să 
urmeze o poveste foarte captivantă. Poate Kira o s-o spună, dacă 
eu o s-o privesc ţintă, cât de atent pot. Îmi ciulesc urechiușele și fac 
cea mai inteligentă şi interesată fețişoară de pisică în speranţa că, în 
ciuda întunericului, Kira va observa asta. 

— N-o să-ţi vină să crezi ce mi s-a întâmplat! Nici mie nu-mi 
vine să cred. Dacă vrei, îţi povestesc. 

Bingo, a observat că vreau să aud povestea. Clar, fata se pricepe 
Ja pisici. Pun capul în poala ei şi ascult încordat. 

— Păi s-a întâmplat cam așa: mă pregăteam de culcare, când 
Vadim s-a întors acasă. Vadim este prietenul mamei mele. Stăm 
împreună de vreun an. Adesea este foarte drăguţ, dar uneori o ia 
complet razna. Iar azi a fost unul dintre momentele alea. Mi-am 
dat seama de cum a intrat pe uşă — era încordat ca un arc. Mama 
i-a vorbit de noul ei job, dar pe el nu l-a interesat absolut deloc. 
Era furios pentru că se certase cu un prieten. Furios de-a binelea! 
M-am vârât repede în pat, pentru că nu e bine să fii prin preajma 
lui când e furios. A început să se certe cu mama. Urla la ea. Mi-am 
tras pătura peste cap, dar chiar şi așa n-am ratat nimic. 

Eu unul nu pot să-i sufăr pe oamenii care urlă ca nebunii. Am 
un auz excelent. Chiar nu e necesar să vorbeşti tare când vrei să-mi 
transmiți ceva. Din fericire, n-am avut de-a face cu niciun individ 
care să se poarte în halul ăsta. Werner spune mereu că, atunci când 
studenţii sunt prea gălăgioşi, trebuie să vorbeşti tu însuţi mai încet. 
Atunci, ei încep să te asculte. Are dreptate - când şopteşte, eu aud 
parcă și mai bine. 

— Apoi, la un moment dat, s-a auzit soneria de la ușa 
apartamentului. Şi n-a fost doar un ţârâit, ci suna prelung. 

Hmm, ce să spun? Sună foarte cunoscut. 

— Dar Vadim n-a deschis și nici mama, pentru că Vadim i-a 
interzis s-o facă. Și e mai bine să faci cum zice Vadim, mai ales când 
e cu capsa pusă. 

Brrr! Pare o companie foarte antipatică. Mi se zbârleşte blana 
de pe spinare. Să urli întruna şi să mai și dai ordine, asta chiar că 
nu-i în regulă. În calitatea mea de motan, aș fi foarte deranjat de o 
asemenea purtare. Dacă aş fi fost câine, poate că lucrurile ar fi stat 
altfel. Câinilor le place ca oamenii să le dea comenzi. Dar pisicilor — 

niciodată! 'Torc ceva mai tare, pentru a o asigura pe Kira că sunt cu 
totul de partea ei. Nu cumva să-şi închipuie că aş putea fi de acord 
cu o purtare ca a lui Vadim... Ea îmi zâmbeșşte și continuă să mă 
mângâie. 

— În cele din urmă, soneria s-a oprit şi cineva a început să 
bubuie în uşă, strigând: „Deschideţi! Poliția!“ M-am speriat de 
moarte. Poţi să-ţi închipui?! Poliţia! În toiul nopţii! 

Sincer, trebuie să mărturisesc că eu nu știu exact ce e de fapt 
poliția. Mă rog, ştiu că atunci când poliția apare pe neaşteptate şi cu 
tam-tam, se lasă cu necaz mare. Cel puţin așa am văzut la televizor. 
Dar în viața adevărată n-am avut niciodată de-a face cu poliţia. 
Asta se explică mai ales prin faptul că eu părăsesc apartamentul 
lui Werner doar când trebuie să merg la veterinar. Iar un cabinet 
medical nu pare să fie tocmai locul în care te întâlneşti cu poliţia. 
În orice caz, la televizor n-am văzut niciodată ca un polițist să stea 
de vorbă cu un medic veterinar. Eu m-am întrebat adesea dacă 
între viața de la televizor şi cea reală există mari asemănări. Dar 
ca să aflu asta, ar trebui să ies pe-afară. Iar mie nici prin cap nu-mi 
trece așa ceva! 

— Da, şi dintr-odată s-a auzit un pocnet puternic. Probabil că 
atunci poliţiştii au pătruns cumva în apartament. Pesemne au spart 
ușa. Vadim sigur nu le-a deschis-o de bunăvoie. S-a iscat gălăgie 
mare pe hol şi, la puțin timp după asta, ușa dormitorului meu s-a 
deschis brusc. Mama m-a tras din pat și a spus că trebuie să mă 
îmbrac repede. Se pare că poliţiştii au sfătuit-o să plece cu mine 
de acasă. Căutau ceva şi erau de părere că ar fi mai bine dacă 
am pleca. Aşa că mama a împachetat câteva lucruri pentru noi. 
Restul îl știi. 

Kira cască: 

— Ştii, Winston, chiar dacă tot ce s-a întâmplat a fost groaznic, 
eu chiar sunt fericită că am plecat. Şi cred că mama nu se va mai 
întoarce la Vadim. S-au certat de prea multe ori. 

Ce mai poveste! Numai ascultând-o, şi inima-mi bate mai tare, 
mai să-mi iasă din piept. Dar dacă încerc să-mi imaginez cum că 
ar trebui să plec noaptea de aici spre o locuinţă complet străină, mă 
apucă o frică nebună, asta trebuie s-o spun cinstit. Însă unei fete 
delicate cum e Kira lucrul ăsta îi este infinit mai greu. Mă trec toţi 
fiorii. Eu sper din tot sufletul ca Ana și Kira să-şi fi adus la noi în 
Hochallee doar geanta aceea mare, nu şi problemele lor cu poliţia. 
În orice caz, ar trebui să avem grijă ca acest Vadim să nu apară prea 
curând și la uşa noastră. 

Oricât de rău îmi pare, cred că ar fi mai înțelept ca Ana şi Kira să 
dispară de aici curând. Cel mai bine ar fi chiar mâine, după micul 
dejun. Nu ţin câtuși de puţin să fac cunoştinţă cu un tip atât de 
antipatic ca Vadim. Dar cum să-l fac pe Werner să înţeleagă? Mă 
hotărăsc să mă gândesc la asta mai târziu. Acum, în chip cu totul 
surprinzător, mă simt brusc foarte obosit. Şi pentru că drumul până 
la coşulețul meu mi se pare prea lung, mă fac pur şi simplu covrig 


la picioarele Kirei şi adorm. La urma urmelor, şi mâine e o zi. 


Colocatari noi? Mai bine lasă! 
Sau totuși... 


Cine s-ar fi gândit că este atât de plăcut să dormi în pat cu un 
om? Cu Werner n-am încercat niciodată. Oricum, dormitorul lui 
este teritoriu interzis pentru mine. Dar aici, atât de aproape de 
Kira, mă simt chiar bine. Respiră ritmic şi, spre deosebire de mama 
ei, Kira nu sforăie. 

Am dormit zdravăn, dar acum lumina zorilor pătrunde prin 
fereastra camerei, anunțând o nouă zi. Mă strecor prudent, ca să 
n-o trezesc pe Kira, până la capul patului, și o privesc. Pare liniștită 
şi destinsă. Ce frumos! Îmi apropii faţa de cea a Kirei, mă mai foiesc 
un pic pe sub pătură și închid iar ochii. E poziţia perfectă pentru a 
mai trage un pui de somn înainte de micul dejun. 

Tocmai aţipisem la loc, când pătura e smulsă brusc de pe mine 
şi un aer rece mă aduce la realitate. Ei, ce înseamnă asta? Deschid 
prudent un ochi, doar ca să-l închid la loc. Deasupra patului se 
leagănă o lustră, care-mi aruncă-n faţă o lumină dezgustător de 
puternică. Bun, cineva vrea să ne scoată cu forța din pat. Vreau 
doar să ştiu cine și de ce. 

— Kira, trezeşte-te! Trebuie să te scoli! Altfel, întârzii la şcoală. 


Ana e lângă noi și e îngrozitor de trează. 

Kira se ridică în capul oaselor. 

— Of, mamă, sunt moartă de oboseală. 

— Da, ştiu. Îmi pare rău, dar ca să ajungi din Hochallee până 
la tine la şcoală sigur îţi ia vreo oră. Dacă vrei să fii acolo la opt, 
trebuie să pleci imediat. 

Brrr, eu nu ştiu exact ce-i aia ora opt. Dar este, cu siguranţă, o 
oră la care, în mod normal, Werner e încă în pat. Sau când tocmai 
îşi bea prima cafea. Noi doi ne începem ziua relaxaţi. Dar se pare că 
așa ceva este imposibil când mergi la şcoală. Asta înseamnă că toți 
copiii trebuie să ajungă în același timp acolo? Şi dacă da, cine a avut 
ideea asta cretină? Ar fi mult mai confortabil ca fiecare să vină când 
are chef! 

Bine că Ana şi Kira au dormit aici doar în mod excepţional! 
Pe bune, n-aş avea chef să fiu trezit în fiecare dimineață atât de 


devreme! 

— Oare ce veţi crede despre mine?! Mă simt aşa de prost! 

Ana şi Werner şed pe canapeaua cea mare din camera de zi, iar 
eu stau pe pervaz. De un sfert de oră, Ana vorbește continuu și-i 
povesteşte lui Werner aceeași istorie pe care eu am auzit-o azi-noapte 
de la Kira. Sare doar peste episodul cu poliţia. În schimb, susţine 
că idiotul de Vadim le-a dat la propriu afară pe ușă pe ea şi pe Kira. 
Ciudat... de ce n-ar trebui Werner să ştie nimic despre poliție? 

Când vorbește, Ana gesticulează atât de violent, încât din când în 


când trebuie să mă feresc ca să nu primesc una peste față. Ei bine, 

asta o deosebește categoric de sora ei: în vreme ce Olga era mai 
mereu calmă, Ana pare să debordeze de energie — de fapt, se agită 
tot timpul. Pentru cineva ca mine, care preferă să-și petreacă toată 
ziua tolănit pe canapea, ăsta e un lucru greu de înțeles. La ce bun 
atâta stres?! 

În orice caz, trebuie să recunosc şi eu că noaptea trecută a fost 
zbuciumată, aşa încât Ana are tot dreptul să fie agitată. Kira era încă 
speriată când a plecat la şcoală. Eu și acum sunt îngrozit văzând cât 
de devreme a pornit la drum bietul copil. E suficient să mă gândesc 
la asta şi îmi vine să casc şi să mă întind. Când Ana o să termine cu 
agitația ei, o să mă culc. Un pui de somn înainte de masa de prânz cu 
siguranță îmi va prii. Şi pe urmă, încă unul după ce mănânc - şi asta 
va însemna că am avut o zi perfectă. 

Bun, ar fi cazul ca Ana să-și termine povestea. La urma urmelor, 
stă pe canapeaua mea şi-mi ocupă locul. Werner aproape că nici 
nu-l folosește când suntem numai noi. Așa s-a împământenit 
obiceiul, ca mai ales eu să stau acolo. Când soarele străluceşte pe 
perne la începutul după-amiezii, nu există în toată casa un loc mai 
confortabil decât acesta. Sper din tot sufletul că, pe viitor, Ana nu 
şi-l va revendica; la urma urmelor, aici ea vine să muncească, nu să 
stea pe canapea. 

Se aude soneria. La noi, ăsta nu-i un lucru obișnuit peste zi. De 
fapt, nu prea primim vizite la asemenea ore. Dar nici la miezul 
nopţii. Werner oftează şi se ridică de pe canapea. 

— Precis e poşta. O clipă, vin imediat. 

Are dreptate. Uneori poștărița ne aduce câte un pacheţel. Plictisitor. 
Prefer să rămân pe pervaz şi sper că Werner nu se va întoarce, iar 


locul lui va rămâne liber. 

În hol se aud voci. E glasul lui Werner, desigur. Dar cealaltă voce nu 
e a poștăriței. Ci a Kirei. Hei, s-a şi terminat şcoala? Înseamnă că nu 
durează mult. Când Werner merge la universitate, dispare întotdeauna 
preț de câteva ore. N-aş fi crezut că fata se va întoarce chiar înainte de 
masa de prânz. Nu-i niciun bai, doar să nu-mi ia mâncarea. Nici nu 
pot să concep ca ea să se atingă de castronelul meu. 

Sar de pe pervaz ca s-o salut pe Kira. Felul în care m-a răsfățat 
azi-noapte nu mi-a displăcut, ba dimpotrivă. Poate mă mai aleg cu 
o repriză de mângâieri. 

Dar înainte ca eu să ajung la uşa holului, Werner și Kira au şi 
intrat în camera de zi. Şi imediat ochii mei verzi depistează că ceva 
nu e în regulă. Ba chiar deloc în regulă! Kira stă în fața uşii şi pare 
şi mai afectată decât ieri-noapte. Faţa ei e udă toată şi plină de pete. 
Este evident că a plâns foarte mult. Ba nu, Kira încă mai plânge. 
Părul ei lung, pe care azi-dimineaţă Ana i l-a împletit cu grijă, este 
încâlcit și ciufulit, iar jeanșii au în genunchi o gaură mare, care 
înainte categoric nu exista. Simt cum treptat părul din vârful cozii 
mi se zburleşte: e semn neîndoielnic de pericol! 

Ana sare de pe canapea. 

— Doamne sfinte, Kira! Ce s-a întâmplat? 

Plângând, Kira se aruncă în braţele mamei. 

— Mami! Mi-a fost aşa de frică! Vadim a venit la mine la şcoală! 
Voia să ştie unde ești acum și, cum nu i-am spus, şi-a ieşit din fire. 

Kira plânge în hohote, așa încât nici nu mai poate să vor- 
bească. Ana o mângâie pe cap şi-i şopteşte: „Şşşşt!“ Kira se mai 
linişteşte. 

— Urla şi spunea că o să aştepte în fața şcolii până îi spun unde 


am dormit azi-noapte. 

— Te-a lovit? o întreabă Ana. Arăţi îngrozitor! 

Kira neagă, dând din cap: 

— Nu. Dar bineînţeles că mi-a fost frică să nu-mi facă ceva. 
De-aia am luat-o la goană și am căzut. Mi-am julit genunchiul, dar 
în rest n-am nimic. 

Werner îşi drege glasul: 

— Î ştii pe Vadim ăsta? 

— Da, e prietenul meu, cel de care v-am povestit. 

— Trebuie să chemi imediat poliția! 

Ana scutură violent din cap: 

— Nu! Fără poliţie! În niciun caz! 

— De ce nu? Este clar că omul ăsta e periculos. Ţi-a ameninţat 
fiica. 

— Ştiu, dar dacă vine poliţia, va fi și mai rău. 

Aha! Va fi şi mai rău dacă vine poliția? Pe sfintele oase ale 
heringilor, atunci mai bine să n-o chemăm! Aici deja e prea mare 
agitaţie, cel puţin pentru un motan respectabil cum sunt eu. Werner 
înclină capul și le cercetează gânditor pe Ana şi Kira. 

— Bine, e decizia voastră. Dar, orice ar fi, acasă nu vă mai întoar- 
ceți. Şi nici Kira nu mai poate merge la şcoala ei. E mult prea periculos. 

Ana ridică din umeri: 

— Da, probabil că aveţi dreptate. Dar ce să facem? Kira trebuie 
să meargă la ore. 

— Hm. 

Werner cade pe gânduri. Şi când se întâmplă asta, devine, de 
regulă, monosilabic. Noi, ceilalți, așteptăm cu sufletul la gură să 
vedem dacă îi vine vreo idee. 


Werner mai face o dată „Hm!“ apoi inspiră adânc: 

— Kira, spune-mi dacă eşti o elevă bună! 

Înainte să scoată Kira un cuvânt, Ana începe să mitralieze: 

— Da, sigur că da! Kira este o elevă foarte bună. Ia mereu cele 
mai bune note. Niciodată nu trebuie să-mi fac griji! 

Iată un exemplu clar de mândrie maternă. Ana aduce acum cu 
o crescătoare de pisici care raportează succesele protejatelor ei la 
concursuri. Știu eu ce spun. Eu însumi mă trag din nobila rasă British 
Shorthair!, cea mai cunoscută rasă britanică din lume. Mă rog, poate 
doar din Germania - în orice caz, crescătorul meu era foarte mândru 
de noi. Dar Kira pare destul de jenată de ieșirea laudativă a mamei ei. 
Priveşte încurcată în jos şi-şi frământă mâinile: 

— Ah, mami, te rog, lasă astea! Nu-s chiar așa de bună. Doar nu 
sunt o tocilară! 

Werner zâmbeşte: 

— Bineînţeles că nu eşti o tocilară! Eu voiam doar să ştiu dacă 
mergi bine cu școala. Şi se pare că da. Grozav! Uite, mi-a venit 
o idee: nu departe de universitate există un gimnaziu, pe a cărui 
directoare o cunosc. Îi invit uneori pe elevii ei la prelegerile mele, 
pentru ca, astfel, copiii să se familiarizeze cu fizica. Așadar, îmi 
datorează o favoare. Aş putea s-o întreb dacă, pentru un timp, 
Kira ar putea frecventa cursurile școlii ei, cel puțin până se mai 
liniştesc apele şi acest Vadim vă lasă în pace. În orice caz, este o 
şcoală cu pretenţii, de-aia v-am întrebat. 

Ana îşi împinge înainte bărbia: 

— Pentru fiica mea, o şcoală cu pretenții mai mari nu va fi o 
problemă. 


1 Rasă britanică de pisică, robustă, cu păr scurt (n. tr.). 

Kira oftează, dar nu scoate un cuvânt. 

— Minunat! Iată care e propunerea mea: o să locuiţi deocamdată 
aici şi Kira va merge la Gimnaziul Wilhelmin. Mă ocup eu de asta. 

Werner îi întinde Anei mâna. Ana mai întâi ezită, după care o 
strânge. 

— Mulţumesc. Dar de ce această disponibilitate să ne ajutaţi? 

Werner zâmbeşte ștrengărește: 

— În primul rând, pentru că sunt un tip educat. În al doilea rând, 
pentru că n-am locuit niciodată cu o familie. Este o experiență 
absolut nouă pentru mine şi poate că va fi plăcută. În orice caz, am 
și spațiul necesar, şi posibilitatea de a da o mână de ajutor. Atunci, 
de ce nu? 

— În regulă. Sper să ne înțelegem bine! 

— Şi eu la fel. Bine aţi venit, dragi colegi de apartament! 

Acum amândoi râd şi chiar şi Kira îşi ascunde cu greu un 
zâmbet. Pare că şi ea găsește că e o idee bună. 

Ce gândesc eu despre asta din nou nu interesează pe niciunul 
dintre bipezi. Tipic. Chiar dacă şi eu locuiesc aici. Și, spre deosebire 
de Werner, nu găsesc că ne-ar fi lipsit experienţa vieţii de familie. 
Totul era minunat așa cum era! 

Pe de altă parte, oare mă va mai lăsa Kira încă o dată să dorm 
în patul ei? N-a fost rău deloc. Până la acea mizerabilă deșteptare 
matinală. Prin așa ceva nu mai trebuie să trec niciodată! Mă 
hotărăsc să urmăresc preț de câteva zile toată afacerea asta şi să trag 
concluziile după. Se știe doar: întotdeauna ești mai deștept după 
ce totul s-a încheiat. Şi, în mod cu totul excepţional, lucrul ăsta e 
valabil nu doar pentru oameni, ci şi pentru pisici. 


Liumea-i plină de primejdii, 
dar şi de aventuri palpitante! 
Cel puţin asta cred eu 


— Ceee? Winston nu iese niciodată afară? Stă tot timpul în casă? 

Kira e consternată. 

Și de ce să nu stau? La noi acasă e foarte frumos. Werner tocmai 
i-a explicat Kirei că eu sunt o pisică de rasă pură şi de aceea niciodată 
nu ies la plimbare afară. Rezultatul explicaţiei este că acum Kira se 
uită la mine plină de milă și mă mângâie pe cap: 

— Bietul de tine! Cred că te plictiseşti teribil. 

Ce prostie! Nu mă plictisesc deloc. Îmi merge foarte bine. Mai 
ales când cineva mă scarpină îndelung pe burtă, așa cum a făcut 
Kira în ultima jumătate de oră. Ce-i drept, după aceea Kira l-a 
întrebat pe Werner dacă există o lesă pentru mine, ca să mă poată 
lua la plimbare. În lesă! De parcă aș fi câine... 

Werner se uită la mine gânditor. 

— Nu, n-am lesă. Am crezut mereu că Winston este foarte mulțumit 
cu viața lui. Dar poate că ai dreptate și ar trebui să mai iasă din când 
în când pe-afară. Chiar mi se pare că în ultima vreme drăguţul de el a 
cam făcut burtică. E clar că mama ta îl răsfață foarte mult. 

El zâmbeşte ştrengăreșşte, eu spumeg de furie. Bun, sunt deja trei 


săptămâni de când Ana lucrează la noi și poate că am mai pus pe 

mine un piculeţ, dar nici pe departe atât de mult încât să spui că am 
făcut burtică. Ce obrăznicie! 

Mă furişez jignit spre coşulețul meu, când Kira mă ia pe sus, în 
braţe, şi mă întoarce spre ea. Se uită direct în ochii mei. 

— Tu vrei să ieşi afară, ştiu bine că asta vrei. Trebuie doar să văd 
ce aș putea folosi pe post de lesă şi, pe urmă, am întins-o. Promit! 

Asta nu e o promisiune, e o amenințare. Nu vreau! Miaun cât de 
tare pot, ca s-o abat pe Kira de la planul ei stupid. 

— Ah, domnule profesor Hagedorn, auziţi: Winston deja se bu- 
cură! spune Kira radiind de bucurie şi mă pune jos. 

Grrr, îmi vine să-mi smulg mustățile! 

Kira dispare în camera de oaspeţi, iar eu mă fac nevăzut în 
coşulețul meu. O clipă mai târziu, Kira îşi face iar apariția. Ţine în 
mână o panglică lungă, sclipitoare. 

— Ia uite, Winston, banda mea elastică din cauciuc. Din ea pot 
să improvizez o lesă pentru tine. 

Kira înnoadă un capăt al benzii făcând din ea un laţ, 
îngenunchează lângă mine şi-mi trece laţul în jurul gâtului. Haţ! 
Brusc am senzaţia că mă sufoc şi miorlăi sfâşietor. 

— Da, e bine! mă mângâie Kira. Imediat plecăm! Văd că nu mai 
ai răbdare. 

Apoi se ridică şi aleargă la uşa din faţă. Lesa se strânge şi mă 
trage încetişor după ea. Eu nu mă mişc din loc. 

— Hai, vino, Winston! Începe aventura. 

Kira trage ceva mai zdravăn. Banda de cauciuc se întinde, iar forța 
cu care mă trage devine mai fermă. Senzaţia foarte neplăcută din 
jurul gâtului mă convinge până la urmă să-mi părăsesc coșuleţul. 


Ce rușine: eu, Winston Churchill, cedez în fața forţei brute! 

Dar cu cât mă apropii mai mult de ușă, cu atât nasul meu începe 
să freamăte de nerăbdare. A trecut o groază de vreme de când 
am ieșit ultima oară din casă. Ce m-o fi așteptând afară? Vreau să 
spun că eu nu mi-am dorit deloc să merg acum la plimbare, dar 
poate că ar fi chiar palpitant să mă întâlnesc cu un alt motan sau 
cu o pisicuţă. Până acum n-am ţinut cu tot dinadinsul să provoc o 
asemenea întâlnire, dar cine ştie?! În orice caz, cel mai important 
lucru este: fără câini. Câinii îmi dau fiori. Ştiu, desigur, că, din punct 
de vedere intelectual, le sunt net superior. Sau, ca să mă exprim 
mai simplu, sunt mult mai deştept decât un câine. Dar așa, în viața 
adevărată, nu am văzut niciodată vreunul şi s-ar putea ca ei să fie 
nu doar mai proști, ci și mai puternici decât mine. În concluzie: 
fără câini! 

În casa scărilor, Kira mă ia în braţe. Mă uit de jur-împrejur. Am 
mai trecut de câteva ori pe aici, dar n-am dat niciodată atenţie 
peisajului. Un lucru e sigur: casa scărilor e cam plictisitoare. Miroase 
a detergentul cu care Ana şterge podelele din apartamentul nostru. 
În plus, e întunecoasă. Şi, oriîncotro te uiţi, nicio pisică. Probabil 
că pisicile de afară nu trec de uşa de intrare, de jos. În orice caz, 
nici câini nu sunt. Dacă mica noastră excursie nu-mi oferă nimic 
palpitant, aş fi putut, la fel de bine, să rămân pe canapea. 

Ajunși jos, Kira deschide ușa casei și, dintr-odată, lumina vie a 
soarelui pătrunde înăuntru. Imediat pupilele mele se îngustează, 
devenind două linii. Încă un pas și Kira stă cu mine în fața ușii. 
Aici, o adiere proaspătă îmi trece pe la nas. Simt imediat miros de 
frunze, mașini și țigări şi... da, pur şi simplu, mirosul altor pisici! 
Ca electrocutat, mă desprind din îmbrăţișarea Kirei și fac un salt 


pe trotuar. Au! Gâtul smucit îmi aminteşte că sunt prins în lesa 


35 


aia cretină. Nu contează, la urma urmei e de cauciuc; când sunt la 
plimbare, eu decid până unde o întind. Prin urmare, mă reped în 
direcția mirosului de pisică. 

— Hei, Winston, las-o mai moale! Unde-ai zbughit-o? 

Kira ţine strâns lesa; totuşi mă urmează. Bună fată! Ca motan 
mai în vârstă trebuie să-mi educ oamenii de companie! Cu nasul în 
pământ, iau urma tovarășilor mei de specie. Pot să-i simt perfect. 
Cel puţin doi sau trei au fost pe aici. Am senzaţia că mă arunc 
curajos să fac lucruri riscante. Șirul de urme trece de pe trotuarul 
din fața casei noastre direct în curtea din spate. Mi-am închipuit 
eu! Am simţit mirosul pisicilor din curte! 

Dacă acum câteva săptămâni mi s-ar fi spus că în curând voi 
porni în căutarea ciufuliților ăstora, m-aş fi tăvălit pe jos de râs. 
Ba nu, m-aş fi simţit jignit. Dar de când e Kira aici, viața mea s-a 
schimbat. Pur şi simplu nu mai e aşa de monotonă. Și chiar dacă nu 
mi-am dorit această excursie, o găsesc totuşi incitantă. De ce să nu 
încerci ceva nou? Bine, poate că nu viaţa mea s-a schimbat, ci eu, 
Winston. Aşa, măcar un pic. 

În curte mirosul pisicilor se simte atât de tare, încât aproape că 
pot să le văd. Astea sunt, cu siguranţă, cele trei pe care le urmăresc 
mereu prin fereastra de la bucătărie. Una e tigrată și cam grasă, 
alta e ciufulită şi de un maro deschis. Şi mai e una albă, care ar 
putea fi frumoasă-frumoasă dacă ar fi mai îngrijită şi n-ar avea 
mereu aşa de multe pete de murdărie pe blană. De la fereastră nu 
puteam, bineînţeles, să văd dacă sunt motani sau pisicuţe, dar, 
judecând după urmele de aici, avem de ambele feluri. 

— Hei, ia uite-l pe tipul de la etajul doi! 


De undeva din dreapta, de-a curmezișul, de deasupra mea, aud o 

voce, care vine categoric de la un motan. Şi chiar așa e: pe platforma 
pubelelor stă tigrul cel gras, rânjind la mine. 

— Măi să fie, nu pot să cred, e plimbat în lesă! Să mori de râs! 
Nu-mi vine să cred cât de bătut în cap e! 

— Pe bune? Ia să văd și eu! 

Asta e o altă voce, vine de undeva, din spate. Aha! Ciufulitul 
cafeniu e tot motan. Stă pe un pervaz și se holbează la mine. Acum 
sare jos de acolo şi vine întins spre mine. Bag de seamă că mi s-a 
uscat gâtul. O fi vrând să se ia de mine? Ce face un motan când se 
întâlneşte cu alt motan? Hrrrrr! Winston, rămâi calm! Un adevărat 
British Shorthair nu cunoaște frica. 

— Salut, camarade! îmi strigă cu prefăcută indiferență Cafeniul. 
Ce drăguţ că te arăţi şi pe aici, pe jos! Chiar ne întrebam de ce nu 
ieşi niciodată din casă. Dacă nu cumva eşti bolnav, poate paralizat 
sau, mă rog, nu ţi-e bine. Dar, în afară de lesa caraghioasă, pari 
beton. 

Beton? Poftim? N-am înţeles. Cafeniul se furişează pe lângă 
mine. Kira se apleacă şi îl mângâie pe spinare. 

— Oh, ia uite, Winston! Am găsit un prieten pentru tine! Ce 
frumos! 

Hm! Chiar să fie un prieten? Eu am ceva îndoieli. Domnul Beton 
pare mai degrabă... cam nerușinat. Dar, firește, ca om, Kira nu 
pricepe ce mi-a spus Cafeniul. Tuşesc uşor, ca să scap de senzaţia 
asta de uscăciune din gât. 

— Hm. Îmi permiteţi să mă prezint? Sunt Winston. De fapt, 
Winston Churchill. Și nu, să ştiţi că nu sunt paralizat. Mie îmi place 
mai mult să stau în casă - de ce să ies prin curtea asta întunecoasă? 


Nici nu e prea frumos pe-aici. 

Ha, ha! Pac! I-am zis-o! Ciufulitul mă priveşte ţintă. 

— Winston Churchill? Ce fel de nume trăsnit mai e şi ăsta? 

Poftim? Ce obrăznicie! 

— E la mintea cocoșului. Eu sunt un motan British Shorthair pur, 
iar Winston Churchill este cel mai renumit prim-ministru britanic 
din toate timpurile. 

— Prim ce? Nu-nţeleg. Ei, oricum, pe mine mă cheamă Caramel. 
Simplu de tot, după cum se poate vedea. De la culoarea blănii mele. 

— Încântat! 

— Ha? 

— Încântat! Aşa se răspunde în lumea mea atunci când cineva 
se prezintă. 

— Ție îţi lipseşte o doagă, pe bune! În lumea ta. Mă rog! Ce mă 
interesează pe mine cel mai mult e de ce fata te tratează ca pe un 
câine. Să mergi în lesă e cel mai jalnic lucru. Vouă cum vi se pare? 

Se întoarce și fac şi eu la fel. Într-adevăr, Tigratul s-a apropiat, iar 
mai încolo o descopăr şi pe pisica albă. Este, evident, pisicuţă. 

— Hei, Spike, ai mai văzut o pisică în lesă? 

Tigratul, care, după câte se pare, se numeşte Spike, scutură din 
cap: 

— Nuuu. Eu v-am spus deja: era să mor de râs, nu alta. Odette, 
tu ce zici? 

Pisica albă se prelinge spre mine. Trebuie să spun că, pentru o 
pisică de curte, are un mers incredibil de elegant. Pășeşte aproape 
ca o doamnă. Dar ce spun eu? Chiar este o doamnă. Asta se vede 
şi din felul aristocratic în care-și ține capul. Cu blana plină de pete 
sau nu, Odette este destul de drăguță. Treptat, situaţia începe să 


fie de-a dreptul penibilă. În fața mea stă o frumoasă doamnă, iar 

eu port o bandă elastică de cauciuc pe post de lesă pentru pisici. 
Miau! 

— British Shorthair? mă întreabă Odette și înclină capul, 
măsurându-mă din priviri. Daaa, voi, pisicile de rasă, nu aveţi 
habar de nimic. Probabil că Winston poartă lesă pentru că altfel 
n-ar mai fi în stare să-şi găsească drumul înapoi spre casă imediat 
ce a trecut strada. Asta în cazul în care nu l-ar călca vreo maşină. E 
praf! 

Aoleo! Frumoasa Odette mă ia drept un fraier. Asta mă doare. 
Dintr-odată mi-a pierit într-adevăr tot cheful de a continua 
excursia asta stupidă. Dintr-un salt, ajung în braţele Kirei și mă 
prind cu ghearele de puloverul ei. 

— Vai, Winston! Ce înseamnă asta? Joacă-te şi tu puţin cu noii 
tăi prieteni! 

Ei, aş! Ăştia nu-s prietenii mei. Vreau să plec de-aici! Kira 
încearcă din nou să mă lase jos, dar eu îmi înfig și mai tare ghearele, 
până ce ea, în sfârşit, renunţă. 

— Hm, ce-i cu tine? Nu-i grozav să fii cu alte pisici? Vrei în casă? 

Eu încep să torc. Fix aşa, vreau în casă. Kira oftează: 

— Bine, am înţeles. Ca intrus, nu-ți e prea ușor, aşa-i? Știu cum 
e. Şi eu am exact aceeaşi problemă. Hai sus la o repriză de răsfăţ! 

Înainte de toate: iată o idee extraordinară! Apoi: cum adică şi ea 


are aceeaşi problemă? 


Despre oameni și dobitoace. 
Şi despre dobitoacele umane 


— Deci cea mai rea este Leonie asta. Este aşa de a naibii cu mine, 


de necrezut! O dobitoacă! 

Kira și cu mine stăm pe canapeaua din camera de zi şi ne relaxăm 
după solicitanta excursie în curtea din spate. Asta înseamnă că eu 
mă relaxez, în vreme ce Kira mă scarpină pe burtă povestindu-mi, 
în acelaşi timp, despre noua ei şcoală. Așa înţeleg şi eu treptat 
de ce nici Kirei nu-i e uşor ca intrusă. Este vorba, mai ales, de 
această Leonie și de faptul că ea este o dobitoacă. Cu acest prilej 
am fost uluit aflând că bipezii pot fi simultan patrupezi. Deci fete 
şi dobitoace în același timp. Eu credeam că dobitoacele se găsesc 
pe păşuni, unde behăie şi pasc. Dar nu-i adevărat. Le găsești şi la 
a VII-a C la Gimnaziul Wilhelmin, unde rag şi le fac altor fete viața 
amară. În comparaţie cu ele, Caramel, Spike şi Odette sunt, evident, 
nişte îngeraşi nevinovați. 

— Ştii, astea au mai mulți bani decât noi. De-aia au și cele mai 
tari ţoale. Doar Hollister şi Hilfiger. Iar eu n-am decât H&M și 
altele asemenea. 

Dar toate astea mie nu-mi prea spun nimic. De ce ar trebui să 
am habar care ţoale-s tari? Eu am blana mea. Și mi-e de-ajuns. Ce-i 


drept, este o blană deosebit de frumoasă, foarte deasă şi neagră. Prin 

urmare, n-am deloc nevoie să mă îmbrac cu nu ştiu ce hăinuțe, fie 
ele și Hollister. Oricum, de unde toată nebunia? O ating cu lăbuţa pe 
Kira ca să o fac să povestească mai departe. Râde pe înfundate: 

— Hei, Winston, ce-nseamnă asta? Te plictisesc? 

Nu, dimpotrivă! Informaţiile astea despre oameni mi se par 
foarte interesante. Până acum Werner nu mi-a povestit nimic 
despre genul ăsta de probleme. 

— Din păcate, Leonie face pe grozava în clasă. Cine e în gaşca 
ei e tare. Şi cine a căzut în dizgrație nu-și mai găseşte alți prieteni. 
Sau îşi găsește doar printre aceia care nu-s grozavi deloc şi cu care 
nimeni nu vrea să aibă, de fapt, de-a face. Mă tem că încet-încet 
ajung şi eu în grupa celor care nu-s grozavi. Ar fi groaznic, aș fi 
terminată! Aş putea la fel de bine să mă întorc la vechea mea şcoală 
ca să mă distrugă Vadim. 

Kira oftează din rărunchi, de parcă ar avea o stâncă pe piept. 
Sărăcuţa! Leonie trebuie să fie, într-adevăr, o pacoste, de vreme ce 
Kira l-ar prefera pe Vadim. 

— Ah, Winston, dacă măcar aș şti cu ce aș putea s-o impresionez 
pe Leonie! 

Miau! Pe moment, nu-mi vine nicio idee. Oricum, nu-s expert în 
„succesele ușor obținute“. N-am reuşit nici măcar să impresionez 
trei amărâte de pisici vagaboande. Numai ce mă gândesc la asta 
şi mi se şi face rău. Păi asta chiar că este o poveste nemaiauzită: 
Winston Churchill, nobilul motan de rasă, tupilat în curtea din 
spate, cu o bandă de cauciuc în jurul gâtului, nevoit să asculte 
neroziile pe care i le toarnă trei vagabonzi. Hrrr! Ce rușine! Sunt 
sigur că Odette încă se strică de râs gândindu-se la mine. 


— Hm, eu nu pot s-o invit acasă, că asta este locuința 

profesorului. Și nu pot s-o rog pe mama să mă ducă la şcoală cu o 
maşină trăsnet. Pentru că n-avem maşină. Nici măcar una oarecare. 
Şi, din păcate, n-am nimic valoros cu care să mă laud la școală. 

Hm! Ceva valoros. Poate ar putea să mă ia pe mine. Cred că 
sunt destul de valoros. La urma urmelor, sunt descendentul a 
doi campioni internaționali. Mama mea a luat locul întâi la nivel 
federal, la grupa ei de vârstă, iar tata a performat și el în concursuri. 
Şi cred că asta se vede şi la mine! Un tip rasat, elegant - așa mă 
văd eu portretizat. Am un singur cusur: ochii verzi. Potrivit 
standardelor rasei, ar fi trebuit să fie, de fapt, galbeni, dar nimeni 
nu e perfect. Cu toate acestea, sunt valoros. Ar trebui s-o conving 
pe Kira să mă ia la școală. Leonie ar fi, cu siguranţă, impresionată şi 
problema Kirei — rezolvată. Dar cum să-i explic asta? 

Kira iar oftează: 

— Şi Leonie nu e singura mea problemă. Pe moment, totul este 
un mare rahat. 

Mare rahat? De la dobitoace? Înseamnă că avem aici o turmă 
întreagă. 

— Ştii, Winston, ceva nu e în regulă cu mama. Am avut scandalul 
ăsta cu Vadim. Dar, în mod bizar, mama nu e deloc bucuroasă că 
am scăpat, în sfârşit, de el. Noaptea, când crede că am adormit, 
plânge de-i sare cămaşa, ascunzându-şi capul în pernă. Cred că tare 
o mai agasează poliţia din cauza mizerabilului ăstuia. 

Oh, asta chiar nu e deloc bine! Un scandal cu poliția e clar mai 
rău decât unul cu dobitoacele. Bipede sau patrupede - nici nu 
mai contează. Mă trag mai aproape de Kira. Apropierea fizică este 
întotdeauna bună în lumea asta rea. Kira mă mângâie pe burtă şi-mi 
povestește mai departe: 

— Mama nu vrea să recunoască, dar eu am văzut că a primit de 
curând o scrisoare de la poliție. Trebuie să se prezinte la sediul lor 
şi să răspundă la nişte întrebări. 

Acum vocea Kirei sună sumbru de-a binelea. Chiar şi fără să ştiu 
exact ce e un sediu, bănuiesc că acolo dai de mare necaz. Genul 
ăla de necaz de care nu te scapă nici o maşină trăsnet și nici țoale 
dintr-alea făcute de domnul ăla, Hollister. 

Mi s-a pus un nod în gât. Ca motan, sunt mai degrabă un solitar 
şi nu mă atașez de primul biped ieșit în cale, dar trebuie să recunosc 
că am început s-o îndrăgesc pe Kira, iar perspectiva ca ea să aibă 
probleme grave nu-mi place absolut deloc. Dar cum s-o ajut? 

— Dacă mama mi-ar spune măcar care e problema! Atunci 
am putea să concepem împreună un plan de bătaie și poate că 
profesorul ne-ar putea ajuta. Este atât de inteligent, precis ar veni 
cu o idee. Dar, din păcate, mama nu vrea în niciun caz ca profesorul 
Hagedorn să afle ceva despre problemele ei. Și nici eu n-ar trebui să 
observ nimic. Pur şi simplu e de groază! Viaţa asta a mea nu-mi 
mai place deloc, deloc! 

Iarăşi un oftat din străfunduri. 

Nu, în niciun caz situaţia nu trebuie să rămână aşa! Jur pe 
mustăţile mele lungi: eu, Winston, voi avea grijă ca, în curând, Kira 
să redevină o fată fericită! Sau măcar să nu se mai simtă într-atât de 
tristă! E drept că încă nu ştiu cum voi proceda. Dar ceva tot o să-mi 
vină în minte. La urma urmelor, eu sunt un motan, și motanilor 


întotdeauna le vin idei bune. Altminteri, aș da în mintea câinilor! 


tit 

De multe ori, primul gând este și cel mai bun. De aceea mă 
hotărăsc să pun în practică ideea mea de a mă strecura chiar în ziua 
următoare în şcoala Kirei și de a o impresiona acolo pe proasta aia 
de Leonie. Ca motan, oricum nu pot rezolva nimic din încurcătura 
cu poliţia. Dar celei cu dobitoacele îi pot da de cap! Trebuie doar să 
pândesc un prilej potrivit pentru a ieși pe ușă şi apoi s-o iau de-a 
dreptul pe urmele Kirei. Nici n-are cum să fie așa de greu. 

Cum în ultimele săptămâni mi-am luat obiceiul să trag din nou 
cu urechea, de îndată ce Kira a dispărut de dimineaţă în baie, am 
sărit din coșulețul meu şi m-am repezit la ușa de la intrare. Înainte 
de micul dejun, Ana aduce întotdeauna ziarele de jos, iar asta e 
şansa mea de a ieşi neobservat din casă, pentru că, în mod normal, 
Ana lasă ușa întredeschisă. Planul meu este să mă ascund pe hol și 
să aştept acolo până când Kira pleacă de acasă. Nimeni n-ar trebui 
să observe. 

Ana într-adevăr nu-mi dă nicio atenţie atunci când deschide ușa 
şi se duce la cutia pentru ziare. Mă strecor afară și urc pe trepte 
până la etajul următor. Aici aştept până ce aud paşii Kirei, mă reped 
după ea şi o prind din urmă înainte să deschidă ușa casei. 

— Hei, Winston, ce faci aici? 

Kira este, fireşte, foarte surprinsă, dar nu mă trimite înăuntru. 
Foarte bine! O parte din planul meu a şi reuşit. Acum nu mai trebuie 
decât s-o lămuresc pe Kira că vreau s-o însoțesc. Evident, fără lesă! 

— Vrei să mergi iar la noii tăi prieteni din curte? 

Eu pufnesc zgomotos şi sper ca lucrul ăsta să fie înțeles drept un 
„nu“ categoric. Kira se uită la mine lung şi întrebător. 

— Nu vrei? Hm, atunci ce vrei? Doar să mergi la plimbare? Din 


păcate, acum n-am timp de asta, trebuie să merg la şcoală. 

Tocmai! Și eu! Încep să torc insistent. Kira scutură neîncrezătoare 
din cap: 

— Vrei să vii şi tu la şcoală? 

Bingo! O sută de puncte! Ce fată deşteaptă! Mă preling pe lângă 
picioarele ei și torc fără oprire. 

— Hm! Nu cred că pot să te iau cu mine. Sigur regulamentul nu 
permite asta. 

Ei, şi? Regulamentul e pentru papă-lapte, nu pentru pisici! 
Trebuie s-o învăţăm minte pe scârba de Leonie! Nu putem să ne 
pierdem timpul cu asemenea fleacuri precum regulamentul şcolar. 

Între timp, eu mă lipesc, pur şi simplu, de picioarele Kirei. Ea 
chicotește, se apleacă și mă ridică. 

— Bine, Winston. Te iau cu mine. Dar trebuie să-mi promiţi că 
ai să te porți exemplar. Acum chiar nu am nevoie de și mai multe 
necazuri. Clar? 

Clar ca bună ziua. Miaun puternic. 

— Bine. Atunci, hai cu mine! 

Ura! La dobitoace! 


Acest loc ciudat numit școală. 
Sau: cum mi-am petrecut juma' 


de zi într-o geantă de umăr 


Clădirea e uriașă. Uriașă. Mie mi se părea că noi avem o 


casă mare... Dar clădirea asta de aici întrece tot ce am văzut eu 
vreodată. Bine, ăsta nu e un reper, dar... Uau! O casă gigantică, 
albă, cu o ușă de intrare mare și cu un turn. Aproape ca un castel! 
Sunt profund impresionat. Oare toate şcolile arată aşa? Cumva mă 
cam trec fiorii şi cu greu mă stăpânesc să nu mă agăț de pieptul 
Kirei. 

„Adună-te, Winston!“ mă îmbărbătez eu. „Vrei doar să 
impresionezi câteva dobitoace, iar dacă o vei face pe pisicuța 
sfioasă, n-o să meargă! Aşa că ia atitudine!“ Îmi îndrept hotărât 
spinarea şi fac un salt din braţele Kirei chiar la picioarele altei fete, 
care soseşte în același timp cu noi. 

— "Neaţa, Kira! Ai adus cu tine o pisică? 

— Bună, Emilia! Nu, e un câine. 

— Cum? 

Fata se uită năucită la Kira. 

— Doamne, Emilia! Glumeam. Normal că-i o pisică. Doar e 
evident. La drept vorbind, Winston este un nobil motan de rasă. 

Fata își scutură buclele blonde: 

— Kira, nu e voie să aduci animale în școală. Poate că în Rusia 
merge, dar aici sigur nu! 

— Dar ce ştii tu despre Rusia? i-o retează scurt Kira. Mă ia iar în 
braţe și urcă apăsat treptele spre uşa de intrare. 

Ah, de ce dintr-odată e aşa de prost-dispusă? Mai devreme 
fredona veselă, iar acum „miroase“ a supărare. Nu înțeleg. Sau 
poate că această Emilia e una dintre dobitoace, iar Kira face alergie 
de cum o vede. 

În şcoală sunt incredibil de mulţi copii. Bine, aşa mi-am şi 
închipuit, fireşte, dar să şi vezi aceste hoarde e cu totul altceva. 
Mişună pretutindeni și sunt incredibil de gălăgioși! O clipă mă tem 
că urechile mele sensibile ar putea să mi se ofilească. Să nu fi fost 
excursia mea o idee prea bună? 

Înainte să mai pot reflecta la toate astea, se aude un sunet strident 
de sonerie. Ce-o fi asta? Un semnal de alarmă? Dacă da, pentru ce? 
Kira mă strânge mai tare în brațe. 

— Vino, Winston, acum începe ora! 

Se lasă în genunchi şi scoate câteva cărți din geanta ei de umăr. 
Apoi mă ridică, mă aşază în golul rămas și închide cu precauţie 
geanta peste capul meu. Hei! Cum să le mai impresionez așa pe 
dobitoace? Protestez sonor. E drept că nu pot să latru, dar când 
mă pun pe pufnit și miorlăit, nu-i de glumă. Kira deschide puţin 
geanta şi trage cu ochiul înăuntru. 

— Winston, ai promis că te porţi ca lumea! Termină odată! Te-am 
băgat în geanta mea ca să n-o ştergi de aici. În pauza următoare te 
scot iarăşi. Îţi promit! 

Bine! O fi ştiind ea ce face. La urma urmelor, aici își petrece 


fiecare zi. Încetez cu pufnitul și închid ochii. E clar că acum Kira 

s-a ridicat iar şi urcă cu mine, căci mă simt zdruncinat zdravăn. 
Oricum, nu mai e atâta gălăgie - ori copiii s-au mai liniștit, ori, pur 
și simplu, nu aud eu prea bine prin materialul genții. 

Acum, după câte se pare, Kira s-a oprit. Legănatul încetează şi 
geanta e pusă jos. Cred că sunt trase niște scaune. Apoi se aude o ușă. 

— Bună dimineaţa, a VII-a C! 

E vocea unei femei adulte, asta e clar. 

— Bună dimineaţa, doamnă Wettstein! răspunde un cor întreg. 

— Staţi jos! 

Iarăşi hârşâit de scaune. Am impresia că un scaun se apropie 
foarte mult; în orice caz, simt un ghiont şi toată geanta se clatină. 
Ajutor! Sper că totuși Kira are grijă de mine! 

— În ultima oră ne-am ocupat de vorbirea indirectă şi de 
condiţional. Kira, vrei să ne explici când folosim condiţionalul 
optativ? 

Kira își drege glasul. Are emoții, îmi dau bine seama. 

— Folosim condiționalul optativ când ne închipuim sau ne 
dorim ceva ce nu este pe moment posibil. 

— Foarte bine! Leonie, vrei să formulezi uù exemplu? 

Hrrr, Miau! Leonie! Asta trebuie să fie dobitoaca-șefă. Cel mai 
bine ar fi ca acum să sar din geantă și s-o învăţ eu minte! Dar mi-am 
dat sacrul meu cuvânt de mâţă că o să mă port cum trebuie și aşa o 
să fac; mă abțin şi scot doar un mieunat scurt. 

— Desigur, doamnă Wettstein. Dacă ar avea bani, Kira s-ar 
îmbrăca rezonabil. 

Toată clasa izbucnește într-un răsunător hohot de râs. Uaaau! 
Ce neruşinare! lar eu nu pot să intervin. Să-ţi smulgi mustăţile, 


nu alta! 

— Ssst, copii, liniștiţi-vă! îi dojenește doamna Wettstein. 

Degeaba, cei mai mulți încă râd. Doar Kira rămâne mută. Se 
aude un pocnet. Se pare că doamna Wettstein a lovit cu mâna în 
catedră. 

— Leonie Weichert, ce înseamnă asta? Să nu te mai aud spunând 
aşa ceva! Nu poţi să-ţi tratezi astfel colega! 

— Scuzaţi-mă, doamnă Wettstein! A fost primul exemplu care 
mi-a venit în minte, zice scârba de Leonie cu un glas nevinovat. 

— Nu-mi cere mie scuze, ci Kirei! îi spune profesoara. 

— Scuză-mă, Kira, n-o să se mai întâmple. 

Vocea îi trădează minciuna. 

Dacă în toţi anii ăştia petrecuţi ca animal de companie am 
învăţat ceva, asta e să fiu atent la intonaţia vocii omeneşti. Căci, din 
păcate, adesea oamenii gândesc altceva decât ceea ce spun. Sau nu 
spun ceea ce gândesc. Dar tonul vocii trădează aproape întotdeauna 
adevăratele gânduri ale omului. Iar mie vocea lui Leonie îmi indică 
tocmai intenţia ei de a-i face Kirei lucruri și mai rele. 

Restul orei e doar trăncăneală. Tocmai când să ațipesc, se aude iar 
soneria. Sper ca acum să pot ieşi, în sfârșit, din geanta asta tâmpită! 
Şi, într-adevăr, simt că se zgâlțâie într-o parte și Kira deschide 
ascunzătoarea mea. 

— Așa, Winston. Imediat vom avea ora de biologie cu domnul 
Pretorius. El e foarte drăguţ și m-am și gândit la un supermotiv ca 
să justifice de ce te-am luat cu mine la școală. Ar fi plicticos să mai 
stai în geantă, nu-i așa? 

Mă mângâie pe cap, deschide și mai mult geanta și mă scoate 
afară. Libertate, în sfârşit! Miau! 


— Hei, ce grozav! De unde a apărut? 

Un băiat cu nişte ochelari uriaşi îngenunchează lângă mine și 
Kira. 

— Fl e Winston. Şi este al meu. M-am gândit să-l iau și pe el cu 
mine, la şcoală. E tocmai bun pentru tema pe care o discutăm. 

— Ce? La bio? 

— Normal că la bio, subliniază Kira pe un ton ce se vrea extrem 
de convingător. 

Băiatul se scarpină în cap. 

— Dar vorbim despre nevertebrate. Despre râme și altele ase- 
menea. Ce are în comun pisica asta cu o râmă nu înţeleg... 

— Mda, Tom, ai puţină răbdare. O să afli imediat. 

— Ce o să afle? 

În discuţia celor doi se amestecă o voce deja cunoscută. Este 
Leonie. În sfârşit, o văd şi eu odată, în loc doar s-o aud cum își varsă 
veninul. Este aproape tot atât de înaltă cât Kira, cu părul ceva mai 
scurt, uşor ondulat. Când dă cu ochii de mine, trage aer în piept: 

— Hei, e pisica ta? 

Kira aprobă din cap: 

— Da. E a mea. Sau, mai bine zis, el, Winston, e motanul meu 
de rasă nobilă. M-am gândit că astăzi ne-ar putea folosi pe post de 
exemplu pentru a ne arăta că există și vertebrate care au corp mobil. 

— Motan de rasă nobilă? Pfff, da de unde ai tu așa ceva? Sau l-ai 
şterpelit? 

Miau! Fac un salt uriaș până pe masa de lângă Kira și ridic cu 
mândrie capul. De aici, de sus, observ că spaţiul în care ne aflăm 
e chiar foarte mare şi e dotat cu multe mese şi scaune. Așa arată o 
sală unde învaţă elevii... Interesant! 


— Oh, salut! De unde ai apărut? 

În acest moment, în clasă apare un bărbat. 

— Eh, bună dimineaţa, domnule profesor Pretorius, îngână Kira. 
El este Winston. L-am adus cu mine pentru a demonstra că nu 
numai râmele sunt foarte mobile. 

Kira zâmbeşte timid, profesorul se încruntă. Eu nu mă prea 
pricep la râme şi biologie, dar chiar și pentru urechile mele de 
motan chestia asta sună ca o nerozie. Să sperăm că domnul Pretorius 
înghite explicaţia şi mie mi se permite să rămân aici. Oricum, Leonie 
încă nu pare tocmai impresionată. Cred că în direcția asta ar trebui 
să mai lucrez. 

— Mda, Kira, este o idee cam ciudată, dar nu e rea. Poate că, 
după ultimul test, meritaţi o oră de clasă cu material didactic viu. 

Material didactic viu? Alo, pe mine mă cheamă Winston 
Churchill, nu sunt niciun fel de material! 

— Kira, vino cu pisica ta aici, în faţă! 

Kira mă scarpină în spatele urechilor şi se apleacă deasupra mea: 

— Vezi, ţi-am spus eu că Pretorius este foarte drăguţ, îmi 
şopteşte ea; apoi merge cu mine în față și mă pune pe masa la care 
stă profesorul. 

— Mulţumesc, Kira! Aşa, dragi elevi din clasa a VII-a C, după ce 
în ultimele ore ne-am ocupat amănunţit de animalele nevertebrate, 
astăzi Kira ne-a adus o vertebrată, şi anume pisica ei. E un exemplar 
frumos. Kira, vrei să ne povesteşti câte ceva despre micul tău prieten? 

Kira aprobă din cap. 

— Da. Acesta este Winston Churchill. Este un motan din rasa 
British Shorthair. După cum ne indică şi numele, rasa provine 
din Anglia. Este selecționată de peste o sută de ani. Prin urmare, 
Winston este foarte nobil! 

— Hai, lasă, nu te mai lăuda atâta! strigă Leonie întrerupând-o. 

— Exact! o susține fata pe care am întâlnit-o azi-dimineaţă, 
Emilia sau cum o chema-o; face parte din grupul de fani ai lui 
Leonie, cu siguranţă. 

Intervine băiatul cu ochelari: 

— Mie mi se pare foarte interesant. E grozav că îl avem aici pe 
Winston. Mie îmi plac pisicile. 

— Da, Tom, şi mie îmi plac, îi dă dreptate domnul Pretorius. Şi, 
pentru că aşa stau lucrurile, vă întreb: cine ştie de când ţin oamenii 
pisicile pe post de animale domestice? 

Tăcere. Nici măcar superinteligenta Leonie nu spune nimic. 

— Pisicile trăiesc pe lângă casa omului de aproximativ zece mii 
de ani, explică Pretorius. E ceva, nu? 

Socotesc că are dreptate. Eu nu mă prea pricep la timpul 
omenesc, dar zece mii de ani par să însemne mult. Cred că, peste 
zece mii de ani, eu voi fi de mult pe un norișor, în cerul pisicilor. 

— Cele mai vechi oase fosilizate descoperite au o vechime de 
aproape treizeci de milioane de ani. Așadar, Winston al tău este o 
specie foarte veche. Chiar ancestrală, continuă Pretorius. 

O fată ridică mâna: 

— Putem să-l mângâiem pe Winston? 

— Da, da, vă rog. Kira, putem să-l mângâiem, nu? 

Kira aprobă din cap: 

— Sigur, dar mai bine unul câte unul. Să nu se sperie Winston. 

Imediat se formează o coadă de fete și băieți curioși. Hrrr, în 
mod normal, chestia asta nu-i deloc pe gustul meu, dar, dacă așa 
îşi va găsi Kira noi prieteni aici, atunci mă sacrific cu plăcere. Şi 


Kira chiar lasă impresia că, de la începutul orei, a mai crescut puţin 

în înălțime. Foarte bine! Planul meu merge ca pe roate. Aşadar, 
rămân ghemuit și răbdător pe masă în timp ce copiii ăștia străini 
mă mângâie. 

Deodată, în fața mea se postează Leonie și întinde mâna spre 
mine. Pur și simplu mi se face rău. Nu pot să-mi închipui că ar vrea 
să mă mângâie cu drag. Brusc, mina ei îmi trădează faptul că este 
teribil de iritată de toată atenţia de care se bucură Kira. Dar mi-e 
indiferent, n-are decât să mă mângâie și ea. Ce rău mi-ar putea 
face? 

De-abia m-a atins, că Leonie își retrage brusc mâna, ca și când ar 
fi fost curentată. Apoi începe să respire greu. 

— Ajutor! se vaită ea dramatic. Ajutor! Nu mai am aer! 

Clătinându-se, se dă un pas înapoi şi cade direct în braţele 
domnului Pretorius, care este peste măsură de surprins. 

— Doamne sfinte! Repede, Kira, bagă pisica la loc în geantă! 
strigă el. Mă tem că biata Leonie a suferit un șoc alergic! Repede! 

Kira are nevoie de un moment pentru a-şi reveni din starea 
de șoc, apoi mă bagă în geantă și fuge cu mine în banca ei. După 
nici două secunde, mă aflu din nou complet nemișcat în geanta 
întunecată, 

Indiferent cine sau ce este „şocul alergic“, mâncărimea din vârful 
cozii îmi spune că Leonie nu se simte nici pe jumătate atât de rău 


pe cât vrea să pară. Iar vârful cozii mele nu se înșală niciodată! 


Uneori, o zi îți schimbă întreaga viață. 
Si nici nu-ți dai seama de asta 
din prima 

Când am ajuns iarăși acasă, în fața uşii era parcată o mașină de 
poliţie. Oh, cerule! Poate că n-a fost cea mai bună idee s-o însoțesc 
pe Kira la şcoală. Dar chiar să ajung înapoi odată cu poliția mi se 
pare totuși cam prea mult. La urma urmelor, n-am făcut nimic. Şi 
dacă tâmpita de Leonie n-ar fi o actriță fenomenală, prima mea zi 
de școală ar fi fost până la urmă foarte relaxantă. În schimb însă, am 
avut îndoielnica plăcere de a face cunoștință cu directoarea de la 
Gimnaziul Wilhelmin. Doamna Rosenblatt!. Dar cu tot numele ei 
delicat-floral, în realitate este o femeie cu un fel de a vorbi răspicat. 
Iar în ce ne priveşte, s-a pronunţat astfel: fără animale de companie 
la școală! Cred că, dacă domnul Pretorius nu ar fi declarat simplu 
că el i-a permis Kirei să facă o prezentare, în cabinetul directoarei 
s-ar fi stârnit un uragan. Așa, totul s-a rezumat la o pală înghețată 
de vânt, care ne-a lovit în faţă. N-a fost plăcut, dar a fost suportabil. 

Cel puţin așa am simţit eu, dar iată că acum ne-am pomenit 


aici cu poliția pe cap. Ce porcărie! Ce ne facem? Poate că ar fi 


! În germană, numele înseamnă „petală de trandafir“ (n. tr.). 

fost mai bine să mă fi băgat la loc în geantă! La televizor, poliţia îi 
saltă adesea pe oameni și-i închide în celule. Tot aşa or face și ăștia 
de-aici cu pisicile? Sau o să mă ducă direct la adăpostul pentru 
animale? Acolo sigur nu există niciun locșor atât de frumos cum e 
canapeaua mea din camera de zi. 

Oricum, noi nu suntem singurii locatari din Hochallee. Poate 
că ăştia nu au treabă cu noi, ci cu doamna Basewitz de la etajul de 
deasupra noastră. În cazul în care ar sălta-o pe ea, nu m-ar deranja 
deloc. Bătrânei Basewitz nu-i plac, în general, pisicile, iar pe mine 
mă urăște în mod special. Zice mereu că pisicile negre aduc ghinion 
şi că eu trag a rău dacă îi tai calea pe hol. Bătrâna asta e dusă de-a 
binelea. Poliţia ar face bine s-o bage un pic la răcoare. Ştiu că-i 
un lucru infam, dar gândul ăsta mă mai linişteşte un pic și, pe 
jumătate calmat, mă grăbesc să urc scările pe lângă Kira până sus, la 
apartamentul nostru. 

Cu puţin înainte să ajungem la ușa apartamentului, ea se 
deschide singură și apar... miaul... doi poliţişti. Îngrozit, sar direct 
în braţele Kirei. Probabil că nu este cel mai înţelept lucru, pentru că 
aici, în braţe, ăştia mă observă; dar nu m-am putut abține. Şi Kira 
pare să se fi speriat la vederea acestor tipi. Simt cum îi bate inima 
aproape la fel de repede ca a mea. 

— Bună ziua, o salută cei doi bărbaţi. 

Probabil îi vor cere Kirei să mă predea pe mine, motanul, fără 
să opună rezistență. Şi pe urmă, adio, fericire! Mă agăţ precaut de 
puloverul Kirei. 

— Bună ziua, răspunde Kira. Pe mine mă căutați? 

— Nu, cu pisica ta avem treabă. 


Ahhh! Mi-am închipuit eu! O să mă aresteze din cauza 

intervenţiei brutale în desfăşurarea orei la clasă. În veci n-o să-mi 
revăd canapeaua dragă! În acest moment, ambii poliţişti izbucnesc 
în.râs. Cum?! Ce se întâmplă?! Ce-o fi de râs în asta?! În sfârșit, 
polițistul mai înalt se opreşte din râs și-și drege glasul: 

— Nu, nu. A fost doar o mică glumă. Nu căutăm pe nimeni. Am 
avut doar câteva întrebări pentru doamna Kovalenko. 

Kira tresare: 

— Ah, pentru mama. 

Poliţiştii ezită puţin, ca şi cum ar vrea să mai spună ceva, apoi 
renunţă, salută și pleacă. Foarte bizar. 

Ana este pe hol și ne așteaptă. 

— Kira! Ai ajuns. Tocmai am primit un telefon de la școală. Şi 
n-a fost o bucurie! Cum ţi-a venit ideea trăsnită să-l iei cu tine la 
școală pe Winston? 

— Mami, n-a fost așa, se apără Kira. Winston voia neapărat să 
vină cu mine. 

Ana izbucnește revoltată: 

— Ce spui? Tu mă crezi fraieră? Adică n-a fost ideea ta, ci a 
pisicii? O fată s-a îmbolnăvit grav din cauza asta. Sper că nu vom 
avea şi alte necazuri. E chiar ultimul lucru de care am nevoie. 

Acum e rândul Kirei să reacționeze: 

— Eu cred că antipatica aia de Leonie nu-i deloc bolnavă. 
A făcut-o doar așa, ca să am eu necazuri. Tuturor li s-a părut că 
Winston e grozav! A fost o idee super! 

— Nu mă interesează părerea colegilor tăi. Mă interesează doar 
ce crede directoarea și să ştii că ea numai încântată n-a fost de 
ideea ta! 


Vocea Anei tremură, Este într-adevăr furioasă. 

— Păi sigur că nu-ţi pasă de colegii mei. Nu-ţi pasă că eu trebuie 
să-mi caut alţi prieteni la noua școală. Cel mai important e ca tu să 
fii liniştită. Problemele mele nu te interesează. 

Odată cu ultimele cuvinte, Kira începe să plângă. Dintr-odată, 
mă simt foarte, foarte prost. A fost, într-adevăr, ideea mea. 

— Nu-i adevărat, draga mea. Când există o problemă, poţi să 
mi-o spui, doar ştii asta. Noi avem încredere una în cealaltă, doar 
n-ai uitat asta! 

— Nu, eu n-am uitat. Dar cred că tu ai uitat. De ce nu-mi spui 
nimic despre necazurile tale cu poliția? 

Ana tresare: 

— Dar asta nu-i treaba unui copil. 

— Aha, dintr-odată am devenit iar copil mic? Eşti așa... așa... Eşti 
așa de cinică! 

După aceste cuvinte, Kira se întoarce pe călcâie și iese în fugă din 
apartament. Dar înainte să închidă uşa, o zbughesc pe urmele ei. 
Am făcut-o lată, dar n-o las singură! Chestie de onoare. Chiar dacă 


pentru moment n-am nicio idee unde vrea Kira să meargă. 


T (5 


După câte se pare, nici ea nu ştie. În orice caz, jos, în stradă, mai 
întâi se oprește nehotărâtă și priveşte când în pământ, când în sus. 
După un timp, mă hotărăsc să preiau iniţiativa. Altminteri, cine 
ştie, poate că ziua de mâine ne prinde în același loc. Pufnesc cât pot 
de tare. Hei, Kira! Revii cu picioarele pe pământ? Pe unde-ţi bântuie 
gândurile? 

— Of, Winston, ce porcărie! Nu ştiu ce să mă fac. Nu vreau să mă 
întorc sus, dar habar n-am încotro s-o apuc. Nu mă descurc deloc 
în zona asta şi aici n-am niciun prieten. Ce zi cretină! 

Aici are perfectă dreptate. Până acum, ziua a fost absolut cretină, 
iar să rămânem aici e o idee şi mai cretină. Mă grăbesc spre curtea 
din spate. Astăzi totul a mers atât de aiurea, încât ce mai contează 
dacă îi vizitez iar pe nesuferiții mei de prieteni. 

Poate că asta îi va schimba Kirei gândurile. La urma urmelor, ei 
îi plac pisicile. Iar ziua n-are cum să devină mai proastă decât e 
deja. Chiar nu se poate. 

Ba se poate! Căci totul merge din rău în mai rău: nici n-am ajuns 
bine la pubelele de gunoi, că tigrul cel gras, pe nume Spike, îmi și 
taie calea. 

— Salut, Bombonel! Domnul motan de salon ne face onoarea? 

Dacă n-ar fi fost pisică, probabil că pe faţa lui s-ar fi putut vedea cum 
se lățește un rânjet. Îmi dau seama de asta din tonul lui batjocoritor. 

— Mă gândeam că n-o să te mai vedem pe-aici. 

— Şi cum de te-ai gândit la asta? zic eu, încercând să par cât mai 
sigur pe mine. 

— Mda, chiar habar n-am cum de mi-a dat asta prin cap. Un 
moment, lasă-mă să văd... Hm, poate pentru că noi nu facem parte 
din cercurile tale înalte? Ba nu, nu asta. Acum ştiu: mă gândeam 
că nu mai găsești drumul spre curtea asta. Așa, fără lesă, cum eşti 
tu obişnuit. Aia chiar că a fost o scenă de milioane, zice şi-l puf- 
nește râsul. 

Ha, ha, foarte nostim. 

— Bine-nţeles că n-am probleme de orientare. Ştiu drumul spre 


curte. La urma urmelor, o văd de la fereastra mea! răspund enervat. 

— Mă rog, la nevoie te ajută domnișorica ta. Dar tu ești sigur că 
nu eşti câine? 

Hrrr, ce nerușinare nemaiauzită! Mare plăcere mi-ar face să-i 
servesc acum lui Spike un răspuns incredibil de spiritual, numai că, 
din păcate, nu-mi trece niciunul prin cap. Unde mi-e replica ageră 
atunci când am nevoie de ea?! În timpul ăsta se-adună de pe străzi 
şi Odette. Splendid! Iar acum ce-mi mai rămâne de făcut?! Să mă 
uit ca viţelul la poarta nouă - asta, bineînţeles, în prezenţa unei 
pisicuţe drăguțe. 

— Hei, ia te uită: domnul prim-ministru. Păi asta e o vizită la 
nivel înalt, nu? Deja a doua în doar câteva zile. De comă! 

— Bună, Odette! Voiam doar să văd care mai e treaba pe-aici! 
încep eu pe un ton ce simulează indiferența. 

Odette înclină capul: 

— Să văd care mai e treaba...? De unde ai scos-o pe-asta? Nu așa 
vorbește un tip scrobit ca tine. Vrei s-o faci pe nonșalantul. Pfff, ce 
jalnic! 

De ce, fir-ar să fie, este așa de afurisită cu mine? Și de ce asta 
mă afectează așa de mult? Ar putea să-mi fie perfect indiferent ce 
gândește despre mine pisica asta de pripas. Însă lucrurile nu stau așa. 
Ironia lui Odette îmi înfige un cui dureros în inimă. Privesc perplex 
în pământ. Încercarea mea de a juca rolul de motan-gentleman 
total detașat de ce se întâmplă a fost un eșec. 

— Ei, am vrut doar să văd cum vă merge! îmi justific vizita. Vreau 
să spun că, la urma urmelor, suntem vecini, putem să ne mai vizităm. 

Odette mă măsoară cu o privire critică. 

— Da? Sigur? Pentru că pân-acum nu te-a interesat cum ne 


merge. Te văd tot timpul stând la fereastra ta și privind în jos, la noi. 

Şi n-o spun doar așa... Nu, nu. Ştiu eu prea bine ce părere ai despre 
noi. Am văzut-o în ochii tăi. Te crezi mai grozav doar pentru că 
locuieşti acolo sus, cu profesorul tău şi pentru că aveţi bucătăreasă, 
care gătește cârnaţi special pentru tine. 

Am rămas cu gura căscată. De unde știe Odette toate astea? Ea 
observă cât sunt de surprins, deoarece completează imediat: 

— Acum o să-ţi mărturisesc ceva: draga ta Olga n-a gătit numai 
pentru voi. Nu, întotdeauna când rămânea mâncare, venea în curte 
şi ne dădea și nouă. Şi era foarte apetisantă! Cel mai mult îmi plăcea 
ficatul de pasăre cu pătrunjel. E, pur şi simplu, un vis. 

Poftim? Olga le-a hrănit pe pisicile astea cu ficatul de pasăre 
preparat pentru mine? 

— Ai rămas mască, așa-i? Și închipuie-ţi ce spunea ea mereu când 
venea... Spunea că îi face mult mai mare plăcere să gătească pentru 
noi decât pentru tine. Pentru că noi știm să prețuim mâncarea, în 
timp ce tu ești un răsfățat fără pereche. 

Nu mă pot dezmetici: așa să fi zis Olga despre mine? Cuiul din 
piept mă împunge acum de o sută de ori mai tare decât înainte. 
Nu, mai exact, nu mă doare numai pieptul, ci tot corpul. Mă clatin 
buimăcit, de parcă aș fi primit o lovitură puternică. Dar Odette 
continuă fără milă: 

— Îţi garantez că nu aşteptam vizita niciunui motan țicnit și 
arogant ca tine. Cel mai bine ar fi s-o întinzi de-aici. 

Îmi adun toate puterile ca s-o pot privi pe Odette drept în ochi. 
Mi-e greu, dar n-am de ales. 

— Oricum n-aveam de gând să mai rămân. Atmosfera de-aici 


nu-mi prieşte. Pa! zic, mă întorc și fug ținându-mi capul sus. 

— Stai, Winston! Unde te grăbești aşa? 

Kira vine după mine. Firește că n-a înțeles că tocmai mi s-a 
întâmplat ceva îngrozitor. Miaun sfâşietor şi ea se apleacă spre 
mine. 

— Bietul de tine, ce-ai păţit? Arăţi groaznic! 

Mă scarpină sub bărbie și porţia asta de mângâieri îmi face foarte 
bine. Eşti o tâmpită, Olga! Nu eşti singurul om drăguţ din lume. O 
să-mi găsesc alt biped care să mă răsfeţe. La drept vorbind, tu n-ai 
fost drăguță. 'Tocmai am aflat asta. Trădătoareo! 

— Astăzi nu e ziua noastră norocoasă, nu? Propun să dăm o tură 
prin cartier şi să scoatem ceva bun din ziua asta. Poate că găsim 
un chioşc cu înghețată. Și dacă trecem pe lângă o pescărie, o să 
primeşti un hering cât toate zilele. Promit! 

Bine, planul nu sună prea rău. lar Kira are, desigur, perfectă 
dreptate: trebuie să încercăm să scoatem ceva bun chiar și dintr-o 
zi mizerabilă cum a fost cea de azi. lar dacă se lasă și cu un hering 
mare pentru mine, atunci cu atât mai bine! 

Kira aruncă o privire scurtă în jur şi apoi porneşte cu paşi hotărâți 
în josul străzii. Oare crede că acolo vom da peste o pescărie? Merg 
repede în urma ei, curios și deja mai binedispus. Cumva, plimbarea 
cu un om este o activitate distractivă. Mai ales când nu trebuie să 
port lesă. 

Dar bucuria a fost de scurtă durată. Căci abia am pornit-o la drum, 


că m-am şi pomenit cu o picătură de apă pe nas. Hopa, ce-i asta? 

— O, nuuu! Acum mai începe şi ploaia! Ce porcărie! bombăne 
ca pentru sine Kira. 

Aha! Asta e, aşadar, ploaia. Interesant. Dar și neplăcut. Apă care 
vine de sus și care o să ne ude! Mie, ca motan, treaba asta nu-mi 
place. 

Ploaia se înteţește. În depărtare începe să tune. Cel mai mult aș 
vrea să ne întoarcem și să fugim acasă. Din păcate, eu nu ştiu exact 
unde se află casa noastră. Mă tem că Spike a avut dreptate. N-am 
cel mai bun simţ de orientare. 

— Vino, Winston, trebuie să ne căutăm un loc unde să ne 
adăpostim! strigă Kira şi o rupe la fugă. 

Eu o zbughesc după ea. Între timp, a început să toarne cu găleata, 
iar eu observ cum încet-încet blana mea se îmbibă de apă. 

— Uite, acolo, în față! Baraca de pe șantier. Hai, vino! 

Kira a descoperit o baracă mică. Este într-un loc unde se află 
nişte maşini uriaşe și o groapă; baraca are latura din față deschisă. 
Deci ne putem adăposti fără probleme sub acoperișul ei - și chiar 
asta şi facem. Mă uit în jur și văd lângă mine o bobină mare, pe care 
este înfăşurat un cablu foarte strălucitor. Ce poate fi chestia asta? 
Așa ceva n-am mai întâlnit niciodată. Obiectul e cam de înălțimea 
băncilor din parc, iar Kira se aşază pe el. Apoi mă ia în poală. Uzi 
Jeoarcă, tremurând și înfriguraţi, stăm acolo şi aşteptăm să înceteze 
ploaia. Din păcate, asta nu se întâmplă. Ba din contră, tunetele se 
aud tot mai aproape. 

Am spus mai înainte că ziua era nasoală? Mă corectez: este 
înfiorătoare. Mai întâi scandalul de la școală, apoi dezastrul cu 
Odette. Și-acum ploaia. Aș vrea să fiu oriunde altundeva. Ah, dar 
ce spun? Aș vrea să fiu altcineva. Oricine altcineva. Doar Winston 

Churchill, motanul domiciliat la adresa profesorului Hagedorn, să 
nu fiu! 

Kira îşi trece degetele prin blana mea udă. 

— Winston, să știi că sunt foarte bucuroasă că te am, oftează 
în timp ce mă tot scarpină. Vreau să spun că fără tine n-aş fi avut 
niciun prieten. Ai văzut chiar şi tu azi, la şcoală: cei de acolo sunt 
pur şi simplu mizerabili. Câteodată mi-aş dori să fiu altcineva. 
Oricine altcineva. Doar să nu fiu Kira Kovalenko! 

În această clipă, chiar deasupra noastră, izbucnește o lumină 
incredibil de puternică. Apoi simt o lovitură. Şi anume una atât de 
neașteptată şi de violentă, încât, la început, nici nu-mi dau seama 
de unde a venit. Kira şi cu mine suntem pur şi simplu smulși în 
sus şi scuturaţi zdravăn. Apoi suntem azvârliți la pământ. Aud vuiet 
şi bubuieli; totul se cutremură. După asta se întunecă din nou. E 


întuneric beznă. Şi o linişte de mormânt. 


Oi fi murit? 


Există lucruri imposibile. 
Sau nu...? 


Nu. N-am murit. Dar ceva s-a schimbat. Foarte mult. Când 


deschid din nou ochii, lumea din jurul meu arată cu totul altfel. 
Este atât de... colorată! Da, fix asta vreau să spun: dintr-odată, 
lumea s-a umplut de culoare. Mi se pare că s-au mai adăugat niște 
nuanţe, care înainte nu existau. În afară de asta, totul pare mult mai 
viu. Văd brusc detalii care niciodată nu-mi săriseră în ochi. Chiar 
lângă mine, pe jos, se mișcă încet un gândăcel. Are o culoare pe 
care n-am mai văzut-o şi multe puncticele negre pe spinare. De 
necrezut! Ce să se fi întâmplat? 

Izbutesc să mă ridic și mă scutur. Adică vreau să mă scutur, dar 
renunţ la această tentativă, pentru că încep să mă clatin îngrozitor. 
E ca şi cum n-aş mai avea niciun control asupra corpului meu. 
Şi când mă uit acum în jur, ştiu şi de ce: dintr-odată sunt teribil 
de mare. Vreau să spun că sunt înalt. Capul se află la o înălțime 
ameţitoare în raport cu solul. De-a dreptul ameţitoare este, de altfel, 
și oribila durere de cap pe care o simt. Vreau să miaun, dar botul 
meu scoate un sunet care îmi dă fiori. Am spus, fără nicio îndoială, 
„au“. Au! Au!? Un cuvânt. Un cuvânt omenesc. De când pot eu să 


vorbesc?! 

Chiar de sub mine aud un mieunat jalnic. Mă uit în jos şi văd 
o pisică neagră, întinsă cât e de lungă lângă bobină şi care se tot 
tăvălește. Ciudat, pisica neagră îmi pare foarte cunoscută. Seamănă 
cu... Mă mai uit o dată cu atenție... Într-adevăr, seamănă cu mine! 
Leit. Cel de jos, din fața mea, nu-i altul decât Winston Churchill. 
Nu-i nicio îndoială! Simt fiori reci pe şira spinării. Încet-încet, 
încep să mă luminez: lovitura dinainte trebuie să fi provocat o 
nemaipomenită încurcătură. Dacă cel de-acolo, de jos, e Winston, 
atunci eu aş putea fi... Nu, așa ceva nu se poate. Nu-i posibil! 

Îmi adun tot curajul şi arunc o privire prudentă în jos, spre 
corpul meu. Chiar aşa e. Jeanşi albaștri. Pantofi de sport, a căror 
culoare de-abia acum o văd cum trebuie. E foarte stridentă. Ăsta 
trebuie să fie rozul. Ştiu pantofii ăştia. Sunt ai Kirei. Acum îmi ridic 
piciorul stâng din față şi-mi privesc atent lăbuţa. Greşeală! În locul 
ei se află acum o mână. Sfântă sardină în ulei! M-am transformat 
într-un om! Și nu într-unul oarecare, ci în Kira! 

— Winston, ce-i asta? Ce se întâmplă? 

E Kira. E, fără îndoială, vocea Kirei. Dar de unde vine? Doar eu 
sunt Kira şi n-am spus nimic. Sunt perplex. 

— Hei, Winston, mă auzi? 

Din moment ce singura vietate din apropierea mea este pisica 
de la picioarele mele înseamnă că ea e cea care îmi vorbeşte. Cum 
s-ar zice, Winston vorbește cu mine. Adică Winston vorbeşte 
cu Winston. Ce aiureală! Capul îmi vâjâie şi mai tare. Ar trebui, 
desigur, să răspund, dar numai la gândul de a vorbi simt cum mă 
trec toți fiorii. „Ei, curaj!“ încerc eu să mă liniştesc. Îmi dreg glasul: 

— Ă... eu... eu sunt aici, sus. 


Pisica se uită în sus, spre mine, uluită. 


— Tu ești, Winston? o aud spunând. 

Sigur că da. Pot s-o aud foarte clar, și timbrul e chiar cel al vocii 
ei. În orice caz, pisica nici n-a mieunat, nici n-a scos vreun cuvânt. 
Să fi fost vocea asta doar în mintea mea? Treaba asta mă depășește, 
mai ales dacă va trebui să merg pe două picioare. Mă așez pe jos. 

— Ai zis ceva? îl întreb eu pe motanul ce pare a fi... Winston. 
Vreau să ştiu dacă realmente ai spus ceva... 

Pisica se apropie mai mult de mine şi mă măsoară cu privirea. 

— Habar n-am, sunt buimăcită de-a binelea. Oare eu vorbesc? Nu 
simt că aș face asta. Eu... eu... eu cred că, mai degrabă, mă gândesc. 

Exact. Asta e. Eu aud vocea Kirei în mintea mea, pentru că îi 
aud gândurile. Pentru Dumnezeu! Mare zeu al pisicilor, dacă exişti, 
spune-mi ce-i cu farsa asta și, mai ales, de ce se întâmplă asta! 

Oare legătura asta ciudată funcționează și invers? Mă uit la pisică 
şi mă gândesc: „Iu poţi să mă auzi?“ 

— Da, pot să te aud, soseşte prompt răspunsul. 

Fascinant. Pot să comunic telepatic cu motanul ce seamănă cu 
mine şi care are vocea Kirei. Să mergem, aşadar, spre cauză. 

— Tu cine eşti? o întreb eu, deși pot deja să-mi închipui care e 
răspunsul. 

— Cred că sunt Kira. Oricum, tocmai am constatat că nu mai 
arăt cum arătam, ci ca tine. 

— Hm, la fel și eu. Mda, de fapt, invers: așadar, eu sunt Winston, 
dar arăt ca tine. 

— Ce nebunie! Am schimbat locurile? 

Aprob din cap: 

— Aşa se pare. 

— Bine, dar cum? 

— N-am idee. Dar cu siguranță are legătură cu lumina aceea 
orbitoare și cu lovitura primită, îmi dau eu cu părerea. 

— Vorbești de fulger? întreabă Kira aflată acum în fostul meu 
trup. 

— Ăla era un fulger? 

— Aşa cred. Am nimerit în mijlocul unei furtuni cu fulgere. 
Lumina orbitoare, șocul zdravăn... A fost un trăsnet. E o minune că 
am scăpat cu viaţă. 

Probabil că are dreptate. E o minune. Dar n-am scăpat cu viață 
în propriul meu corp, din păcate. Nu-i chip să pricep cum s-a în- 
tâmplat asta. Cum să fie așa ceva posibil? 

— Poate că are legătură cu dorinţa mea, cugetă Kira. 

— Ha? Ce dorinţă? 

— Puțin înaintea fulgerului, mi-am dorit să fiu altcineva. 

— Aşa e, îmi amintesc eu. Ai şi spus asta. Dar interesant e că tot 
atunci şi eu mi-am dorit exact același lucru. 

Oftăm amândoi. Simultan. 

— Mda, constată Kira, atunci înseamnă că ni s-au împlinit 
dorinţele și am făcut schimb de corpuri. Acum eu sunt tu și tu eşti 
eu. Kira este Winston şi Winston este Kira. Aoleu, ce haos! 

Aici chiar are dreptate. Pe mustăţile mele, pe care nu le mai am: 


a naibii încurcătură! 


T (5 


Când ajungem din nou în Hochallee, sunt leoarcă de transpiraţie. 
Nu m-aş fi gândit niciodată că alergatul pe două picioare este 

epuizant. Nu știu bine încotro s-o apuc, mă clatin, nu prea mă des- 
curc cu noul meu corp. Din fericire, când ne înapoiem, nici Ana, nici 
Werner nu sunt acasă. În mod clar oferim un spectacol cât se poate 
de ciudat, şi ultimul lucru de care am nevoie acum este să răspund 
curiozității acelor persoane pe care nu pot să le evit. 

Kira nu e nici ea câtuși de puţin mulțumită de noua ei înfăţişare. 
De cum am ajuns în apartament, s-a prăvălit în coșulețul meu și 
şi-a întins toate patru lăbuţele. 

— Winston, schimbul ăsta de corpuri e o catastrofă! Neapărat 
trebuie să ne preschimbăm la loc. Şi asta cât mai repede cu putință, 
pe legea mea! Nu pot să rămân pisică tot restul vieții mele! 

— Mda, şi mie mi-ar plăcea să devin din nou și cât mai repede 
animal, mă declar eu de acord. Dar ce putem să facem? Am 
sentimentul ăsta tare neplăcut că nu va fi tocmai simplu. 

— Poate că trebuie să mai fim o dată loviți de trăsnet și în acel 
moment să ne punem dorința ca totul să se întoarcă la normal, 
propune Kira. 

Scutur sceptic din cap: 

— Să fim trăsniţi încă o dată? Și crezi că este așa de simplu? Apoi, 
noi nu știm cum s-a întâmplat, de fapt, totul. Să fi fost trăsnetul? 
Habar n-avem. Şi încă ceva: ai mai auzit vreodată de oameni care 
au fost loviți de trăsnet și au devenit... altcineva? 

Kira dă din coadă într-o parte şi-n alta şi miaună nefericită: 

— Nu, n-am auzit. lar dacă mi-ar fi povestit cineva că așa ceva 
este posibil, aș fi zis că e nebun. 

— Păi vezi? Ce s-a petrecut cu noi nu e ceva normal. Cred că fără 
a descoperi de ce ne aflăm fiecare în corpul celuilalt, n-avem nicio 


şansă să redevenim cum am fost. 

Kira scoate nişte pufnituri foarte ciudate. 

— Hei, eşti în regulă? o întreb eu. 

— Nu, deloc. Îmi vine să urlu și, uite, ca pisică nu pot! E groaznic! 

Tare mi-e teamă că are dreptate Kira. Este de-a dreptul 
înfricoșător. Şi, cu siguranţă, va fi şi mai şi când va trebui să 
comunic prima dată cu Ana, care va crede că eu sunt Kira. Ce o 
să-i spun? Ce vorbesc fetele de doisprezece ani cu mamele lor? E 
drept că eu le-am mai urmărit în vreme ce petreceau momente 
împreună, dar asta nu mă face un expert în materie. De pildă, n-aş 
fi în stare să fac faţă, ca biped, unei sfezi de genul celei de azi, de la 
prânz. În orice caz, nu fără să clachez pe parcursul ei. Uf! În taină, 
trag nădejde ca mâine dimineaţă să mă trezesc şi să constat că totul 


n-a fost decât un vis urât. 


Viaţa în pielea unei fete. 


Orice lucru e dificil la început... 


— Bună dimineaţa, scumpo! E drept că afară e o vreme 


mizerabilă, dar mă tem că totuși trebuie să te trezeşti. Pentru micul 
dejun ţi-am pregătit ceva absolut delicios. 

Nu. Din păcate, n-a fost un vis urât. În fața mea, în semiîntuneric, 
stă Ana şi trage ușor de pătură. Eu mormăi ceva, ce sper să semene 
a „Bună dimineaţa, mami!“ mă ridic din așternut și mă frec la ochi. 
Tot om sunt. 

Ana se aşază pe marginea patului, lângă mine. 

— Ei, nu ne împăcăm? 

Aprob din cap pe muteşte. Împăcarea este o idee bună. Mai ales 
pentru cineva ca mine, care nu s-a mai certat niciodată cu mama. 

— Atunci, pace, da? 

Ana mă trage spre ea și mă sărută pe obraz. Ce senzație ciudată să 
simt buzele ei direct pe pielea mea! Asta pentru că pe mine nu m-a 
mai sărutat niciun om. Şi pentru că, în mod normal, eu am blană. 

Ana se ridică şi iese din cameră. Imediat după, Kira se strecoară 
înăuntru. 

— "Neaţa, Winston! Am sperat să fie doar un vis urât. Dar, după 


cum se vede, eu tot motan sunt. 

Sare în pat lângă mine şi-şi pune capul în poala mea. 

— Mda, și cu mine lucrurile stau la fel. N-am niciun chef să 
trăiesc în pielea unei fete. 

Kira toarce şi, în gând, o aud chicotind. 

— Ce ţi se pare așa de amuzant? mă interesez eu. 

— O, nimic. 

— Nu cred. Ce e? 

— Păi vorbeşti ca un adult. Aşa, sofisticat. Aşa gândeai şi când 
erai motan? 

— Eh, nu ştiu. Ca motan, n-am discutat niciodată cu oamenii. 
Dar da, eu vorbesc acum fix cum gândesc. 

Kira se întoarce pe spate şi mă măsoară cu privirea: 

— Felul în care te exprimi nu-i prea grozav. Deocamdată, fii 
atent să nu-mi ruinezi complet prestigiul la şcoală. Şi-aşa nu sunt 
eu prea populară... 

— O clipă: cum adică la școală? 

— Păi tu credeai că mama te lasă să rămâi acasă? 

— Păi eu nu vreau să mă duc acolo! 

Acum Kira nu mai chicoteşte, ci râde: 

— Mda, ghinion! Nu poţi să alegi dacă să mergi la școală sau nu. 
Trebuie să mergi, altfel se lasă cu scandal. În primul rând, cu mama. 
Ea ia foarte în serios treaba asta. Așa că, dacă nu ai frisoane, dacă 
nu ai febră sau dacă nu ţi-ai pierdut complet minţile, n-ai nicio 
şansă să rămâi acasă. 

Aoleu! Astea chiar că-s vești proaste. Eu, la școală, cu copii 
complet străini! Ce coşmar! Mă prăbuşesc din nou pe pat, cu un 
geamăt. 


— Kira, scoală-te odată! Întârzii! răsună de pe hol vocea Anei. 

Pare, într-adevăr, foarte hotărâtă. Ce-ar fi să-i spun, pur şi 
simplu, că sunt bolnav? 

— Ăăă, nu mă simt prea bine! mă văicăresc eu, cu glas sfârşit, şi 
închid ochii. 

Imediat se aud paşii Anei care se apropie. Ajunsă în cameră, își 
pune mâna pe fruntea mea. 

— N-ai febră deloc. Hai, vino, o ceaşcă de ceai o să-ți facă bine! 
Poate că azi o să te duci mai devreme la culcare şi mâine vei fi mai 
vioaie. Hai, sus, domnişoară! Nu vreau să faci impresie proastă la 
noua şcoală. 

E exact aşa cum a spus Kira. Când vine vorba de şcoală, Ana nu 
ştie de glumă. De îndată ce a dispărut, mă răsucesc în pat şi mă duc 
împleticindu-mă spre uşă. Sfântă sardină în ulei! Mersul pe două 
picioare este cu adevărat dificil! 

— Nu pot să mă duc la tine la şcoală. Nu voi supraviețui. 

— Prostii! Să ştii că nu e chiar așa de îngrozitor, încearcă să mă 
îmbărbăteze Kira. 

— Bine, dar atunci trebuie să vii şi tu cu mine. Fără tine acolo 
sunt pierdut cu totul, o implor eu pe Kira. 

Dar ea scutură din cap: 

— Din păcate, nu se poate. Ai uitat ce scandal am avut ieri din 
cauza ta? Dacă eu - adică tu — apar acolo cu o pisică, am încurcat-o. 

Probabil că aşa e. Scot un oftat chinuit. 

— Ce să fac mai întâi? mă întreb cu glas tare. 

— Păi trebuie să te speli şi să te îmbraci, mă lămureşte Kira. 

Corect! Bună idee! Îmi întind braţele în față, îmi suflec mânecile 
cămăşii de noapte şi încep să-mi ling mâinile. 


— Miau! Nu aşa! Trebuie să mergi la baie şi să foloseşti apă! 

Pfui! Apă!? Pentru spălat!? Groaznic! Dar aşa e... Dacă stau să 
mă gândesc, Werner așa procedează mereu. Pe mustățile mele de 
motan! Eu nici nu mi-am luat încă micul dejun și am învățat deja 
două lucruri cât se poate de antipatice despre viața oamenilor: 
copiii trebuie neapărat să meargă la școală, iar spălatul se face cu 
apă. Dacă o ţin tot așa, înainte de prânz am dat în primire! 

Mă urnesc împleticindu-mă spre baie, urmat îndeaproape de 
Kira. 

— Așa, mai întâi spălatul pe dinţi! Cu periuţa de dinți! îmi 
explică ea paşii de urmat. 

Rotesc privirile perplex prin baie. Cum arată o periuță de dinţi? 
Apuc ceva ce îmi aminteşte de peria mea pentru blană, aproximativ 
la fel de mare şi cu peri metalici. Oare aș putea să mă spăl pe dinți 
cu asta? 

— Greşit! soseşte imediat observația de la Kira. Asta e peria de 
păr. Periuţa mea de dinți se află mai sus, în păhărel. Este mov. 

Mov. Aha! Şi ce înseamnă asta? Sunt pisică, nu specialist în 
cromatică! Oftez și apuc o periuță cu coada lungă, care se află 
în păhărel, pe raft. Pare să fie ce trebuie; în orice caz, Kira nu 
protestează. Apoi îmi vâr în gură partea cu peri şi încep să mestec. 
Aşa fac şi cu biscuiţii Leckerli!, care ajută la îngrijirea dinţilor, 
delicatese pe care le cumpăra Olga special pentru mine. Din păcate, 
periuţa este tare şi n-are niciun gust. O pun în chiuvetă. 

— Winston, nuuu! Mai întâi trebuie să pui pastă de dinți pe 
periuţă şi apoi să-ți freci dinţii cu ea. Altfel, e degeaba. 

Kira face un salt pe raftul de lângă chiuvetă şi cu lăbuţa lovește 


t Snackuri pentru pisici, date pe post de răsplată sau ca supliment alimentar (n.tr.). 

ceva ce trebuie să fie pasta de dinți. Iau tubul, îl deșurubez şi apăs 
din el pe periuţă. 

— Kira! Dă-i zor! 

Ana este în fața ușii de la baie şi pare mirată că azi totul durează 
atât de mult. Observ cum, brusc, îmi apar nişte broboane pe frunte. 
Înh!... Ce-i asta? E cumva transpirație? Fenomenul ăsta l-am mai 
observat câteodată la Werner. De exemplu, anul trecut, în plină 
vară. Dar acum nu e deloc cald. Poate că transpiraţia are legătură 
cu tot stresul prin care trec. Tot ce se poate! La naiba, de ce sunt 
întotdeauna atât de grăbiţi bipezii ăştia? 

— Imediat vin! încerc eu să calmez situaţia. 

Apoi înhaț periuța de dinți şi frec energic. Mamă, ce senzaţie 
nostimă! Un gust şi un obicei cu care trebuie să mă obişnuiesc, mai 
ales că se mai și formează spumă la gură... 

Îmi cercetez figura în oglindă. Sigur nu mă voi obişnui prea 
curând cu această imagine: Winston în formă umană. Oricum, 
Kira şi cu mine avem, după câte se pare, aceeași culoare a ochilor. 
Cel puţin verdele acela pe care îl văd în oglindă mi se pare familiar. 
Este una dintre culorile pe care, ca motan, le puteam recunoaşte. 
Asta mă mai linişteşte un pic. 

— Ah, Kira, şi tu ai ochi verzi. Până acum nu mi-am dat seama. 
Se pare că acum, ca om, pot să disting mai multe culori. 

Kira miaună uluită: 

— Ochi verzi? Nici vorbă! 

— Cum aşa? 

— Păi ochii mei nu sunt verzi, ci albaştri. 

Kira sare pe umărul meu şi se uită în oglindă. În clipa aceasta 


observ că motanul Winston are ochi albaştri. Iar eu, cel aflat în 

corpul Kirei, am ochi verzi. Prin urmare, am făcut schimb nu doar 
de suflete, ci și de culoare a ochilor! 

— Aoleu! miaună Kira. Dacă mama vede asta, garantat se va 
supăra, imaginându-şi că port lentile de contact. Ea strâmbă din 
nas și dacă vreau să mă machiez. Înţelegi, așadar, că ea nu trebuie 
să observe chestia asta, altfel se lasă cu scandal. 

Ăăă, am auzit. De priceput, oricum n-am priceput nimic. Cum 
s-o împiedic pe Ana să mă privească în ochi? Kira pare că mi-a 
ghicit nedumeririle. 

— Trebuie să-ţi vină ţie o idee! Ieri a fost o zi stresantă. Dacă te 
vei preface încă jignit şi o eviţi, n-o să se mire. Eu așa fac de cele mai 
multe ori. Asta, pentru moment. Cu siguranță, ne vom preschimba 
curând la loc. 

Toată stima pentru optimismul Kirei, dar chestia asta cu 
preschimbatul la loc nu mi se pare foarte la îndemână. 

— Cum de ești așa de sigură? Eu n-am nici cea mai vagă idee 
despre cum am putea să facem treaba asta. 

Kira oftează: 

— Trebuie să ne vină o idee! Mai întâi trebuie doar s-o 
împiedicăm pe mama să observe lucrul ăsta și să se înfurie. 
Garantat, o să fie dificil să găsim o soluţie câtă vreme se va ţine scai 
de noi. Nu ești de aceeași părere? 

Aprob din cap. Pare logic. Cu toate acestea, nu-i prea simplu 
s-o eviţi pe Ana. Dacă nu mă înşel, mie mi se pare că Ana e foarte 
atentă la ce face fiica ei. 

Iarăşi se aud bătăi în ușă: 

— Kira, ce-i cu tine azi? 


— Imediat vin! 

Jur pe castronelul meu de mâncare că-mi pierd minţile! Bine, 
bine, ies imediat. Dar nu garantez pentru nimic din ce o să se 
întâmple. Nu ştiu ce înseamnă să fii om. O să-mi dau însă toată 
silința să fac lucrurile bine! Mai trag o dată aer adânc în piept, apoi 
deschid ușa și ies din baie. Ana stă pe hol şi îmi aruncă priviri pline 
de reproș. 

— Iată-mă! mormăi eu cu ochii în pământ. 

— Bun. Haide, îmbracă-te repede, altfel întârzii! 

Zece minute mai târziu stau cu Ana la micul dejun și încerc să-mi 
mănânc cât mai nepăsător chifla. Lucrurile se complică, pentru că 
Ana nu mă slăbeşte din ochi. În cele din urmă, îmi dreg glasul: 

— Ce s-a întâmplat, mami? 

Nu poate fi vorba în niciun caz de hainele mele. Kira le-a ales, 
sărind prin dulapul meu - sau mai bine zis, al ei - și aruncând pe 
jos articolele vestimentare potrivite. Trebuie să mai spun că, în 
privinţa culorii ochilor, i-a venit o idee realmente bună. 

Ana continuă să mă cerceteze cu atenţie. 

— Nu, totul e în regulă. Mă întrebam doar de ce porți ochelari de 
soare în casă, la şapte şi jumătate, la micul dejun. 


În cusca leului. 
Pardon, la școala Kireil 


Mi-e rău. Tare rău. Dacă ieri școala Kirei mi se părea impresionantă, 
astăzi o găsesc înfiorătoare. Pe deasupra, în fiecare secundă mă tem 
să nu mă dau de gol. 

În timp ce tot meditez cum să scap basma curată din această 
afacere, primesc o lovitură zdravănă în spate, exact între omoplați. 
Au, cine m-a pocnit? 

— "Neaţa, Kira! strigă o voce veselă. 

Mă întorc. E băiatul cu ochelari mari. Tom, dacă nu mă înșel, 
căci nu prea-s bun la reținerea numelor. Tipul a fost chiar foarte 
drăguţ cu mine, dar acum ce i-a venit să mă lovească? Așa-i obiceiul 
printre oameni? 

— Să știi că show-ul tău cu pisica a fost de milioane! Şi când lui 
Leonie i s-a făcut rău... ce mai, a fost un spectacol pe cinste! Eu nu 
cred că vipera aia chiar se sufoca. A vrut doar să se afle din nou în 
centrul atenţiei. 

— Ă3ă... — asta e tot ce reușesc să articulez; nu, replica mea nu dă 
pe-afară de inteligență. 

Dar preamilostivul zeu al pisicilor vrea ca tocmai în acel moment 


să se audă din nou clopoțelul. Tom nu mai aşteaptă să-i răspund, ci se 

grăbeşte să urce scările de la intrare. Eu o iau, pur şi simplu, la goană 
după el, căci de unul singur nu cred că aş fi reușit să-mi găsesc clasa. 

Nu trece mult şi suntem din nou în sala pe care o ştiu de ieri. Dar care 
e locul meu? Din ghiozdanul Kirei bineînţeles că n-aveam cum să-mi 
dau seama. Sau poate că nu există locuri fixe şi te aşezi, pur şi simplu, 
unde vrei? Ce porcărie! Mai bine eram şi eu atent când am fost aici cu 
Kira. Dar cine să bănuiască atunci că voi ajunge într-o astfel de situație? 

— Hei, îmi stai în drum. 

Cum altfel? Leonie! Și e la fel de neprietenoasă ca la ultima 
noastră întâlnire. De fapt, n-am deloc chef de discuţii cretine cu 
mucoasa asta prost-crescută. 

— Ia te uită: te făcuşi bine. Excelent! Nemaipomenit! Ia spune-mi 
repede care-i locul meu. Mi-am făcut atâtea griji pentru tine, încât 
am început să am scăpări de memorie. 

Leonie mă privește încremenită, de parcă mi-ar fi crescut un 
corn în frunte. 

— Ce? 

Oftez: 

— În primul rând: „poftim“. Iar în al doilea: care-i locul meu? 

— Ăăă, acolo, în partea cealaltă, lângă Emilia, bâiguie Leonie 
şi-mi arată locul de lângă blonda cu părul ondulat, pe care deja o 
cunosc, apoi dispare imediat. 

Bun. Deci ăsta e efectul când se vorbeşte răspicat cu gâsculița 
asta. E bine de ştiut! O fată de lângă mine îmi spune: 

— Super, dar ştiu că i-ai zis-o! Aşa-i trebuie. Nu-i decât o rău- 
tăcioasă. Bravo! 

E foarte plăcut să văd că şi altcineva îmi împărtăşeşte antipatia 
față de Leonie. 

— Nu te credeam în stare. Credeam că eşti timidă. 

— Mulţumesc, ăăă... 

— Pauli, de fapt Paula, dar aşa îmi spun profesorii, se prezintă 
fata și îmi zâmbește încurajator. 

Arată foarte diferit de ceilalți elevi de aici. Pare mai rebelă. Părul îi 
şade zbârlit, iar ochii par conturaţi cu creion negru. Afară de asta, are 
pantaloni cu găuri şi poartă o bluză cu câteva numere mai mare. Dar 
toate astea nu lasă impresia că şi-ar fi ales neglijent hainele de dimineaţă, 
ci, mai degrabă, că aspectul bizar e intenționat. Întrebarea e: de ce? 

— Pauli, corect, mă prefac eu că-i ştiam numele. Drăguţ din partea ta. 

— Nicio problemă. Când eşti nou, nu-i ştii pe toţi. Te simţi cam 
izolată, nu-i aşa? 

Pauli se hlizeşte, eu aprob din cap. Dacă ar şti câtă dreptate are! 

— Da. Şi cred că mai durează puțin până să rețin toate numele. 

În momentul acesta îmi vine o idee: Pauli pare o tipă în regulă, 
aşa că mi-ar putea fi de ajutor: 

— Eu o mai dau în bară şi cu numele profesorilor. Cu cine avem 
oră acum? 

— Cu doamna Schiffer. Engleza. 

Ah, sfinte Sisoe! Dacă nu mă înșel, engleza nu este limba în care 
vorbesc oamenii pe care îi cunosc. Iar eu nu o înțeleg deloc. O să fie 
distractiv, să sperăm însă că doamna Schiffer nu mă va întreba nimic. 

Uite-o că vine: o siluetă delicată, înveşmântată complet în negru, cu 
părul strâns într-un coc. Se îndreaptă cu paşi repezi spre catedră și-și 
trânteşte geanta pe scaunul din spatele ei. Poate mă înşel, dar, la prima 
vedere, doamna Schiffer pare foarte antipatică. Scoate din geantă un 
teanc de caiete şi-l pune pe catedră, apoi ne priveşte cu o mină gravă. 

— Bună dimineața! 

— Bună dimineaţa, doamnă Schiffer! răspund în cor toți colegii 
mei. 

Mie mi-au rămas cuvintele în gât. 

— Staţi jos! 

Hârşâit de scaune. Murmure. Toți se aşază. 

— V-am adus azi lucrările la engleză. Şi, din păcate, trebuie să vă 
spun că sunt mizerabile. 

În clasă se aud oftaturi. 

— Dar, în orice caz, există o excepție. Ştiţi că în mod normal nu 
vă spun notele celorlalți. În cazul acesta însă, mă abat de la regulă. În 
primul rând, pentru că această lucrare este, într-adevăr, deosebit de 
bună. Apoi, pentru că a scris-o o elevă pe care o aveţi colegă de puțin 
timp. Trag de aici concluzia că această clasă nu stă prea bine la engleză. 
Prin urmare, cu toții trebuie să ne străduim mult mai mult. Și când 
spun cu toții, chiar mă refer la noi toți. Adică atât la voi, cât și la mine. 

Doamna Schiffer ia unul dintre caiete, vine înspre mine și se 
opreşte în fața mea: 

— Kira, ai făcut, într-adevăr, o lucrare foarte bună. Toţi cei de 
aici ar putea să-şi ia ca reper engleza ta. 

— Oh, mulțumesc! murmur eu. 

Sper că n-o să înceapă să vorbească în engleză cu mine. Altfel, 
după cel mult un minut m-aş da de gol. Asta, dacă nu cumva, odată 
cu înfățișarea fetei, n-am luat și capacitatea de a vorbi şi de a face 
toate celelalte lucruri pe care ea le poate face, între care scrisul, 
cititul sau engleza. Adică, şi scrisul, şi cititul, şi engleza. Dar nu 
trebuie să se ajungă la o probă! 

— Ai povestit frumos că mama ta este profesoară. Probabil predă 


şi engleza, nu-i aşa? 

— Ce? Mama? Nu, mama nu este profesoară. Este menajera 
profesorului Hagedorn, debitez fără să gândesc. 

— A, da? Menajeră? mă întreabă doamna Schiffer privindu-mă 
consternată. Mda, înseamnă că am înţeles greşit. 

Emilia începe să chicotească: 

— Hi, hi, hi, mama Kirei e femeie de serviciu! 

În momentul acesta, îmi dau seama ce greşeală am făcut. La 
naiba! E clar că povestea Kirei despre Ana era cu totul alta. Nu 
înțeleg de ce, dar ar fi trebuit să-mi ţin, pur şi simplu, fleanca. 
Emilia tot mai chicoteşte şi, între timp, s-a pus pe râs şi scârba de 
Leonie. Doamna Schiffer se sufocă de nervi: 

— Liniştiţi-vă, voi două! N-aveţi niciun motiv de veselie. Tu, 
Emilia, ai un cinci plus. Şi nici tu, Leonie, nu stai mai bine cu al 
tău patru minus. Aşa că, în loc să vă distraţi pe seama colegilor, ar 
trebui să învăţaţi cuvintele noi. Ar fi mai bine pentru noi toți. 

Leonie nu spune nimic, Emilia îmi sâsâie la ureche ceva ce aduce 
a „tocilară“. Ce vrea să spună cu asta? În orice caz, nu pare să fie un 
compliment. 

În tot restul orei, Emilia se preface că nici nu mă vede, de parcă 
aş fi transparentă. Înţeleg că, dacă aici, la școală, aș avea o problemă, 
nu ei ar trebui să-i cer sfatul. Ce-i drept, nu prea mă pricep la felul în 
care oamenii leagă prietenii, dar că Emilia nu e prietena Kirei, asta 
am observat-o până şi eu, o pisică neexperimentată în treburile astea. 
Oare prietenii sunt importanţi pentru oameni? În calitate de motan, 
eu sunt un solitar și mă simt foarte bine așa, fără să mă intersectez cu 
Spike, Caramel şi Odette. Dar poate că oamenii sunt altfel. 

Sunetul clopoțelului mă smulge din gândurile mele despre 


oameni şi prietenie. Cei mai mulţi dintre colegi se ridică şi încep 

să alerge prin clasă. Se pare că s-a terminat programul. Sau poate e 
doar o pauză. Dar tot e bine. Eu tocmai am reușit s-o scot la capăt 
oarecum fără probleme cu prima mea oră de școală. Până la gafa cu 


femeia de serviciu. Dar asta nu poate fi ceva chiar atât de grav. 

— Ce? Ai spus că mama mea e femeie de serviciu? Eşti complet dus! 
— Păi asta cu femeia de serviciu a spus-o Emilia. Eu doar am 
povestit că Ana este menajera noastră. Adică a profesorului Hagedorn. 

Kira scoate un strigăt deznădăjduit şi se trânteşte pe-o parte. 

— Terminată! Sunt complet terminată. Definitiv şi pentru totdea- 
una. Nu mai am cum să pun piciorul acolo. 

— Cred că exagerezi. În primul rând, eu n-am ştiut că tu ai 
povestit că mama ta ar fi profesoară. Și în al doilea rând, a fi 
menajeră este o meserie foarte importantă. Aș spune chiar cea mai 
importantă. Imediat după aceea de profesor de fizică. 

— Habar n-ai ce vorbești! Ceilalţi părinţi sunt avocaţi sau stomato- 
logi. Sau au agenţii de publicitate. Învăţătoare este limita cea mai de 
jos până unde se poate merge. Şi nici măcar n-am mințit. În Rusia, 
mama mea învăţătoare a fost. Dar tu trebuia neapărat să le povestești 
că ea e femeie de serviciu... Aş spune că acum, după toată întâmplarea 
asta, sunt categoric fata cea mai puţin populară din toată clasa. Cu 
gaşca lui Leonie am terminat-o definitiv. Mii de mulțumiri, Winston! 

Bun, recunosc că n-am fost prea abil. Dar nu voi transforma în 
tragedie faptul că am dezvăluit adevărata meserie a Anei. 

— Dar... dar... ce vrei, la urma urmei, de la gaşca lui Leonie? 


Chiar tu ai spus că e proastă de-a binelea. Și apoi, în clasă la tine 

există oameni cu adevărat drăguți. Pe doi dintre ei i-am și cunoscut: 
Pauli şi Tom. Mai bine acordă-le lor atenţie. 

Miorlau! Kira se suceşte de colo-colo. 

— Pauli și Tom? Baţi câmpii. Pauli este o punkeriță scrântită rău 
de tot, iar Tom stă numai cu nasul în computer şi comunică mai 
ușor cu laptopul lui decât cu oamenii. E clar că nu știi ce vorbeşti. 
Pe aiuriţii ăştia i-ai găsit din toată clasa... Dacă acum te mai și afișezi 
cu ei, garantat nimeni altcineva nu se va mai împrieteni cu mine. 
Şi chiar şi aşa, tatăl lui Tom e medic. Aşa că nu ştiu dacă Tom este 
chiar așa de interesat de prietenia cu fiica unei servitoare. 

Ah, povestea asta cu prietenia mă scoate din minți. E treabă 
prea dificilă pentru o fată, care, de fapt, este un... motan. Neapărat 
trebuie să schimb subiectul. 

— Cum a fost ziua ta? este gândul pe care i-l trimit Kirei. 

— A fost bună. Aproape bună. Cred că sunt pe cale să descopăr 
secretul mamei. Noua mea înfățișare îmi este foarte utilă din acest 
punct de vedere. Cine să-şi închipuie că e urmărit de o pisică? 

— Ce vrei să spui? Ce înseamnă urmărit? 

— Astăzi am putut să scotocesc temeinic prin lucrurile mamei, 
fără ca ea să observe. Cu ocazia asta, am găsit un e-mail printat de 
la Vadim, e-mail care este foarte interesant. Cred că el încearcă s-o 
şantajeze pe mama. Vrea neapărat ca ea să se întoarcă la el. O are la 
mână cu ceva. Încă nu ştiu despre ce este vorba. Dar o să descopăr. 

— Un moment: asta înseamnă că tu ai putut să citeşti e-mailul? 

— Evident. De ce nu? 

— Păi pentru că eu nu ştiu să citesc. Şi, la urma urmelor, tu ești, 
într-un fel, eu... 


— N-am avut niciun fel de probleme cu asta. De aproape nu văd 

aşa de bine, în schimb, văd excelent la depărtare. Tu nu mai ştii 
acum să citeşti? 

Ridic din umeri: 

— Habar n-am. Încă n-am verificat. Azi, înainte ca lucrurile s-o 
ia razna la şcoală, am zis că mă doare capul şi am plecat. Era prea 
riscant pentru mine. 

— Mda, dar asta nu e o soluţie de durată. Atâta timp cât tu ești 
în corpul meu, trebuie să mergi la școală. Iar dacă, din cauza ta, 
voi rămâne fără prieteni, măcar nu vreau să fiu lăsată repetentă. Ar 
trebui să ne gândim la o soluţie. Dar mai întâi trebuie să aflăm ce 
ştii să faci ca om. O clipă, mă întorc imediat. 

Kira se ridică şi, apoi, cu un salt elegant, sare pe mica servantă 
din camera de oaspeți. După câteva clipe, stă în fața mea cu o foaie 
de hârtie în bot. 

— Uite e-mailul! Ia încearcă! 

Iau foaia de hârtie și mă holbez la ea. În fața ochilor mei, din 
toată învălmășeala, se nasc nişte secvențe ordonate. Şi din ele se 
formează propoziţii: 

„Dragă Ana, 

De ce m-ai părăsit? Ştii cât de mult te iubesc. Întotdeauna am făcut 
totul pentru tine şi pentru copilul tău. Te rog să mai reflectezi. Dacă te 
încăpățânezi, va trebui, din păcate, să rămân la vechea mea poveste. Şi 
atunci vei primi vizita gaborilor - asta dacă nu cumva au fost deja pe la 


tine...“ 


Foaia îmi scapă din mână. Incredibil! E incredibil, în primul rând, 
pentru că, într-adevăr, ştiu să citesc. Apoi e incredibil ce probleme 
are Ana. Trebuie s-o ajutăm! 


La început motan, apoi om 


și după aceea agent. 
Ce urmează? 
Apropo: Odette are parte de o surpriză 


) Să rezumăm: pot să vorbesc. Pot să citesc. Pot să și scriu - 
tocmai m-am testat. Ştiu engleză şi tabla înmultțirii. Şi acum 
bomba: ştiu chiar şi rusa. Cel puțin o înțeleg. Pe scurt: sunt Super- 
Winston. Sunt cel mai deştept motan din univers! Campionul 
galactic! 

Partea proastă este că eu nu pot împărtăşi cu nimeni bucuria 
mea, deoarece Kira e, pe moment, ocupată cu alte lucruri. 
Anume, este preocupată de modul în care am putea să aflăm 
secretul mamei ei ca să scăpăm definitiv de Vadim. Acum, când 
am văzut ce pot eu să fac, Kira este convinsă că suntem echipa 
perfectă de detectivi. Asta e și părerea mea. „Echipă de detectivi“ - 
sună grozav! Sunt pe fază, aştept să-mi explice Kira ce înseamnă 
asta mai exact. 

— Spune-mi, echipa asta de detectivi ce face, de fapt? o întreb 
telepatic pe Kira. 

— E foarte simplu, se întoarce răspunsul. Rezolvă cazul nos- 
tru. Noi ne completăm perfect unul pe celălalt, Winston. Uite, eu 
pot să caut tot felul de dovezi fără să fiu observată, iar tu poţi 


interoga martorii. Din când în când, confruntăm rezultatele 

investigațiilor şi aşa vom afla curând cu ce o şantajează Vadim pe 
mama. 

— Bun, până aici înțeleg. Şi ce vom face când vom şti toate astea? 
Ce se întâmplă dacă mama ta a comis, într-adevăr, o infracțiune? 

— Bineînțeles că mama n-a comis nicio infracțiune. Pun pariu 
pe orice că Vadim doar spune asta. Dar dacă noi vom afla adevărul, 
vom putea dovedi că e un ticălos, tot aşa cum ar face-o și poliția. 
Sau agenții secreți. E clar ca lumina zilei, nu? 

Agenţii secreți? Mă gândesc imediat la un film la care mă uitam 
cu Werner. Şi acolo exista un agent. Nu-mi mai amintesc numele 
lui, dar știu că tipul are un număr, 006 sau 007 - cam aşa ceva. 
Nu ştiu dacă ăsta e numărul lui de telefon, al clasei de la şcoala de 
agenţi sau poate mărimea de la pantofi. În orice caz, tipul e așa cum 
aș vrea eu să fiu, ca om: foarte elegant și spiritual. Indiferent cât 
de periculoasă e situaţia, el are mereu o remarcă inspirată pe buze. 
Toate femeile îl admiră - e un tip cu clasă. Mda, şi eu aș putea să 
fiu aşa ca om, dacă n-aș fi prins prostește în corpul unei fete de 
doisprezece ani. Dar n-am de ales... Cu toate acestea, ideea de a fi 
agent îmi surâde. 

Apropo de „toate femeile îl admiră“ - ce mă munceşte pe mine 
acum este dacă mai pot sta de vorbă cu Odette. Nu cumva mi-am 
pierdut această capacitate atunci când am făcut schimb de corpuri? 
Ăsta e un lucru pe care trebuie să-l verific temeinic, deoarece cu 
această domnişoară încă nu mi-am încheiat socotelile. Decid să-mi 
lămuresc imediat această nedumerire. Când ești om, ai un avantaj 
evident: poți, pur şi simplu, să ieşi din casă şi să te duci oriunde 


vrei. lar ăsta e un lucru extrem de practic. 

Îmi rotesc privirile prin curte. Nici urmă de pisici. Hm! Cum 
face omul când vrea să cheme o pisică? Încerc cu clasicul: 

— Pis, pis, pis! 

Nimic. Bine, nici eu n-aş fi venit în fugă doar așa pentru că mă 
cheamă un copil. Sau poate nu m-au auzit? Să mai încerc o dată, de 
data asta mai tare: 

— Pis, pis, piiis! 

Tot nimic. Cei trei parcă au intrat în pământ. Rămân descum- 
pănit, după care îmi vine o idee-trăsnet. Cum era vorba aia? Şoarecii 
trag la slănină. Iar pisicile, la ficatul de pasăre. Mai ales când cei 
trei s-au obișnuit să fie hrăniți cu mâncarea mea. Dacă nu mă înșel, 
Ana tocmai a pregătit o porţie proaspătă de ficat de pasăre. 

După puţin timp, mă întorc în curte cu un blid de metal plin cu 
mâncare delicioasă. De data asta nu-i mai chem, ci, pur și simplu, 
pun vasul în locul unde i-am întâlnit ultima dată pe cei trei. Apoi 
mă duc la platforma pubelelor, mă așez pe ea şi aştept. 

Într-adevăr, nu durează mult şi Spike apare furișându-se, urmat 
îndeaproape de Caramel. Numai Odette nu se zăreşte. Cei doi sunt 
atât de lacomi, încât nici măcar nu mă observă. Înghit mâncarea în 
mare grabă. Trag cu urechea ca să prind ce-şi spun. La așa o trataţie 
apetisantă, ar trebui să fie în delir de superlative. Dar nu aud nimic, 
în afară de mieunături. 

După un timp îmi pică fisa: nu pot să-i înţeleg pe cei doi. Această 


descoperire mă loveşte ca un trăsnet... Eu, Winston Churchill, nu 

le mai pot înţelege pe celelalte pisici. Aşadar, cele mai negre temeri 
ale mele s-au adeverit. Picături calde de apă mi se scurg de-a lungul 
obrajilor. Ce-s astea? Îmi şterg fața cu mâna. Apa se scurge din 
ochii mei. Trebuie să fie lacrimi. Plâng. Şi simt asta într-un mod 
tare bizar. Cumva înfricoşător. Dar și ca pe o ușurare. 

În clipa asta, ceva foarte moale îmi atinge mâna. Imediat, o limbă 
aspră îmi linge lacrimile de pe degete. Odette. A sărit pe platformă 
lângă mine. O privesc şi constat din nou că arată minunat. Odette 
mă priveşte şi ea lung, apoi îşi pune capul în poala mea şi începe să 
toarcă. Bun, chiar dacă nu mai pot să vorbesc cu ea, sunt absolut 
sigur ce înseamnă asta: mângâie-mă! 

Îmi trec degetele prin blana ei. De fapt, eu aș fi vrut s-o scarmăn 
zdravăn, la fel de rău cum m-a tratat şi ea ultima oară. Dar, la 
urma urmei, eu sunt acum om și sunt mult mai mare decât ea. O 
ciufuleală ar fi creat ceva impresie. Acum însă, mă delectez pur şi 
simplu cu senzaţia plăcută de-a o avea atât de aproape de mine. 
În același timp, în clipa asta mi se face așa de dor de viața mea de 
pisică, încât aproape că-mi vine să miaun. Dacă acum aș fi motan 
şi aş sta aici cu Odette... Inima începe să-mi bubuie, iar în stomac 
simt o senzație ciudată. Puls accelerat și senzații ciudate în stomac — 
să fiu oare bolnav? 

Reflectez scurt dacă ar trebui să-i povestesc simplu lui Odette 
că, de fapt, eu sunt Winston. Este posibil ca ea să-i înțeleagă pe 
oameni. În orice caz, când eu eram pisică, îi înțelegeam. Dar, chiar 
dacă şi ea ar putea face asta, probabil că nu m-ar crede, ci m-ar 
considerea ţicnit de-a binelea. De altfel, toată povestea asta este 
nebunie curată. 


— Ah, aici erai! Te-am căutat peste tot. 

Kira sare spre noi pe platformă. S-a zis cu intimitatea! Odette își 
retrage capul şi pufăie scurt, apoi se așază din nou. Îmi vine o idee. 

— Poţi să auzi ce a spus ea? o întreb telepatic pe Kira. 

— O, da. Dar nu este tocmai măgulitor pentru tine, îmi răspunde. 

— Aşa mă și gândeam. Dar, cu toate astea, vreau să ştiu, insist eu 
să aflu. 

Kira chicoteşte în gând: 

— Bine, tu ai vrut-o! A spus aşa: „Salut, blegule, îndrăzneşti să 
te mai arăţi pe-aici?“. Nu sunteți tocmai cei mai buni prieteni, nu-i 
așa? Deşi cine se iubeşte se tachinează. 

— Ce vrei să spui? o întreb. 

— Așa se zice. Atunci când doi oameni se iubesc, se întâmplă ca 
ei să se certe frecvent, totuși. În orice caz, așa fac oamenii. Cum stă 
treaba la pisici, nu știu. 

Simt cum mi se încălzește pieptul. Mă uit pe furiș la Odette, care 
stă în continuare liniştită la picioarele mele. 

— Păi eu nu cred că lui Odette îi place de mine. Pentru ea, eu sunt 
un motan încrezut și răsfățat. Şi arogant. Iar asta chiar nu e adevărat. 

Kira își înclină capul și mă măsoară din priviri. 

— Nu-i adevărat? 

Scutur violent din cap: 

— Nu! Nu e câtuși de puţin adevărat. Educat da, dar încrezut! nu 
sunt, asta e sigur. Bine, poate doar un pic. 

Kira tace. Iar lucrul ăsta spune multe. Însă mie mi se pare tare 
supărător că nu zice nimic. 


— Toate astea sunt numai din vina Olgăi, adaug eu supărat. 


1 În germană, joc de cuvinte: gebildet = „educat“, „instruit“; eingebildet = „încrezut“ (n. tr.). 

— Ce amestec are mătușa mea aici? se minunează Kira. 

— Ea i-a spus lui Odette că aș fi răsfățat. Asta chiar e o mizerie. 
Odette nu mă cunoaște cu adevărat, doar eu eram tot timpul în 
casă. Deci toate astea sunt doar zvonuri răspândite de mătuşa ta. 

Acum e rândul Kirei să reacționeze, îmbufnată: 

— Nu pot să cred aşa ceva. Nu-i genul ei. 

— Dar asta a făcut! Şi a hrănit banda asta cu mâncarea mea 
preferată. Întreab-o pe Odette. 

— O întreb. 

Kira se mai apropie puţin de noi şi trage un mieunat. Odette 
ridică surprinsă capul și miaună şi ea. Fascinant. Cele două 
comunică, iar eu nu pot înțelege nimic. Mai trece un timp, apoi 
Odette se ridică, sare de pe pubelă şi dispare în partea din spate a 
curții. 

— Ce s-a întâmplat? o întreb pe Kira. 

— Tocmai am lămurit ceva, vine răspunsul ei. Anume că, ga- 
rantat, mătușa mea n-a afirmat vreodată că tu ai fi arogant. 

— Ha? Cum ai lămurit asta cu Odette? I-ai povestit ceva despre 
schimbarea noastră de trupuri? 

— Fireşte că nu. Oricum, nici nu m-ar crede. Nu. I-am spus, pur 
şi simplu, că m-am tot gândit şi că, între timp, mi-am dat seama că 
Olga mea n-ar fi povestit niciodată ceva atât de josnic despre mine. 

— Bine. Şi pe urmă? Cum a reacţionat Odette? întreb eu curios. 

— S-a înmuiat destul de repede și a recunoscut că povestea ei 
n-a fost decât o minciună menită să mă supere. Adică, de fapt, să te 
supere. 

— Uf, acum m-am liniștit. 


Măcar în privința Olgăi. Puțin îmi pasă de fraiera asta de Odette. 

— E drept că tanti Olga i-a hrănit pe Odette şi pe prietenii ei. 
Doar iubeşte pisicile! adaugă Kira. 

Aprob dând din cap şi, cu gândul la prietenia pe care le-a arătat-o 
Olga, mă întristez un pic. Dar Kira continuă: 

— Winston, lasă deoparte toată istoria cu Olga şi Odette! Trebuie 
să vorbim despre ceva mult mai important. 

— Bine, despre ce? 

— Despre strategia noastră de investigare. Trebuie să ne gândim 
cum putem afla care-s învârtelile lui Vadim. 

— Aha... 

Pentru moment, entuziasmul meu privitor la acest subiect este 
destul de scăzut. Mai degrabă, mi-ar prinde bine să-mi plâng un 
pic de milă, ca un biet motan neînțeles de Odette ce sunt eu. Şi care 
motan mai este şi sechestrat în corpul unei fete de doisprezece ani, 
care nu mă înţelege nici ea, la rândul ei. 

— Hai, agent Winston! Deja mi-a venit o idee bună. Dar ce zic 
eu? Sclipitoare! 


Primele încercări detectivistice. 
De ce nu se poate trăi 


şi fără matematică?! 


— Dacă nu poţi învăţa pe dinafară textul ăsta simplu, atunci, 
vrei, nu vrei, va trebui să ţi-l notezi. 

— Să-l învăţ pe dinafară? Ce înseamnă asta? 

— Măi Winston! Ca animal de companie al unui profesor ar 
trebui să fii ceva mai deştept. 

Poftim? Ce obrăznicie! 

— Eu nu cunosc nicio pisică mai deşteaptă ca mine! spun, 
spumegând de indignare. 

— Odette are dreptate. Eşti cam încrezut. Iar asta e cu atât mai 
ciudat, cu cât nu ştii ce înseamnă să înveţi pe dinafară. Îţi explic: 
când înveţi ceva pe dinafară, citeşti un text de atâtea ori până când 
îl poți spune fără să te mai uiţi peste el. Şi exact asta facem noi aici. 
Eu îți notez ceva cu care tu poți să-i distragi mamei mele atenția un 
timp. Înveţi textul pe dinafară și, când se întoarce de la cumpărături, 
stai de vorbă cu ea. În timp ce face exerciţii la mate cu tine, eu 
scotocesc prin geanta ei și caut indicii. Undeva trebuie să-şi țină ea 
jurnalul. În orice caz, în cameră nu l-am găsit. Până aici e totul clar? 

— Clar ca lumina zilei. 


Pare, într-adevăr, simplu. Dar ceva tot nu-mi dă pace şi cel mai 

bine ar fi să lămuresc treaba imediat. Îi trimit Kirei câteva gânduri 
ranchiunoase. Tresare: 

— Hei, e totul în regulă? De ce dintr-odată ești așa de răutăcios 
cu mine? Nu vreau decât să te ajut. 

— Nu e în regulă, Kira, răspund eu. Dacă mă gândesc că te afli 
doar de puțină vreme în corpul meu, pot să spun că ai devenit 
cam obraznică. Adică tu poţi să stai lungită pe canapeaua mea 
favorită, fără să trebuiască să ieși măcar din casă, în vreme ce eu 
trebuie să fac față la școală și peste tot, în locul tău. Adică tu să faci 
faţă. Mă rog, ştii ce vreau să spun. Dacă mă întrebi, dintre noi doi, 
categoric eu am însărcinarea cea mai dificilă. Poţi să mă scutești de 
observaţiile tale privitoare la ce ar trebui să ştiu. 

Pur şi simplu. Pac! Sper că de data asta am nimerit-o. Kira mă 
priveşti cu ochii cât cepele: 

— Oh, Winston, îmi pare tare rău! N-am vrut s-o fac pe deşteapta. 
Sunt foarte agitată pentru că îmi doresc foarte mult s-o ajut pe 
mama. Se pare că am dat cu bâta în baltă. Iartă-mă! N-am vrut. 

Kira pare acum atât de tristă cum doar când eşti singur cu 
grijile tale poţi fi. Poate că şi eu am fost puţin prea supărăcios; sunt 
obişnuit să fiu considerat cel mai deștept motan de casă. Desigur, 
Werner este şi mai deştept, dar, oricum, el este un om adult. Și 
poate că sunt, într-adevăr, un pic cam încrezut. În orice caz, am 
sentimentul că toată povestea asta mă depășește. 

— Scuzele sunt acceptate, mă linişteşte Kira. Dar spune-mi, nu 
crezi că ar fi mai bine să căutăm ajutorul unor oameni în toată firea? 
Poate că toate astea ne depăşesc puterile. Cu siguranță Werner ne-ar 
putea ajuta să facem la loc schimb de trupuri. El chiar este deştept! Eu 


nu cunosc niciun om mai deştept ca el. 

Imediat, Kira îşi arcuieşte spinarea şi pufnește: 

— Nu, Winston! Eu am şansa unică de a descoperi secretul 
mamei. Acum putem să rezolvăm împreună cazul; când voi fi din 
nou om şi tu pisică, nu vom mai putea să lucrăm în tandem. 

Oftez: 

— Bine, să încercăm. Dar dacă n-o scoatem la capăt, îi spun totul 
lui Werner. 

— Dacă n-o scoatem la capăt. Dar îţi jur că o s-o scoatem la capăt! 
se îmbărbătează Kira. Acum, vom pune pe hârtie lucrurile pe care 
le vei discuta cu mama. Şi ţine bine minte: să n-o priveşti în ochi, 


altminteri va observa că ceva nu-i în regulă cu tine. 


tig 


— Spune-mi, iubito, ce nu înţelegi aici? Doar e foarte simplu! 

Ana mă privește nedumerită. 

— Păi nu înţeleg. Nu înţeleg nimic. 

Şi nici măcar nu e o minciună. Ana și cu mine stăm la masa din 
bucătărie, cu o foaie de hârtie în faţă, pe care scrie 18/x = 6. Ce 
înseamnă asta? Misterul misterelor. Ana se încruntă. 

— Ecuațiile cu o necunoscută sunt uşor de rezolvat. Nu trebuie 
decât să ţi le imaginezi ca pe o balanţă care trebuie să rămână 
mereu în echilibru, indiferent ce modificări faci. 

— Aha! 

Mă uit peste umărul Anei şi o văd pe Kira făcându-și de lucru 
cu geanta de umăr a mamei ei. Tocmai a scos-o cu îndemânare din 


dulapul de haine ca s-o tragă până în camera de oaspeţi. 

— Kira, mă urmărești? 

— Ăăă... eu? Sigur că da. 

— Trebuie să te concentrezi un pic, dacă vrei să te ajut. 

— Bineînţeles, iartă-mă! 

— În afară de asta, trebuie să te duci urgent la coafor. Bretonul 
îţi vine în ochi, de nici nu ți se mai zăresc. Sigur de-abia vezi. Poate 
de-aia ai probleme la matematică, pentru că nu vezi bine. 

Ana râde, eu îmi reprim un zâmbet. 

— Ai dreptate, mami. Dar să revenim la matematică. 

Schimb repede subiectul înainte să-i vină ideea de a-mi da la o 
parte părul de pe frunte ca să-mi vadă ochii. 

— Ai dreptate. Aşadar, trebuie să scăpăm de x de la numitor... 

În acest moment, în bucătărie apare Kira-pisica şi-mi sare în 
poală. Vrea să-mi spună ceva. 

— Winston, am nevoie de ajutorul tău. Singură nu reuşesc să 
deschid geanta. Are fermoar şi nu pot să-l desfac. 

Hrrr! Aşa n-o să meargă! Dacă nu mă arăt interesată de expli- 
caţiile Anei, o să se ducă totul naibii. 

— „Atunci trebuie să faci, fireşte, același lucru şi în cealaltă 
parte, adică să înmulţești x în ambele părţi ale ecuaţiei, ai înțeles? 
continuă Ana, răbdătoare, să explice. 

— Ăăă, ce? 

— În ambele părți, Kira. Trebuie să faci asta în ambele părți ale 
ecuaţiei. 

— Scuze, trebuie să mă duc la toaletă, îi ofer la repezeală Anei 
primul pretext care-mi vine în minte. 

Ana îşi dă ochii peste cap: 


— Zău, Kira, ce e cu tine? Eşti aşa de agitată! 

— Nu, doar că am o urgență. 

Sar de pe scaun și fug în hol. Sper că Ana nu vine după mine, 
deoarece, în realitate, eu vreau să ajung în camera de oaspeţi, ca 
să-i deschid Kirei geanta. Arunc o privire peste umăr: nu, nu-i 
niciun pericol. Mă furişez repede în cameră şi deschid fermoarul. 
Kira se aruncă asupra conţinutului genții. Peste puţin timp mă aflu 
din nou în bucătărie și mă străduiesc din răsputeri s-o mai rețin un 
pic pe Ana. 

— Deci, numitorul și numărătorul... Poţi să-mi mai arăţi o dată? 
o întreb, făcând cea mai nevinovată figură. 

— Trebuie să înmulţeşti. E simplu de tot. Dar la fel în ambele 
părți. Ai înţeles? 

Aprob: 

— Clar. În ambele părţi. Logic. 

Aoleu! Numitor. Numărător. Înmulțire. Mă bucur că în viaţa 


reală sunt un motan, și nu o elevă de clasa a VII-a! 

— Ei? Ai găsit? o întreb pe Kira când, după meditaţia la mate, mă 
întorc în camera de oaspeţi şi mă arunc în patul ei. 

— Da! A fost aşa cum mi-am închipuit: jurnalul ei era în geantă. 
L-am citit. Acum tu trebuie să pui totul la loc, pentru ca ea să nu 
intre la bănuieli. 

— Imediat! E ceva în jurnal ce ne-ar putea fi de folos? 

— Cred că da. Ea scrie că nu are nimic de-a face cu cazul lui 


Vadim şi este îngrozită că el a implicat-o în toată povestea. El chiar 

a dat declaraţii cum că ar fi fost ideea ei și că el a ajutat-o numai din 
dragoste. Acum mama e speriată că poliţia i-ar putea da crezare lui 
Vadim. 

— Aha! Dar despre ce caz este vorba? 

Vârful cozii Kirei zvâcneşte într-o parte și-n alta. 

— Din păcate, asta nu scrie. Jurnalul e destul de nou, cuprinde 
doar ultimele săptămâni. Oricum, de un lucru putem fi siguri: 
mama n-a făcut nimic ilegal. 

Întind braţele spre Kira şi o iau în poală. 

— Bine, dar tot nu ştim ce s-a petrecut de fapt. Cum descoperim 
despre ce e vorba? 

Kira se întoarce de pe burtă pe spate şi mă privește fix în ochi. 

— Poate că ar trebui să ne ducem la Vadim și să-l tragem de limbă. 

Observ cum pulsul meu accelerează. 

— Să mergem la Vadim şi să-l tragem de limbă? i se pare o idee 
bună? Credeam că tipul ăsta e iute la mânie... N-ar fi mai bine să ne 
ținem departe de el? 

— Nu. Dacă păstrăm distanţa, n-o să aflăm în ce e implicat 
individul ăsta. 

Cumva, îi dau dreptate, dar asta nu mă face mai fericit. Propun 
un compromis: 

— Ascultă, există oameni a căror profesie este să se ocupe de 
răufăcători. Cum le zice? - şi fac o mică pauză artistică, dar Kira 
ignoră întrebarea, aşa că-mi răspund singur: Poliția, nu? Deci de ce 
nu mergem la poliție să le spunem ce ştim? 

— Pentru că nu ne-ar crede. De-aia! Știi că au fost deja aici şi au 
interogat-o pe mama. Și ea le-a spus că nu are nimic de-a face cu 


cazul. Dar n-au crezut-o, scrie asta în jurnalul ei. De-aia poliția tot 

face cercetări în privinţa ei. Nu, nu, noi trebuie să ne dăm seama ce 
se petrece aici. 

Sfântă sardină în ulei şi blestemată salată de heringi! Copilul ăsta 
tare încăpățânat mai e! Parcă şi văd cum eu și ea plonjăm în Elba, 
cu „saboți“ de beton în picioare, aruncaţi în apă de un criminal pe 
nume Vadim. Judecând după ce-am văzut pe la televizor, astea-s 
lucruri ce se întâmplă des cu cei care se pun cu criminalii. Îmi fac 
pentru ultima dată curaj s-o deturnez pe Kira de la planul ei. 

— Deci, dacă tot ne ducem acolo, măcar să n-o facem singuri! Iar 
dacă Werner nu trebuie să ştie nimic din toate astea și nici mama, 
atunci trebuie să găsim alte ajutoare. 

Poate că, dacă ameninţ cum că mai cooptez pe cineva în echipa 
noastră, Kira va renunţa. 

— Laşule! strigă ea. Și de unde vrei această susținere? Doar nu 
cunoşti pe nimeni! Sau vrei să-i cooptezi pe Odette și pe Spike? 
Vadim o să se tăvălească pe jos de râs când o să-ţi faci apariţia cu 
nişte pisici după tine. 

— Bineînţeles că mai cunosc și alți oameni pe-aici, vorbesc eu ca 
să nu tac. Oameni care nu se lasă cu una, cu două! 

— Da, sigur! 

— Exact. Deja ştiu pe cine voi întreba. 

— Bun, să auzim. 

— O să întreb... Ăăă... O să întreb... Aş putea... 

Şi exact în același moment îmi vin în minte, într-adevăr, doi 
oameni la care chiar aş putea apela. Și pe care o să-i întreb dacă ne 


ajută. Indiferent dacă asta îi convine sau nu Kirei. 


Am prieteni curajoşi. 
Apropo: Rusia este o țară îndepărtată 


N Eu cred că, pentru a-i convinge pe oameni de un anumit 


A lucru, nu este tocmai înțelept să spui adevărul sută la sută. 
Tom şi Pauli tocmai se holbează la mine. Poate că nu a fost cel mai 
inteligent lucru să le destăinui de la început ce tip mizerabil este 
Vadim. Dacă ei doi nu vor vrea să vină cu noi, e clar că am stricat 
totul cu abordarea asta. 

— Bine, deci tu crezi că tipul este periculos și că ar putea să 
provoace necazuri? se încruntă Tom. 

— Ăăă, da. Păi da... Deci... 

Dacă acum o întorc, cum că Vadim ar fi un tip cât se poate de 
simpatic, sigur nu mă vor mai crede. Trebuia să mă fi gândit înainte 
la asta. 

— Uneori, lui Vadim îi sare cam repede muştarul. Și a avut şi 
niște necazuri cu poliția. Dar în rest... 

— Deci e chiar periculos, se strâmbă Tom. Ce tare! 

Tare? Asta înseamnă că Tom găseşte că ideea de a ne pune cu 
Vadim e una inspirată? Asta chiar că ar fi grozav! 

— Păi eu aş spune că, dacă ai nevoie de doi parteneri pentru o 
misiune periculoasă, atunci cu Tom şi cu mine ţi-ai găsit oamenii, 


adaugă și Pauli cu un zâmbet. 

Super! Înseamnă că ideea mea n-a fost chiar așa de rea. 

— Cât de bine pus la punct e planul? se interesează Tom. Așa, în 
două cuvinte. Nu de alta, dar se termină pauza. 

Bună întrebare. De fapt, foarte bună. Chiar așa: cât de bine pus la 
punct e planul? 

— Mda, mă gândeam... Aăă... 

Hm. În realitate, nu există niciun plan încă. Dincolo de faptul că 
eu şi Kira nu trebuie să apărem singuri la Vadim, ci cu întăriri. 

— Este posibil ca tu să nu-ţi fi făcut încă o idee clară? se amestecă 
în discuţie Pauli. 

Deştept copil! Trage mereu drept la ţintă. N-are niciun sens să te 
contrazici cu ea. 

— Din păcate, ai dreptate, recunosc eu, iar Pauli oftează. 

— Bine. Atunci hai să ne gândim. Dacă te-am înţeles bine, 
Vadim ăsta a declarat la poliție că mama ta a comis împreună cu el 
o infracţiune. Dar, în realitate, el este unicul făptaș. Și în continuare 
nu spune adevărul, pentru că vrea să o forțeze pe mama ta să se 
întoarcă la el. 

— Exact. 

— Atunci avem nevoie de o cursă. 

— O cursă? 

Eu, personal, cunosc doar cursele pentru şoareci. În ele se pune 
o bucată de brânză şi, când şoarecele vrea s-o ia, cursa se închide, 
iar șoarecele rămâne prins în ea. Dar cursele astea sunt foarte mici. 
Chiar dacă nu l-am văzut niciodată, nici pomeneală ca Vadim să 
încapă într-una d-asta. 

— Sigur că da. O cursă. Dar ce te uiţi așa mirată? se minunează 


Pauli. 

„_— Nu ştiu... Vadim și brânza? Şi crezi că există curse atât de 
mari, încât... 
Dar mai înainte ca eu să pot detalia chestiunea problematică, 
pauza s-a terminat. 
— "Ţine minte ce voiai să-mi spui. Vorbim mai târziu. Poate că o 


să-mi vină vreo idee în ora de bio. 

Biologia cu domnul Pretorius este, în momentul de față, materia 
mea preferată. Nu pentru că m-ar interesa materia în sine, ci pentru 
că am descoperit că domnul Pretorius este un prieten al pisicilor. 
Iar prietenii pisicilor sunt oameni buni. Fără doar şi poate! 

Dar lucrurile nu stau așa şi cu colega mea de bancă, Emilia. Ea 
sigur nu este un om bun, ci o ciumă. Acum, de exemplu, îşi scrie 
bileţele cu nesuferita de Leonie şi sunt sigur sută la sută că treaba 
asta are de-a face cu mine. Într-un final, am văzut pe o scrisorică 
numele meu. Bănuiesc că nu sunt scrisori de dragoste. Oricum, 
n-au decât! La urma urmelor, eu am lucruri mai importante de 
făcut decât să mă enervez din cauza celor două dobitoace. Eu sunt 
un motan în misiune! 

Se pare că şi domnul Pretorius a observat corespondenţa discretă 
dintre cele două prietene, deoarece acum se duce ţintă la Leonie şi 
îi ia foaia de hârtie. 

— Dragă Leonie, are asta legătură cu celulele nervoase ale 
corpului uman, de care tocmai ne ocupăm? Altă legătură decât 


nervii pe care mi-i faci astfel? o întreabă Pretorius făcând o grimasă. 

— Daţi-mi-o înapoi! spumegă de furie Leonie. N-aveţi dreptul! 

— Leonie Weichert, ce am dreptul și ce n-am, asta în mod ga- 
rantat nu stabileşti tu. Dacă tu și Emilia faceţi schimb de bileţele în 
loc să participaţi la ora mea, atunci veți avea probleme. Dar ia să 
vedem ce ai scris. 


Pretorius îşi drege vocea, apoi citește cu glas tare: 


„Emmi, 

Ştii ce spune tatăl meu despre ruși? Ăștia ori sunt criminali, ori sunt 
putred de bogaţi. Dacă sunt cinstiţi, atunci sunt atât de săraci, încât n-au 
nici hârtie igienică. Poate că ar fi mai bine să-i facem cadou Kirei un 
sul de hârtie igienică, fiindcă bogată cu siguranță nu e, dacă mama ei 


merge la curățenie...“ 


Simt că mă trec fiori reci şi fierbinţi, în același timp. Rândurile 
nu se referă, fireşte, la mine, Winston, ci la Kira. Cu toate astea, şi 
cel mai prostănac motan ar înțelege cât de mizerabil este acest bilet! 
Câtă răutate! 

Domnul Pretorius lasă să-i cadă biletul din mână şi, în primul 
moment, nu spune nimic. În clasă este liniște, nu se aude nici 
musca. Habar n-am dacă ăsta e un semn bun sau nu. În cele din 
urmă, Pretorius trage adânc aer în piept: 

— Leonie, sunt îngrozit! Nu îmi vine să cred că ai putut să scrii 
ceva atât de prostesc. Ce ai de zis? 

Leonie nu spune mai întâi nimic, dar se îmbujorează. Înroşirea 
feţei este, într-adevăr, o caracteristică a oamenilor. Dar înainte 
n-am observat niciodată asemenea schimbări cromatice ale feţei. Ce 


interesant! 

— Leonie, ce ai de spus? 

Acum, vocea lui Pretorius devine mai aspră, neplăcută. 

— Eu... ăăă... voiam... începe Leonie să se bâlbâie; impenetrabila 
ei siguranţă de sine pare să se fi spulberat. 

— Ce? o întrerupe Pretorius. Ce voiai? Să-ţi jignești profund o 
colegă de clasă? Sau să spui glumiţe despre o ţară în care n-ai fost 
niciodată? 

— Nu, eu voiam doar... Şi, oricum, era doar o glumă! se apără 
Leonie cu o voce care te face să crezi că se va pune imediat pe bocit. 

Acum, Pretorius se află chiar în faţa băncii ei și o priveşte cu o 
mină sumbră. 

— O glumă? Nu se poate! Râde careva pe-aici? 

— Nu. 

Leonie pare să fie la pământ. 

Pretorius oftează: 

— Dragă domnişoară, cred că lucrul ăsta i-ar fi de ajuns doamnei 
Rosenblatt pentru un avertisment. 

— Vai, nu! strigă Leonie, apoi începe să plângă de-adevăratelea. 

Dar ce să fie un avertisment? Pare ceva foarte rău. Dintr-odată 
mi se face milă de Leonie. 

— Am spus că asta ar ajunge. Nu spun că te duc acum la ea. Deși 
mi-ar plăcea s-o fac, pentru că fițuica asta mi se pare cu adevărat 
mizerabilă. Dar ştiu, în schimb, cum să îndrepţi lucrurile. Ca să zic 
așa, un fel de compensație, ca de la făptaş la victimă. 

Leonie cască nişte ochi mari, uluită. Pare să nu înțeleagă niciun 
cuvânt. Dar nici eu nu înţeleg. Pretorius explică: 

— Ca să n-o iei din loc spre doamna Rosenblatt, m-am gândit că 


ar fi mai bine să-i ceri scuze Kirei. Poţi face asta invitând-o pe noua 

ta colegă la o înghețată. Cu ocazia asta, poate că ea îți va povesti 
ceva mai multe despre patria ei, pentru ca, data viitoare, să gândeşti 
puţin înainte de a spune asemenea absurdități. E clar? 

Leonie aprobă din cap. 

— Şi cel mai bine ar fi s-o iei şi pe Emilia cu voi, continuă 
Pretorius. Am impresia că amândouă aveţi un deficit de informaţie 
în privința celei mai mari țări a lumii. Şi nici de colegialitate n-aţi 
prea auzit. Tu eşti de acord, Kira? 

Încuviinţez dând din cap. 

— Bine. Deci, într-un fel, am rezolvat problema. Azi, după 
şcoală, veți pune ideea asta în practică. Dar scuze puteţi să-i cereți 
Kirei chiar de pe-acum. 

— Scuze, Kira! se aud îngemănate vocea lui Leonie şi cea a 
Emiliei. Chiar a fost o prostie din partea mea, completează Leonie, 
brusc îmblânzită. O să îndrept totul cu o înghețată uriașă. Vom 
căuta una la chioşcul meu preferat, bine? Și, după aceea, vom putea 
sta de vorbă pe îndelete. 

Aprob din nou. Şi sper că fetele nu-şi vor dori cu adevărat să afle 


mai multe despre Rusia. 


Aparent, cele mai bune prietene 


— Hai, ce mai stai? 


Leonie mă priveşte zâmbind. Numai că nu e un zâmbet de încu- 
rajare, atâta lucru pricep și eu. Mai degrabă pare cam... batjocoritor. 
Bine, aduce mai mult a rânjet. 

— Nu cumva n-ai curaj? 

Îmi simt gâtul uscat şi-mi vine să înghit în sec. 

— Sigur că am curaj. Adică mă gândesc că aş avea curaj, dar... 

— Ce dar? 

Acum nu doar Leonie rânjeşte, ci şi Emilia, Ruth şi Helene par să 
se distreze pe cinste. 

— Păi vreau să spun că ar fi de-a dreptul o nebunie să dau târcoale 
printr-un magazin care e supravegheat de vreo patru camere de 
luat vederi şi să şterpelesc de-acolo un tricou. Problemele cu legea 
ar fi de neevitat. 

Leonie face ochii mari de uimire şi repetă: 

— Problemele cu legea ar fi de neevitat? Ce aiureli tot îndrugi? 

Se întoarce pe călcâie şi, pur și simplu, nu-mi mai dă niciun pic 
de atenţie. Celelalte trei se iau după ea. 

La naiba! Așa nu merge. De fapt, eu nu ştiu prea multe despre ce 

înseamnă într-adevăr să fii om, cu atât mai puţin fată. Credeam că 
e mult mai simplu. Nu mi-aş fi închipuit că de la o simplă invitaţie 
la îngheţată, care era, oricum, gândită ca o scuză, se va ajunge 
aici. Sunt la intrarea într-un magazin de haine şi trebuie să urmez 
îndemnul de a şterpeli rapid un tricou. 

Dar fix aşa s-a întâmplat. Am plecat cinci să mâncăm o îngheţată: 
Leonie, Emilia, eu şi încă două fete din gaşca lui Leonie. Părea că va 
fi foarte plăcut. Am pălăvrăgit despre şcoală, iar Leonie mi-a mai 
spus o dată că îi pare rău de faza cu bilețelul. Mda. Iar apoi cele 
patru s-au decis că tare mult mă vor în gaşca lor. Dar nu înainte de 
a da o probă de curaj. Iar proba respectivă consta în a fura de aici, 
de la TK Moritz, un tricou. 

Mă rog, nu sunt un mare expert în problemele pe care oamenii 
şi le creează, dar până şi eu știu că dintr-o acţiune de felul ăsta te 
poţi alege cu o grămadă de necazuri. Deci ar fi mai bine să mă țin 
deoparte. 

Pe de altă parte, poate că, într-adevăr, Kirei i-ar face plăcere să 
intre în această gașcă de fete, iar eu îi irosesc unica șansă... Îmi 
imaginez cum ar fi ca Odette să încerce să se împrietenească cu 
mine, iar Kira, care, cu totul întâmplător, îmi ocupă corpul, s-o 
respingă cu grosolănie. Şansa ar fi ratată, iar Odette n-ar mai vorbi 
niciodată cu mine. Cred că aș fi foc şi pară pe Kira. Aşadar, ar trebui 
să intru și să subtilizez tricoul? 

Mă întorc și o strig pe Leonie: 

— Hei, aşteptaţi-mă! Dacă pentru voi e atât de important, o fac! 

Leonie şi celelalte fete se întorc și vin spre mine: 

— Super. Ia să vedem de ce ești în stare! 


Încerc să par total relaxat, dar nu mă simt bine în postura asta. 

— Da. Nicio problemă. 

Intrăm în magazin, cu toată nonşalanța, și trecem în grabă pe 
lângă rafturile încărcate cu produse. 

— Uite! spune, în cele din urmă, Leonie și îmi arată un tricou alb 
cu o inscripție strălucitoare pe piept. Ăsta mi-ar plăcea. Hai, ia-mi-l! 

Înghit în sec și confirm. Cum e cel mai bine să procedez? Mă uit 
prevăzător în jur: la o primă privire, nu descopăr nicio cameră de 
supraveghere. Apoi mă decid pentru metoda „închide ochii şi dă-i 
bătaie“. Apuc repede tricoul și-l îndes într-un buzunar al jachetei. 
Leonie mă priveşte fix şi-mi şopteşte: 

— Ei? L-ai luat? 

— Da! 

— Atunci, hai s-o ştergem de aici! 

Pornim agale şi cât mai discret posibil spre ieşire. Inima îmi bate 
să-mi sară din piept şi observ cum încep să transpir. Să sperăm că 
reușim să scăpăm de aici cu fața curată, dar cu cât ne apropiem mai 
mult de ușă, cu atât stomacul mi se strânge mai rău. Ţine-te tare! 

Ieşirea este la aproximativ un metru în fața mea, când, de undeva, 
se desprinde o umbră. O văd cu coada ochiului, dar recunosc 
imediat silueta unui bărbat. Aoleu! Este, cu siguranţă, cel care 
asigură paza magazinului. L-au văzut şi celelalte fete; în orice caz, 
ele o iau imediat la fugă spre uşă. Năvălesc și eu pe urmele lor și 
tocmai când să ies din magazin, Leonie îmi închide, pur şi simplu, 
ușa în nas, încât trebuie să frânez brusc. O secundă mai târziu, simt 
o mână pe umăr. 

Nu se poate! Leonie m-a lăsat intenționat în urmă, de asta sunt 
absolut sigur. Dacă n-ar fi trântit repede ușa după ea, aş fi ieşit 


și eu! Privesc consternat prin vitrină cum Leonie și celelalte fete 

o iau la fugă, scuturându-se de râs. Cum poate fi cineva atât de 
josnic? 

— Ei bine, domnişoară, mi se adresează umbra, cu o voce cam 
sumbră, scoate ce ai în buzunar! 

Umbra îşi vâră mâna în buzunarul jachetei mele, iar eu nu mă 
opun. Orice rezistenţă ar fi inutilă. Apoi scoate la iveală tricoul. 

— Aha! Ia te uită, ia te uită! Pofteşte, te rog, în spate, în 
biroul meu. 

Cu un aer supus şi cu capul plecat, pornesc fără tragere de inimă 
după bărbat. Omul acesta nu e foarte înalt, în schimb, e destul de 
bine clădit. Nu e genul cu care să vrei să te pui. Bodyguardul mă 
introduce în micul lui birou şi-mi arată scaunul din faţa biroului 
său: 

— Bun, deci cum te cheamă? 

— Winston Chur... ăăă, mă numesc Kira Kovalenko. 

Bărbatul se încruntă și mă cercetează cu o privire aspră. 

— Ascultă, fetițo, asta e o treabă serioasă, lasă gluma cu mine! 
Spune care e numele tău adevărat! 

— Îmi pare rău, murmur eu spăşit. Dar aşa mă cheamă: Kira 
Kovalenko. E drept că porecla mea e Winston, pentru că... pentru 
că... ăăă... pentru că știu bine engleza. 

— Mă rog... Şi câți ani ai? 

Preasfântă sardină în ulei! Una după alta curg întrebările precise... 
Câţi ani am, așadar? Doisprezece sau treisprezece? Nu mai știu sigur. 
Dar dacă spun acum că nu ştiu exact, tipul ăsta n-o să mă creadă. 
Probabil va deveni și mai nesuferit. Aşa că spun cu glas ferm: 

— Doisprezece. 


— Deci n-ai încă paisprezece. 

— Nu. 

— Aha. Ai noroc. 

Sunt năucit. Cum adică am noroc? Este clar că individul observă 
uimirea mea. 

— Păi dacă aveai paisprezece ani, erai pasibilă de pedeapsă. Ar 
fi trebuit să fii adusă în faţa instanţei şi ai fi primit condamnarea 
cuvenită. Aşa însă, eu o să chem poliţia, și ăștia n-or să facă, în 
fond, altceva decât să-i ia la rost pe părinţii tăi. 

La cuvântul „poliţie“, tresar. Nu iar! Dacă poliţia îşi face din nou 
apariţia, îmi va fi imposibil să le ascund Anei şi lui Werner acest 
incident. Asta înseamnă că va izbucni un scandal în toată regula — 
şi-atunci să vezi încurcătură! 

— Chiar trebuie să anunţaţi poliția? încerc eu timid să reduc 
amploarea dezastrului. Aş putea foarte simplu să plătesc tricoul. 
Totul s-ar repara astfel. 

Bine, de fapt, eu n-am niciun ban la mine, dar poate că există 
vreo cale de negociere cu bodyguardul. 

Omul scutură revoltat din cap: 

— Nuuu, nici vorbă! La asta trebuia să te fi gândit înainte. Chestie 
mai tare ca asta mai rar... Dar poţi să le mulțumeşti prietenelor tale 
grozave! Dacă una dintre ele n-ar fi făcut semn spre cameră şi n-ar 
fi arătat spre tine, nici nu te-aș fi observat. 

Poftim? M-au băgat intenţionat în bucluc? Adică nu numai 
că m-au abandonat, dar l-au şi făcut atent pe bodyguard? Asta e, 
poate, ceea ce voia Pauli să spună azi-dimineață prin „a întinde o 
cursă“? Simt cum ochii mi se umplu de lacrimi. Dar nu de tristețe. 
De furie! 


109 


tig 


Polițista de serviciu este, totuşi, foarte drăguță cu mine. Mi-am 
deschis inima în fața ei şi i-am povestit despre proba de curaj. 
Despre ce s-a întâmplat înainte de prânz la şcoală și despre biletul 
scris de Leonie. Dă din cap plină de înțelegere şi-mi oferă batiste, 
pentru că eu, pur și simplu, nu mă pot opri din plâns, atât de rea e 
lumea oamenilor! Dar și eu sunt prost: m-am lăsat atras în cursă de 
aceste dobitoace afurisite! Motan fraier ce sunt - păcălit de patru 
şcolăriţe! 

Din păcate, cu toată compasiunea, polițista tot îi telefonează 
mamei. Adică Anei. Evident că nu mamei mele-pisică. Chiar așa, 
ce-ar fi avut ea de spus despre această tărășenie? Nici măcar nu 
poate vorbi cu oamenii. 

Vai de mine, ce-o să fac când Ana îşi va face apariţia aici? Nu 
cred că sunt destul de pregătit pentru o ceartă în toată regula cu 
mama mea umană. Măcar dacă ar fi aici Kira! Ar putea să-mi dea 
pe furiș sugestii de tipul: ce să-i zic Anei atunci când mă va certa. 

Deodată, îmi vine o idee genială... Aş putea oare comunica de la 
distanță mare cu Kira, pe calea gândurilor? Aşa, ca ființele umane 
care pot discuta la telefon când sunt extrem de departe unele de 
altele. Așa fac Werner, Ana şi Olga. Dacă ar merge, fireşte că ar fi 
nemaipomenit de practic. Ba ar fi chiar senzațional dacă aș putea 
comunica pe calea gândurilor cu Kira. Aşadar, acum mă gândesc 
foarte concentrat la Kira: „Draga mea, am intrat în belea. Dar ce 


spun eu? Nu doar că am intrat în belea, ci sunt până peste cap în 

ea! Dacă Ana primeşte acum un telefon şi pleacă de acasă, te rog, 
te rog, te rog, încearcă prin toate mijloacele să vii cu ea. Am nevoie 
urgentă de tine aici!!!“ 

— Kira? 

Era evident că polițista mă întrebase ceva și acum aștepta un 
răspuns. 

— Aăă... Da? 

— E totul e în ordine? Brusc ai devenit absentă! 

— E bine. Totul e în regulă. Mă gândeam la ceva. 

— Bine. Eu o sun pe mama ta acum. 

Oftez. Sper din tot sufletul că mesajul meu trimis pe calea 
gândului a ajuns la destinaţie. 


Parcă nici dracu 


nu-i aşa de negru. 
Se urzește un plan 


— Mamă! 


În momentul în care Ana intră în biroul secţiei de poliţie, sar de pe 
scaun și mă arunc în braţele ei. În acelaşi timp încerc, cât mai discret 
cu putință, să trag cu ochiul la ce se petrece pe coridor. O fi venit Kira? 
Într-adevăr, iat-o chiar în prag, agitându-şi cu nervozitate coada. 

— Kira, ce s-a întâmplat? mă întreabă neliniștită Ana. Cum ţi-a 
venit aşa o idee? 

— Exact, Winston, ce ispravă ai mai făcut? aud acum și gândurile Kirei. 

— Păi, în mare, am încercat să-ţi salvez onoarea, răspund eu. 

— Poftim, ce spui? Și de ce încercarea asta s-a sfârșit într-o secție 
de poliție? 

Kira se furişează prudent în birou și se aşază lângă Ana, care încă 
mă mai strânge în braţe. 

— Doamnă, i se adresează Anei polițista, aţi adus cu dum- 
neavoastră un animal? Nu-i voie! 

Ana îmi dă drumul și se întoarce spre polițistă: 

— Ştiu şi-mi pare rău, dar n-am reuşit să ies din casă fâră motan. 
Parcă înnebunise de-a binelea şi se agăța cu ghearele de hainele 


mele. Dacă nu l-aş fi luat, n-aş fi reuşit să ajung acum aici. 

Poliţista ridică din sprâncene atât de mult, încât aproape că-i 
ajung la rădăcina părului. Se poate citi clar pe faţa ei că nu crede un 
cuvânt din spusele Anei. Care oftează şi încearcă o altă explicaţie: 

— În afară de asta, Winston este cel mai bun prieten al Kirei. 
M-am gândit că ar fi bine să fie și el aici. La telefon, Kira mi s-a 
părut de-a dreptul bulversată. 

Aici Ana avea dreptate. Când polițista mi-a întins din scurt 
receptorul, m-am străduit din răsputeri să par cât mai neliniștit. 
Mi-am zis că, dacă Ana se îngrijorează, poate va fi mai iertătoare. 

— Hai, Winston, ia-mă în braţe! aud eu gândurile Kirei. Dacă 
mama a declarat că m-a luat cu ea ca să te liniştească, trebuie să mă 
bagi un pic în seamă. Şi-apoi, asta poate ar mai îmblânzi-o şi pe ea. E 
foc şi pară. Cel mai bine ţi-ar prinde să dai un spectacol în stil mare! 

Aşa e. Înainte ca poliţista s-o dea afară pe Kira, iar Ana să se 
înfurie, îmi iau rolul în serios. Prin urmare, scot un „Unde e pisi al 
meu?“ mă aplec spre Kira şi o iau în braţe. 

— lubitul meu Winston, mi-a fost atâââât de dor de tine, declam 
eu cât de patetic pot şi sper ca dragostea mea manifestată subit să 
fie convingătoare. 

O strâng tare la piept pe Kira şi-mi îngrop faţa în blana ei. 

— Hei, fii atent, mă sufoci! 

Kira pufneşte şi mai încearcă să-mi slăbească strânsoarea. Din 
noua mea postură, de om, nu prea mă pricep la dezmierdarea 
pisicilor. Nici prin cap nu-mi trecea cât de sensibile sunt. 

Poliţista mă măsoară din priviri: 

— Bine, bine, dacă acum Kirei îi e mai bine şi nu mai plânge, 
pisica poate să rămână, fac o excepție. Oricum, trebuie să rezolv 


câteva formalități cu dumneavoastră, doamna Kovalenko. Deci, Kira, 

Winston al tău poate să rămână, dacă stai cuminte și nu faci vreo 
scenă în timp ce eu discut niște probleme cu mama ta. S-a înţeles? 

Eu dau din cap, iar Ana şi poliţista ies din birou. Kira îmi sare 
din braţe şi se aşază în fața mea, pe blatul biroului. 

— Aşa, s-o luăm pe rând: după telefonul de la poliție, Ana s-a 
enervat la culme. N-am prea înţeles mesajul pe care mi l-ai trimis 
telepatic. Deci ce s-a întâmplat, de fapt? 

Îi fac Kirei un scurt rezumat al agitatei mele după-amiezi. Cu 
ocazia asta, nu uit, firește, să menţionez că șterpelisem nenorocitul 
ăla de tricou doar spre binele ei. Dar înainte să mai pot insista 
asupra acestui punct, se deschide ușa, un polițist bagă capul și 
aruncă o privire în birou. Când mă vede, spune scurt „scuze“ şi 
dispare. Dar nu închide complet ușa, aşa încât Kira şi cu mine îl 
auzim vorbind cu un coleg pe coridor. 

— Cine e copila asta? întreabă el. 

— Kira Kovalenko. A fost prinsă furând. Ştii, povestea clasică. 
Mama ei a și ajuns aici. Claudia tocmai stă de vorbă cu ea. 

— Kovalenko? Numele îmi sună cunoscut. Am mai văzut-o 
pe fată, când le-am făcut împreună cu Dieter o percheziţie la 
domiciliu. Frumoasă familie! Pe mama micuţei am chemat-o de 
curând la secția noastră din Altona. Tocmai am... 

Dar nu mai aud ce „au“, deoarece în acest moment sună telefonul 
de pe biroul din fața mea și zgomotul lui acoperă discuţia. 

— La naiba, îmi zic. Kira, trebuie neapărat să aflăm ce știu ei 
despre mama ta. 

— Exact. E şansa noastră. O să mă învârt pe lângă cei doi polițiști. 
Pariez că o să mai spună ceva despre mama, iar atunci voi avea şi eu 
răspunsul căutat. 

— Dar fii cu băgare de seamă! Să nu ajungi la adăpostul pentru 
animale! Nu-i prea frumos pe-acolo. 

Kira se întinde și apoi se învârte o dată în loc. Aproape că o aud 
chicotind. 

— Vrăjeală! Ţi-am mai spus: noi suntem agenţi, și anume agenți 
de top! Nu ne înhaţă nimeni așa de repede! 

Și țuști! a sărit jos de pe birou și a dispărut din cameră. La naiba, 


fata asta chiar că are curaj! 


tig 


— Un moment, zice Tom şi se scarpină gânditor în cap. Să văd 
dacă am înțeles bine: mama ta face contrabandă cu țigări și de aceea 
are necazuri cu Vadim. 

Clatin din cap: 

— Greşit., Nu așa stau lucrurile. 

Stăm toţi trei pe o bancă din curtea școlii, iar eu tot încerc să le 
explic, lui Tom şi lui Pauli, ce am descoperit la secţia de poliție. Sau, 
mai bine zis, ce a descoperit Kira. Dar prefer să păstrez pentru mine 
acest detaliu. Nu-s sigur că Pauli şi Tom ar înghiți povestea cum că, 
de fapt, eu sunt un motan. Greşit: sunt convins că nu m-ar crede. Și 
nu-i doar atât: dacă Tom şi Pauli m-ar considera sărit de pe fix, aș 
rămâne fără niciun prieten în clasă. Dar, până la urmă, şi de înghețata 
de împăcare mâncată cu gașca antipaticelor Leoni şi Emilia s-a ales 
praful. Când m-am întâlnit cu ele azi-dimineaţă înainte de ore, au 
tras un rânjet atât de larg, că ar fi putut înghiţi un elefant întreg. Jur 


pe mustăţile pe care nu le mai am că asta chiar m-a durut! 

Pe cât de sigur sunt că Tom şi Pauli n-ar crede o iotă din 
biografia mea felină, pe atât de clar mi-e şi că cei doi n-ar avea 
niciun pic de înţelegere pentru treaba cu tricoul. Ei oricum nu erau 
fani ai urâcioasei de Leonie. Mi-e jenă de ei că m-am lăsat prins în 
povestea cu cretina aia de probă de curaj, ca bilet de intrare în gaşca 
nesuferitelor. De aceea trec sub tăcere faptul că am ajuns la secţia 
de poliţie; de fapt, mă prefac că asta a avut legătură cu mama. 

— La secţie am tras cu urechea la ce vorbeau doi poliţişti. Ziceau că 
mama e suspectă de contrabandă cu ţigări. Asta, în orice caz, a declarat 
Vadim, când au fost găsite în vechea noastră locuinţă multe pachete 
cu țigări. El a susținut că mama ar fi capul rețelei de contrabandiști 
și că el doar a ajutat-o din dragoste. Iar toate contactele le-ar avea 
mama. Tot ea ar fi comandat mereu suplimentările pentru stocul de 
contrabandă. El, Vadim, ar fi distribuit ţigări doar din când în când. 
Astfel, el a plasat elegant vina principală asupra mamei mele şi aşa se 
face că acum tot necazul a căzut pe umerii noştri. 

Pauli se încruntă: 

— Dar eu nu înţeleg aici un lucru: cum adică ţigări de con- 
trabandă? Se pot cumpăra țigări de la orice benzinărie sau local. Nu 
e nevoie de contrabandă pentru asta. 

— Aşa e, spun, dându-i dreptate lui Pauli, așa e, fireşte. Dar 
țigările pe care tu le cumperi aici de la magazin sunt mult mai 
scumpe decât cele de contrabandă. Pentru că există un impozit care 
se plăteşte la stat pe tutun. 

— Cum? 

Tom și Pauli mă privesc la fel de nedumeriți cum fusese şi Kira 
când mi-a relatat discuţia poliţiştilor. Habar n-aveau ce-s alea „țigări 


de contrabandă“ şi „impozit pe tutun“. Ce să zic, bine că sunt eu un 

motan isteţ! În anii în care am stat la Werner, am urmărit atent tot 
felul de discuţii între oameni maturi și acum sunt în temă cu orice. De 
aceea, acum pot să le explic lui Tom şi lui Pauli ce înseamnă impozit. 

— Lucrurile stau aşa: impozitele sunt acei bani pe care trebuie 
să-i dea statului fiecare om care trăieşte aici, adică în Germania. 
Astfel, statul poate, la rândul lui, să plătească tot ce ne este nouă 
necesar, cum ar fi profesorii din școli şi educatoarele din grădinițe. 
Fiecare din noi plătește impozite atunci când cumpără ceva. O 
parte din bani merge la stat. În privința ţigărilor, această taxă se 
numește impozit pe tutun. Deci, dacă cineva vinde ţigări pe furiş, 
ele sunt mult mai ieftine decât în magazin, pentru că statul nu 
primeşte nimic din acei bani. Este ceva strict interzis şi se lasă cu 
mare scandal dacă te prinde poliţia. Aţi înţeles? 

— Of! face Pauli. Deci poliţia o suspectează pe mama ta că face 
comerț ilegal cu ţigări. Dar asta nu este adevărat, ci, în realitate, 
vinovat e doar Vadim. 

Aprob din cap. 

— Exact așa stau lucrurile. Iar acum, el nu vrea să spună adevărul 
pentru că este ofticat că mama l-a părăsit. Aici e buba. 

— Hm, face Tom și iar se scarpină în cap. Poate că nu e vorba doar 
despre iubire, ci și despre întrebarea mai dificilă, referitoare la cât 
ar trebui drăguţul de Vadim să stea la zdup. Dacă el doar a ajutat-o 
pe mama ta, cu siguranță că n-ar fi pedepsit atât de sever. Deci noi 
trebuie să dovedim că Vadim este singurul vinovat. Corect? 

— Da, vine simultan răspunsul de la mine şi Pauli. 

— Pauli, continui eu, ieri ai spus că ar trebui să-i întindem o 
cursă lui Vadim. Dar noi nu ştiam încă ce făcuse. Acum am aflat. 


Poţi să te gândești la acea cursă? 

— Aşa e! Acum ar trebui să ne fie mai simplu decât ieri! 

Ochii lui Tom scânteiază de dorința de a intra în acțiune: 

— Aveţi dreptate. Lăsaţi-mă să mă gândesc! 

Stăm un timp fără să scoatem o vorbă, unul lângă altul, pe bancă. 
Deodată, Pauli sare ca arsă: 

— Am găsit! 

Urmează o grimasă, după care nu mai spune nimic. 

— Oh, Pauli, dă-i drumul! Haide! zice Tom şi îi dă un ghiont. Tu ești 
eminența cenușie în materie de investigaţii. Nu ne mai fierbe atâta. 

— Bine, bine! Cred că trebuie să-l facem pe Vadim să reia traficul 
cu țigări. Atunci vom face fotografii și le vom arăta poliției. Astfel 
vom demonstra că Ana nu este capul rețelei și că Vadim a mințit. 
Simplu ca bună ziua! 

— Da, simplu ca bună ziua! o ironizează Tom. Dar am și eu 
dubiile mele. La naiba, cum să-l facem pe Vadim să reia contra- 
banda? întreabă el. 

— Nu mai faceţi fețele astea lungi! continuă cumva sarcastică 
Pauli. Mai bine ascultați la ce m-am gândit! 

— Bine, conchid eu, păi dă-i drumul! 

— Dacă Vadim a câștigat mulţi bani din contrabanda cu ţigări, se 
va apuca din nou dacă i se pare că a apărut o oportunitate. Țigările 
de dinainte au intrat pe mâna poliţiei. Prin urmare, acum el trebuie 
să facă rost de altele. Şi, cu siguranță, așa va proceda dacă va crede 
că le poate plasa rapid. Dacă i le comandă cineva, mă înțelegeți? 
Trebuie să ne prefacem că vrem să cumpărăm țigări de la el. El va 
face rost de ele, iar noi putem să le fotografiem. 

— Şi cum o să facem să comandăm? 


De data asta, eu sunt cel sceptic. 

— Nu putem, pur şi simplu, să-l sunăm. Eu în orice caz nu, 
pentru că m-ar recunoaşte. Şi, în plus, nu le va vinde țigări unor 
copii. Va observa imediat că treburile nu-s în ordine. 

Pauli râde: 

— Bun, dar el nu ne va vedea atunci când vom comanda ţigările. 
Îl sunăm și ne schimbăm vocea. Când o să ne sune el pe noi ca să 
ne spună că a făcut rost de ţigări, ne strecurăm pe furiș la el. Mama 
ta are cu siguranţă o cheie. 

Ridic din umeri: 

— Nu ştiu. S-ar putea. Trebuie să mă uit. 

— Şi avem nevoie de numărul de telefon al lui Vadim. Îl ştii? se 
interesează Pauli. 

— Nu, nu-l ştiu. 

— Bine, dar ai locuit cu el! se miră Tom. Nu se poate să nu ştii 
cum să dai de tipul ăsta. 

— Äää... Eu... nu... Chiar nu știu. Dar o să găsesc ceva. 

Uf, dacă ei îmi mai pun câteva întrebări pe tema asta, mă vor 
trece toate transpiraţiile. Decid să scurtez dezbaterea. 

— Pauli, ideea ta e bestială. Mă voi interesa imediat ce ajung 
acasă de numărul lui de telefon. Caut şi cheia. Când am rezolvat cu 
astea, îi dăm drumul. De acord? 

Tom și Pauli dau din cap şi par entuziasmați. Sper să nu-i dezamăgesc 
și să găsesc toate lucrurile pe care le caut. O să fie dificil. Pe Ana n-o pot 
întreba. Afară de asta, ea este neagră de supărare din cauza poveștii cu 
tricoul. Şi chiar dacă în momentele de criză cu mama ei, Kira m-a ghidat 
abil, e greu de crezut că Ana mă va trata cu prea multă bunăvoință. 

Aoleu, ce mai harababură! De ce e așa al naibii de complicat să 


fii copil? 


La urma urmelor, de ce 
nu-şi ling oamenii urechile? 


Acasă, Kira mă așteaptă ca pe un măr copt; aproape că mă și 


împiedic de ea când dau să intru. 

— În sfârşit, ai apărut! miaună ea agitată. 

— Păi am fost la şcoală. Trebuie să merg acolo în fiecare zi, asta 
din cauza ta, dacă uitaseși cumva. 

— Bine, bine, n-am vrut să te supăr. Dar aici tocmai se pune la 
cale ceva urât, iar eu, pisică fiind, nu pot face nimic. 

— Cum aşa? Ce s-a întâmplat? 

— Mama este în pragul unei căderi nervoase. Tocmai a sunat din 
nou poliția. Acum ea plânge și vorbește la telefon cu tanti Olga. În 
rusă! Nu face asta decât în caz de criză majoră, adică atunci când 
chiar arde! 

— Arde? Doamne, Dumnezeule, trebuie să sunăm imediat la 
pompieri! 

Simt că pulsul mi-o ia razna. Ca tuturor pisicilor, mi-e o frică 
nebună de foc. Mai ales când focul e chiar la mine în casă! 

Kira chicoteşte. 

— Ce-i așa amuzant? Eu chem imediat pompierii! 


— Prostii! Nu trebuie să iei lucrurile cuvânt cu cuvânt. 

— Nu? 

— Fireşte că nu. Altfel cum de-aș fi aşa de liniştită? 

— Mda, oricum, vouă, oamenilor, nu vă este chiar așa de frică de 
foc. 

— Asta așa e. Însă eu am senzația că devin pisică din ce în ce mai 
mult. Vreau să spun că simt transformarea asta şi în sufletul meu. 
Azi-dimineaţă chiar mi-a fost tare poftă de peşte. Or, altminteri, eu 
nu mănânc peşte. 

Ştiu exact despre ce vorbeşte Kira. Şi mie tot aşa mi se întâmplă. 
Astăzi, în pauză, am mâncat aproape o pungă întreagă de jeleuri 
în formă de ursuleți, deși înainte nici nu m-aș fi atins de produsul 
ăsta dulce şi lipicios. Totuși, focul mi se pare în continuare un lucru 
periculos, aşa că e bine că fata nu se teme atât de tare de el. Dar 
despre ce e vorba, de fapt? 

— Bine, dar dacă nu arde de-adevăratelea, atunci ce s-a 
întâmplat? o întreb eu. 

— Păi, cum am spus, mama e: foarte agitată. Şi sunt aproape 
sigură că starea ei are legătură cu povestea cu ţigările. Sau cu furtul 
tău. Sau cu amândouă. 

— Ah, mai târziu trebuie să-ți mai spun ceva despre asta. Dar 
mai întâi explică-mi de ce mă aşteptai cu sufletul la gură. 

— E foarte simplu. Dacă cineva o poate linişti pe mama, atunci tu 
ești ăla. Adică eu sunt aia. Kira, adică eu. De cele mai multe ori, mama 
se linişteşte repede dacă mă port afectuos cu ea. Imediat îşi revine. 

— Ăăă, e clar, dar cum procedează fetele când se poartă afectuos 
cu mamele lor? Ar trebui să-i ling urechile? Eu așa făceam cu 
mama mea. 


Kira râde şi se tăvăleşte, până ajunge cu burta în sus: 

— Să-i lingi urechile? Doamne, ce comic i s-ar părea mamei! Ce idee 
nostimă! Dar nu, altfel trebuie s-o consolezi pe mama. Hai să-ți explic! 

Mă aplec spre Kira, o ridic cu grijă și o duc în brațe spre canapea. 
Urmează lecţia despre părinți. 

— Cel mai bine este s-o priveşti pe mama cu niște ochi mari şi 
trişti, mă învață Kira în timp ce stăm pe canapea și razele soarelui 
ne mângâie. Din păcate, în cazul ăsta nu se poate, pentru că atunci 
ar observa cu siguranță că ochii tăi - adică ai mei - au devenit 
brusc verzi. La tactica asta trebuie să renunţi, dar există destule alte 
posibilități ca s-o învârţi pe mama pe degete. 

— Să sperăm! În caz că Ana tot mai boceşte când vine Werner 
acasă, situația nu prea se va ameliora. În mod sigur el va vrea să 
afle ce i s-a întâmplat. Eu îl știu pe profesor: garantat n-o să lase 
lucrurile așa! Și atunci o să intervină, pentru că el vrea să fie de 
folos. Așa este el, bipedul meu! 

— Uau! Mi-l imaginez pe profesorul Hagedorn sunând la Vadim 
și luându-l la rost. Ar lua foc nu doar acoperişul, ci toată casa! 

De data asta râd și eu, chiar dacă e vorba despre foc. Jur pe lăbuţele 
mele catifelate că sunt pe cale să devin un biped adevărat! 

— Da, ar trebui să evităm asta. Cel mai bine ar fi să rezolvăm 
singuri problema. Deci cum o fac pe mama ta să toarcă? 

— Poftim? Să toarcă? Kira mă priveşte fără să înțeleagă. 

Oftez. Fata asta chiar nu înțelege pisicile. Mda, chiar dacă ea 
însăşi este acum o pisică. 

— Vreau să spun: cum facem ca mama ta să se liniștească? îi 
explic eu îngăduitor. 

— Aha, am înţeles! Ar fi perfect dacă i-ai spune că este cea mai iubită 
mamă din lume și că îți pare foarte, foarte rău că ai supărat-o aşa de tare. 

— Mie treaba asta îmi pare cam cusută cu aţă albă, adică necon- 
vingătoare, nu crezi? 

— Nu. Dimpotrivă. Părinților le place să audă lucruri de-astea! 

Ce să mai înţeleg? Eu, unul, aş fi foarte suspicios dacă cineva s-ar 
arăta atât de mieros cu mine. 

— Ți se pare că pot merge la mama ta cu un spectacol atât de ieftin? 

Kira aprobă: 

— Da. Încearcă să fii cât mai drăgăstos. Garantat nu-ți va rezista 
şi precis va începe să se simtă bine. 

— Să fiu afectuos? Deci tot la linsul urechilor ajungem? 

— Dar ce tot ai cu linsul urechilor? se amuză Kira. 

— Să lingi zdravăn urechile cuiva este un gest foarte drăgăstos. 

— Nu. Mai bine renunță! Cu siguranţă nu o să te ajute. 

Păcat! Eu aș fi încercat asta cu plăcere. 

— Cel mai bine ar fi să stai lângă ea pe canapea și să-ţi pui capul 
în poala ei. Dacă începe să-ți treacă mâinile prin păr înseamnă că ai 
câștigat din prima. Îţi spui apoi poezioara — cât de rău îţi pare — şi 
gata, misiune îndeplinită! Garantat! 

— Bine, cum termină mama ta de vorbit la telefon cu Olga, mă 
pisicesc pe lângă ea și intru în rolul vinovatului care se căiește. 
Când ajunge Werner acasă, să sperăm că ea deja se va fi liniștit și 
că totul va fi în regulă. Cel puţin aici, în Hochallee. Dar de Vadim 
tot trebuie să ne ocupăm. Şi în privința asta ne-a venit o idee, fac eu 
elegant trecerea spre tema care îmi dă furnicături până în gheare. 
Mai bine zis, care mi-ar da furnicături până în gheare, dacă aş mai 
avea așa ceva. 

— Ce înţelegi prin ne? se interesează Kira. 


— E vorba de Tom, de Pauli și de mine. Mă rog, mai ales de Pauli. 

— Aoleu, tot te mai ţii după ăștia? 

— Mai bine decât după dobitoaca-şefă Leonie, ripostez eu. 

Constat că mă deranjează rău când Kira zice ceva de Tom și 
Pauli. Pentru prima dată în viața mea simt că există cineva din afara 
casei care este important pentru mine. Nu este acelaşi sentiment ca 
acela pe care-l încerc pentru profesor sau pentru Kira - oricum, 
între timp, fata face parte din familie. Nu, este un alt tip de legătură. 
Mă bucur să-i văd pe Tom şi pe Pauli şi mă supăr când Kira spune 
ceva rău despre ei. Atunci apare imediat dorința de a-i apăra. Şi 
sunt sigur că şi ei ar face la fel pentru mine. Iar acest lucru e foarte 
frumos. Asta să fie prietenia? 

Kira oftează: 

— Winston, tu nu înţelegi. Tu eşti un motan, nu o fată. Se poate ca 
Tom şi Pauli să fie drăguțţi. Dar ei nu contează! Şi dacă te apropii prea 
mult de oamenii care nu contează, ajungi să fii şi tu unul dintre ei. 
Lucrurile nu sunt atât de simple. Eu încă n-am nicio prietenă în clasă, 
dar dacă Leonie ar fi mai amabilă cu mine, imediat m-aș integra în 
grupul ei. Pur şi simplu este important pentru mine, înţelegi? 

— Da, până şi eu, un motan singuratic, înțeleg asta. Din acest 
motiv am încercat eu să mă îmmprietenesc cu fetele astea. Altminteri 
n-aş fi șterpelit niciodată un tricou. Am făcut-o pentru tine. Dar 
dacă pot să-ți ofer, ca motan înţelept ce sunt, o sugestie, iat-o: 
ceilalți trebuie să te respecte, altminteri s-a zis cu prietenia. Şi cu 
cât te negi pe tine însăți mai mult ca să fii pe placul altora, cu atât 
mai puțin vei fi respectată. 

Respectul e un lucru foooaaarte important! Ca om, s-ar putea să 
nu ştiu prea multe despre prietenie, dar calitatea mea de motan mă 
face expert la capitolul respect. E un lucru decisiv pentru feline - a 

se vedea experienţele mele cu pisicile din curte. Numai gândindu- 
mă la Odette și la prietenii ei şi mi se strică instantaneu dispoziția. 
Dar de asta va trebui să mă ocup mai târziu. Nu mă pot împărți 
între mai multe probleme. Iar acum este rândul lui Vadim. Îmi 
dreg glasul: 

— Bine, hai să lăsăm deoparte chestia asta cu prietenia. Pauli şi 
Tom au o idee-trăsnet, despre cum am putea să-i venim de hac lui 
Vadim. 

— Da? devine Kira interesată. 

— Da. Îi vom întinde o cursă. Unul dintre noi îl va suna, schim- 
bându-și vocea, și-i va comanda multe pachete de ţigări. Lui Vadim 
asta i se va părea o afacere tentantă şi va face rost de ele. Şi atunci 
l-am terminat. 

Kira își lasă capul pe-o parte și mă priveşte cu atenţie: 

— Nu e rău, Winston. Nu e rău deloc. 

— Mai avem nevoie doar de două lucruri, pe care trebuie să le 
procuri tu: numărul de telefon al lui Vadim şi cheia de la apartamen- 
tul lui. Pauli și Tom erau siguri că ar trebui să le am pe amândouă. 
Eu am evitat subiectul ăsta cât am putut; sper că nu vor fi probleme. 

— Asta e ușor de rezolvat. Numărul de telefon îl ştiu pe dinafară, 
iar de cheie fac eu rost câtă vreme tu stai de vorbă cu mama. 
Discuţia voastră îi va distrage atenţia. Şi sigur nu va observa prea 
curând că-i lipsește acea cheie din legătură. 

— Super! Cum termină mama de vorbit la telefon, cum îi dăm 
drumul spectacolului. Tu, în rol de agent, eu - de fiică iubitoare! 

Kira chicotește din nou. 

— Ce ţi se pare aşa de nostim? o întreb. 


— Oh, mi te imaginam lingându-i mamei mele urechile. 


Țigări, capre și chinezi. 


Plus o reclamă bună 


— Alo, pot să vorbesc cu Vadim? 

Tom a acoperit receptorul telefonului cu o batistă şi acum 
vorbește cu o voce care te-ar putea face să crezi că este foarte răcit. 
Sunt impresionat. Dintr-odată, pare mult mai în vârstă. Să sperăm 
că îl va și păcăli pe Vadim. 

— Cine întreabă? se aude o voce sumbră din difuzorul telefonului. 

— N-are a face. Să spunem simplu că mă numesc Joe, zice Tom, 
exact aşa cum stabiliserăm dinainte. Am auzit că ai la ofertă ceva 
marfă calitatea întâi. 

— Aşa! Ai auzit... Şi ce vrei? 

— Poţi să-mi faci rost de cinci sute de cartușe de West? 

Tom chiar vorbește ca gangsterii pe care i-am văzut la televizor. 
E de comă! Asta chiar dacă eu nu știu exact ce înseamnă West. 
Trebuie să fie o marcă de ţigări. În orice caz, Pauli şi Tom erau 
siguri că adevărații „profesioniști“ cer mereu o anumită marcă 
atunci când comandă ţigări de contrabandă. La celălalt capăt al 
firului, Vadim se învăluie în tăcere. Hm, poate că West nu-i tocmai 
marca potrivită? 

— N-am decât capre. 

Capre? Pe bune? Dar nu vrem să cumpărăm animale, ci ţigări. 
Chiar dacă vânzarea de capre ar fi socotită drept contrabandă, asta 
tot n-ar intra în planul nostru. Bănuiesc că Vadim nu ține caprele 
în casă, ci pe vreo pajiște din apropiere. Prin urmare, răspunsul lui 
Vadim nu-mi place. În acest moment, intervine Kira. Am luat-o cu 
mine la întâlnirea secretă din casa lui Tom. E drept că Tom și Pauli 
s-au cam mirat, dar prezența ei mă face să mă simt în siguranţă. 
La urma urmei, Kira este singura care-l cunoaşte pe Vadim. lar în 
acest moment, ăsta e cel mai important lucru. 

— Corect, capre! cugetă Kira. Vadim avea întotdeauna pachete 
de țigări cu o capră pe ele. Se numeau Dim Sin sau cam așa ceva. 
Probabil cu ele face Vadim trafic. 

Repet repede, cu voce tare, ceea ce tocmai mi-a strecurat Kira. 
Pauli oftează: 

— Măi omule, șoptește ea, puteai să-mi spui asta de la început. 

Tom dă din cap aprobator, dar reacționează prompt: 

— Mda, Vadim, capra, păi sigur! Mă gândeam doar că ai în ofertă 
şi ceva marfă mai de soi decât capra. Dar de nevoie iau și asta. 

Miau, ce tare e Tom! Un asemenea răspuns nu mi-ar fi dat prin 
cap nici într-o mie de ani. Îl auzim pe Vadim suflând greu. 

— Capra e în top. E cea mai bună afacere. De la cine ai numărul 
meu? 

— De la Chinez! face Kira. 

— De la Chinez! şoptesc după ea. 

— De la Chinez! mormăie, în cele din urmă, Tom la telefon. 

— În ordine. Atunci, cinci sute de pachete. Zic că mi-ar trebui 
vreo două zile pentru asta. Te sun eu. 


— Nu. Eu te sun. 

— Bine, bine. Cum vrei. Peste două zile. 

Clic. Vadim a închis. Uau, pe toate sardelele pe care le-am 
înfulecat, peștele ăsta mare pare să fi înhățat momeala! Tom și Pauli 
sunt şi ei foarte agitaţi. 

— Hei, cred că l-am prins! strigă Pauli şi face un salt. 

— Şi eu cred la fel! strigă Tom. Dar cine dracu' e Chinezul? 

Kira trage un miorlăit: 

— Spune-le că e un tip misterios, care-și face din când în când 
apariția pe la noi. În realitate, omul e vietnamez, dar Vadim i-a 
spus întotdeauna Chinezul. Eu nu eram sigură că e implicat şi el în 
treburile astea. Dar se pare că e. 

Le repet scurt totul lui Tom și Pauli, care mă privesc cu ochi 
mari. Tom își umflă obrajii și pe urmă suflă aerul: 

— Pfui, asta sună a crimă organizată. Să sperăm că pălăria asta 
nu-i prea mare pentru noi. 

— Ce prostie! exclamă Pauli și-și pune mâinile în șolduri. Ce 
mare lucru trebuie să facem!? Poimâine îl suni. Iar dacă spune că 
are ţigările, atunci ne strecurăm pe furiș cu cheia mamei Kirei în 
apartamentul lui, îi fotografiem ascunzătoarea și chemăm poliția. 
Şi cu asta am dovedit că Vadim a minţit. Mama Kirei nu va mai fi 
implicată în caz, iar poliţia îi va da ei crezare. E foarte simplu! 

— Şi dacă nu-și mai ascunde țigările la el acasă, ci altundeva? 

— Of, Tom, de când te-ai făcut așa de cârcotaș? O să vezi că o să 
ne iasă totul. 

— Să sperăm... Vreau doar să mergem la sigur, să nu-i mai facem 
probleme cu poliția mamei Kirei, căci are deja destule. Până la urmă, 
spune Tom şi mă privește cu un zâmbet nostim, noi suntem, totuși, 


prieteni. Iar prietenii se ajută între ei atunci când situația se împute. 

Pe drumul de întoarcere de la Tom, Kira este neobişnuit de 
tăcută. Mă întreb la ce s-o fi gândind. Aproape c-am ajuns în 
Hochallee și, deodată, Kira începe să turuie: 

— Bine, poate că treaba asta cu oamenii care nu contează şi care 
te trag în jos a fost doar o vorbă aiurea. Tom şi Pauli sunt ca lumea. 
I-ai mirosit bine. Mulţumesc, Winston! 

Începe să-și frece capul de picioarele mele. Mă aplec și-i mângâi 
blana. 

— Mda, poate că este mai bine când nu te ocupi tu însuţi de 
propriile probleme. Cu Tom și Pauli mă înțeleg a-ntâia, în schimb 
pisicile din curte nu mă plac deloc. Mai ales Odette... I se pare că-s 
un fraier! Aș vrea să pot schimba asta. 

— Hm, stai așa! Poate că ne vine în minte o soluţie și pentru 
problema ta. Lasă-mă să mă gândesc. 

— Da, ce frumos ar fi! Dar mă tem că nu sunt deloc în grațiile 
respectivei domnișoare. 

— Hai, Winston! Capul sus! Credeam că eşti un luptător. Ştiu 
deja cum te-aș putea ajuta. Ia ascultă: când ajungem sus, în 
apartament, iei castronelul tău — adică al meu - și le duci pisicilor 
din curte ceva de mâncare. Şi le spui că e un cadou din partea lui 
Winston. Ele pricep ce spun oamenii, nu? 

— A, desigur. Şi eu te înţelegeam când eram motan. 

— Perfect! Atunci pune-i lui Odette în faţă castronelul plin și 


însoțeşte-l cu cele mai grozave complimente. Pe femei, bărbaţii le 

impresionează cu o invitaţie la masă. Revenind, în timp ce ea se 
ghiftuieşte cu deliciosul ficat, tu îi povestești ce motan grozav e, de 
fapt, Winston. Ce zici de asta? 

— Lauda de sine nu miroase a bine. 

— Aş! Prostii! Grija pentru imagine e totul. Ştii, ca în reclame. 
Toate sunt o apă şi-un pământ, dar noi le dăm atenţie ca, de altfel, 
tuturor lucrurilor care apar la televizor. 

— Pisicile de curte nu se uită la televizor. 

— Of, Winston, băiete, nu mai fi așa de negativist! În afară de 
asta, Odette habar n-are cine ești, de fapt. 

Aici Kira are, fireşte, dreptate. Poate că planul ei nu este chiar 
aşa de anapoda. Şi, oricum, ea măcar a venit cu un plan. Eu n-am 
niciunul. 

— Mda, dacă tu crezi... Fac cum zici tu. 

— Foarte bine! Şi după ce ea a terminat de mâncat şi tu ai plecat, 
apar eu şi-i povestesc nişte chestii pe care le va asculta, cu siguranță, 
cu mare plăcere. O să vezi: deja am câștigat-o de partea ta! 

— Ah, da? Dar de unde știi tu ce îi place lui Odette să audă? 
Doar tu nu eşti pisică. Adică nu de-adevăratelea. 

Kira pufnește: 

— Winston, băiete! Nu mă gândeam la ce-i place să audă ca 
pisică. Ci la ce-o impresionează pe ea, în calitate de reprezentantă a 
sexului frumos. Iar la asta mă pricep de minune! La urma urmelor, 
eu tot o reprezentantă a sexului frumos sunt, chiar dacă una foarte 
tânără. Nu asta contează. Crede-mă că știu cum funcționează 
lucrurile astea. 

Puțin mai târziu iată-mă, într-adevăr, în curte, cu un castronel 
plin cu cea mai fină mâncare din ficat de pui. Miroase de-ţi lasă 
gura apă. Nicio mirare că cei trei ocupanțţi ai curții, Spike, Odette şi 
Caramel, au și apărut, înainte ca eu să ajung la pubele. 

— Pis, pis, pis! strig eu tare, deşi pe mine, ca pisică, această 
chemare m-a scos întotdeauna din sărite. 

Dar momentan nu-mi vine nimic mai bun în minte. Sunt totuși 
puţin cam agitat. Bun, Odette nu știe că eu sunt Winston. Și, cu 
toate astea, gândul la o conversaţie cu ea face ca inima mea s-o ia 
razna. 

Mă aplec şi pun castronelul pe jos. Apoi mă ghemuiesc alături 
şi urmăresc cum cei trei dau târcoale prudenţi şi, după o scurtă 
ezitare, se servesc din plin. Înainte să se golească castronelul 
și pisicile s-o şteargă iarăși, declanşez operaţiunea „perierea 
imaginii“. 

— Asta e o surpriză din partea prietenului vostru, Winston. Vă 
transmite cele mai calde salutări. 

Spike şi Caramel continuă să mănânce, fără să fie câtuşi de puţin 
impresionați, dar Odette mă măsoară din priviri. Îmi pare uimită. 
Probabil că tocmai se întreabă dacă eu (deci Kira) sunt dus cu 
pluta. Dar pentru moment asta nu mă interesează şi dau înainte, 
îndrugând vioi verzi și uscate: 

— Winston se gândește mult la voi. Să ştiţi că este un tip foarte 
grijuliu. 

Odette se așază și nu-și mai ia privirea de la mine. Dus cu pluta. În 
ochii ei pot să citesc clar chestia asta: dus cu pluta. Mă doare-n cot! 

— N-o să credeţi, dar azi-dimineaţă el chiar a încercat să-şi tragă 
castronelul din bucătărie până la casa scărilor. Cu mâncare cu tot! 
Şi când am venit eu, a început să miaune tare, apoi a sărit pe pervaz, 
iar cu laba a arătat spre curte. Am înțeles pe loc ce voia: să vă aduc 
vouă mâncarea! 

Dau din cap îngândurat și vorbesc mai rar, pentru a da mai multă 
greutate cuvintelor: 

— Da, Winston e un tip de gaşcă. Uneori, asta nu-ţi sare în ochi, 
pentru că pare mai degrabă foarte cult și distins... De aceea trece 
drept arogant, dar nu e deloc așa! Nu, este un tip grozav! 

Bine, Winston! Aici chiar că am exagerat. Decid că ajunge 
cu lauda de sine. În loc de asta, întind mâna și o scarpin uşor pe 
Odette sub bărbie și în spatele urechilor. Nu se opune, ba chiar se 
mai apropie un pic. 

Păcat că, om fiind eu acum, nu pot dialoga cu ea. Dar am cumva 
sentimentul că ea chiar reflectează la ideea că Winston n-ar fi un 
filfizon înfumurat, așa cum l-a considerat până acum. 

Oare reclama funcționează și în privinţa pisicilor? Chiar şi fără 


televiziune? E uluitor! 


Un plan care devine realitate. 
De fapt, o idee excelentă. 
De fapt...? 


Două zile mai târziu suntem din nou în camera lui Tom - 


Tom, Pauli, eu şi, firește, Kira. Chiar dacă prietenii mei s-or 
mira că-mi iau mereu pisica după mine, nu lasă să se observe asta. 
Sunt cam agitat, iar palmele îmi sunt mereu umede. Dar am şi 
motive: până la urmă, Tom îi va telefona lui Vadim. Şi dacă acesta a 
făcut, într-adevăr, rost de ţigări, atunci planul nostru intră în linie 
dreaptă: Tom se înţelege cu Vadim să se întâlnească mâine pentru 
preluarea mărfii; ne asigurăm astfel că Vadim va avea în acest 
răstimp țigările la el acasă. Apoi îl sun eu pe Vadim şi convenim 
să ne întâlnim în după-amiaza asta la Alster, ca să-l fac să iasă 
din casă. O să-i spun, pur şi simplu, că am o veste pentru el de la 
Ana şi că ar trebui să i-o dau personal. Când pleacă el de acasă, 
noi intrăm în apartamentul lui și căutăm ţigările. Le fotografiem, 
şi anume împreună cu un cotidian, pe care să se poată citi data. 
Astfel vom putea demonstra că Vadim continuă să se ocupe de 
contrabandă. Asta e acuzaţia pe care o vom face; o să-l punem în 
fața faptului împlinit, după cum spune Pauli. Ce formulare! Şi dacă 
el nu încetează să răspândească minciuni despre Ana, vom merge 


cu fotografia la poliție. Dar sperăm totuși că Vadim își va retrage 

singur declarațiile mincinoase, recunoscând astfel că a căzut în 
cursa noastră. E un superplan, nu-i aşa? 

Tom pune batista pe receptorul telefonului, trage adânc aer în 
piept şi formează numărul. 

— Alo? 

— Alo, sunt eu, Joe. 

Tom pare din nou perfect relaxat. Ce tare e tipul! Pun pariu pe 
scândura mea de ascuţit ghearele că, dacă e vorba de nonşalanţă, 
Tom nu e cu nimic mai prejos ca acel agent 006 sau 007, după care 
se dădea Werner în vânt. 

— Am marfa. 

În schimb, Vadim pare tensionat. Dar poate că asta e din cauza 
difuzorului, care îi deformează vocea. 

— Bine! Am mălaiul. 

De data asta nu mai fac greşeala pe care am făcut-o cu caprele. 
Acum știu că Tom vorbește despre bani și nu despre mălaiul pe 
care-l dai la găini. Sunt un motan isteţ, mă prind repede. 

— Atunci, hai să ne vedem la cinci. În Piaţa Parcului de la 
TOOM-Markt. Ştii unde e? 

— Ştiu. Dar azi nu pot. Hai să ne vedem mâine, la cinci. 

Îmi ţin respiraţia agitat. Să sperăm că Vadim înghite momeala și 
nu intră la bănuieli. 

— Bine, mâine, la ora cinci, TOOM-Markt. 

— Cum te recunosc? 

— Geacă de piele neagră. Voi fi lângă cărucioarele de cumpărături. 

— Bine. Eu port o şapcă de baseball roşie. Pe mâine! 

Clic. De data asta, Tom a fost primul care a închis. Asta a fost 
tactica lui: nicio vorbă în plus, altminteri te poți da de gol! 

— Uf! spune Pauli şi-şi şterge cu un gest dramatic sudoarea de pe 
frunte. Prima parte a mers. Acum e rândul Kirei. Ai mobilul cu tine? 

Confirm cu o mișcare din cap. Prima dată ne gândiserăm ca eu 
să-l sun pe Vadim de pe un număr de telefon ascuns, așa cum a 
făcut Tom. Dar, pe urmă, ne-am dat seama că este foarte bine dacă 
el vede cine îl apelează. 

Mâna mea tremură un pic când tastez numărul lui Vadim. Din 
nou sună scurt şi imediat se aude vocea lui. 

— Kira! strigă el, părând surprins, dar într-un mod plăcut. Ce e? 
Ce face Ana? 

— Bine, spun eu scurt, căci nu intenţionez să mă las atrasă într-o 
conversaţie cu infractorul. Ascultă, Vadim, trebuie să ne vedem 
astăzi. Trebuie să-ţi transmit niște veşti de la mama şi trebuie s-o 
fac personal. 

— Hm, dar ce e cu secretomania asta? Ce se petrece? 

— Nu pot să-ţi spun decât faţă în faţă. Ai timp? 

— Da. La cinci. O altă întâlnire tocmai s-a amânat. 

— Atunci ne întâlnim la debarcaderul Bodos, la Alster. Este o 
cafenea acolo. N-ai cum să n-o nimereşti. Este chiar pe cheiul Alte 
Rabenstrasse. 

Tom și Pauli s-au tot gândit că ar fi o mişcare inteligentă să-l 
ademenim pe Vadim cât mai departe de locuinţa sa. Drumul până la 
Alster îi ia mai bine de o oră dus-întors. Avem, prin urmare, destul 
timp pentru percheziționarea locuinţei, cu tot cu şedinţa foto. 

— La debarcaderul Bodos? Bine, de ce nu? Poate te scot la o 
îngheţată. 

Vadim pare să fie într-o dispoziţie de milioane şi, în mod clar, 


vrea să se dea bine pe lângă Kira. Perfect! Omul nostru nu bănuiește 

nimic. Îi mulțumesc pentru ofertă și închid. Şi, dintr-odată, chiar 


mă simt ca un agent în misiune. 

— Uite-l! Ăsta e! 

Kira dă agitată din coadă când un bărbat destul de înalt și cu 
o înfățișare cam antipatică părăseşte blocul în faţa căruia stăteam 
la pândă de aproape o jumătate de oră. Bine ascunși de un tufiş, 
am așteptat ca Vadim să plece spre Alster, unde are întâlnirea 
cu Kira. 

— Ăsta e Vadim! îi informez eu pe Pauli şi pe Tom. 

— Bine! Să așteptăm până dispare după colţ și, pe urmă, la treabă! 

Tom pare surescitat. Mie — trebuie să recunosc - mi-e puţin cam 
teamă. Degetele mele se joacă mecanic cu cheia casei, în buzunarul 
pantalonilor. E cea pe care i-am șterpelit-o Anei. 

Când, în sfârşit, Vadim a dispărut, am ieşit și noi de-a bușilea din 
ascunzătoare. Kira aleargă înaintea noastră, așa că eu pot, pur și 
simplu, să mă prefac că știu zona. 

— Ei, ce să zic? Nu-i tocmai rău locul ăsta, observă ironic Pauli 
când ne îndreptăm spre imobil. 

Are dreptate: dacă în Hochallee vezi numai vile splendide, bine 
întreținute, aici totul e părăginit. Grădinița din fața blocului este 
neîngrijită; peste tot zac aruncate cutii goale și ziare, iar buruienile 
prosperă. Fațada este toată mâzgălită și trotuarul n-a mai fost 
măturat de multă vreme. Sigur nu mi-ar plăcea să locuiesc aici. 


Tom se încruntă: 

— Măi omule... Pauli, parcă ai fi stupida de Leonie sau una dintre 
prietenele ei! Nu toți oamenii au atâta mălai precum cei din zona 
noastră. Asta nu înseamnă că cei de aici n-ar putea fi drăguţi. 

— Brrrr! Tom, băiatul de doctor, e mereu de partea celor săraci, 
chicoteşte Pauli. Sigur că ăştia de-aici sunt cei mai drăguți oameni. 
Cu Vadim în frunte! 

— Ăştia doi ar trebui să se concentreze, o aud pe Kira enervată. 
Vom avea când să discutăm despre deosebirile dintre cartierele 
sărace şi cele bogate din Hamburg, dar asta se va întâmpla când 
vom ajunge din nou acasă. Acum ar trebui să-i dăm bătaie! 

Chiar aşa! Să-i dăm bătaie! Îmi îndemn prietenii: 

— Păi acum hai să ne apucăm, în sfârşit, de treaba pentru care 
am venit aici! 

Descui ușa blocului. Miau! Cheia s-a potrivit. Foarte bine! 

— Etajul al treilea, ușa din dreapta, mă dirijează Kira. 

O pornesc repede, cu Tom și Pauli după mine. În faţa apar- 
tamentului mă opresc şi trag aer în piept. Acum e acum! Vâr 
prudent cheia în broască. 

Clic, clac! Uşa se deschide și ne trezim în micul vestibul al unui 
apartament sărăcăcios. În orice caz, așa îmi pare în comparaţie cu 
apartamentul lui Werner. Tavanele sunt mult mai joase, pe podea 
zace un covor cenușiu decolorat, iar camera din faţa noastră este 
cam tot atât de mare cât cămara bucătăriei din Hochallee. Mă rog, 
poate puţin mai mare, dar nu cu mult. În vestibul mai dau încă 
două uşi. Se poate locui, cu adevărat, în trei aici? Trei oameni! Dar 
poate că Odette are dreptate, iar eu sunt doar un răsfățat. 

Kira o ia drept înainte, spre camera mică din faţa noastră. 

— Să începem cu dormitorul! Ar trebui să cercetăm sistematic 

fiecare dulap. Până la urmă, ţigările trebuie să fie pe-aici, pe undeva, 
dacă Vadim le-a ascuns în casă. 

O urmez în cameră și deschid o uşă a dulapului în fața căruia s-a 
aşezat Kira. 

— Hai să începem de aici! le strig lui Tom și Pauli, înainte să-mi 
bag capul în dulap. 

La prima privire, nimic! Şi nici la a doua. Ce porcărie! 

— Hm, cred că nu sunt aici. Trebuie să le căutăm altundeva. 

— Clar! La treabă! 

Tom nu pare câtuși de puţin descurajat; s-ar părea că toată 
povestea chiar îi face plăcere. Împreună cu Pauli, deschide ușile 
celorlalte dulapuri din mica odaie. 

— Haideţi să cercetăm acum fiecare cameră în parte, propune 
Pauli. Sau poate ai tu vreo bănuială, Kira? Vreo ascunzătoare, ceva? 

— Ăăă... Păi... 

Încerc să câştig ceva timp bâlbâindu-mă și trag cu ochiul spre 
pisică. Oare-i vine vreo idee? 

— Hm, am, într-adevăr, o sugestie. Cu puțin timp în urmă, 
Vadim a înlocuit pardoseala din bucătărie. L-am ajutat şi eu. 
Scândurile stau pe o structură ca un fel de grătar de lemn, unde 
s-ar putea ascunde ceva. La un moment dat, chiar am făcut o glumă 
pe tema asta, zicând că ar fi o ascunzătoare bună pentru bijuterii şi 
bani; bine, asta dacă am avea așa ceva. Să încercăm acolo? 

— Ăăă, ar fi bine să căutăm sub pardoseala din bucătărie, propun 
eu. Este nouă. Poate reuşim să scoatem o scândură din ea. În orice 
caz, acolo ar încăpea pachetele cu ţigări. 

Fugim în bucătărie şi Tom începe să ciocănească în diverse 


scânduri. A treia sau a patra, într-adevăr, cedează. O ridică și... 

sfântă sardină în ulei! Pachete cu ţigări! Atât de multe, încât nici nu 
pot să le număr dintr-o privire! 

— Bingo! jubilează Pauli. L-am prins! 

Tom mai ridică o scândură - aceeași privelişte: o grămadă de 
pachete cu ţigări! Toate cu desenul unei capre pe ele. E „marfa 
noastră“, nu mai încape nicio îndoială. 

— Repede, adu aparatul de fotografiat și ziarul! îmi strigă Tom, 
iar eu fug înapoi în hol, unde am lăsat punga cu care am venit. 
Când să pun mâna pe sacoşă, ușa apartamentului se deschide. Nu, 
nu poate să fie adevărat... Nu poate fi... Vadim! 

Încremenesc de groază. Milostive zeu al pisicilor! Te rog, fă în 


așa fel încât totul să nu fie decât fabulaţia minţii mele! 


Ce legătură să fie 

între infractori și șireturi?! 
Uneori, legătura poate fi 
mai strânsă decât ai crede 


Nu, din păcate, nu este doar o închipuire a mea. Vadim stă, 
aievea, în fața mea. Adică nu mai stă, ci face un pas spre mine și mă 
apucă furibund de braț. 

— Ce înseamnă asta? strigă la mine. Credeam că mă aştepţi la 
debarcaderul Bodos. M-am întors pentru că îmi uitasem banii, 
doar știi că voiam să te scot în oraș. Ce faci aici? 

Carotida lui Vadim se umflă îngrijorător, iar asta îi dă un aer 
înspăimântător. 

— Bu... Ăăă... Deci... 

Pe salata mea de hering! Nu-mi vine în minte nimic rezonabil 
care să explice prezența mea aici. În afara adevărului, fireşte, dar 
astfel ar trebui să-l pun pe Vadim la curent cu toată povestea. Și, 
din păcate, nici nu e nevoie să mai fac eu asta pentru că, în acest 
moment, Tom vine din bucătărie şi dă peste Vadim. 

— Oh, nasol! 

Vadim se uită când la Tom, când la mine, apoi trece ca o furtună 
pe lângă noi spre bucătărie și se oprește în faţa găurii din podea. Se 
apleacă şi ridică un pachet cu ţigări. Nu există nici cea mai mică 


şansă ca el să nu priceapă ce se întâmplă. 

— Ah, dar ce bine ați mai calculat voi totul! Ia să ghicesc: băieţelul 
ăsta delicat e Joe, nu-i aşa? Şi acum vreţi-să daţi alarma la sticleți, 
nu? Kira, Kira, nu mi-aş fi închipuit că ești în stare de așa ceva! 

Ce păcat: Vadim nu e tâmpit! A înțeles pe loc tot planul nostru. 
Pe faţă i se întinde un rânjet: 

— O să dăm alarma la sticleți, vă jur! Dar nu așa cum vă 
închipuiţi voi! 

Vadim mă apucă din nou de braț și mă târăște în dormitor. Sunt 
siderat și privesc cum îi împinge pe Tom și pe Pauli, împreună cu 
mine, în cameră. Îi trage un şut Kirei, care fuge pufnind spre noi. 
Apoi Vadim trântește ușa și o încuie pe-afară. Suntem prinşi în cursă. 

— Acum ascultaţi-mă bine, scumpilor! tună Vadim de dincolo de 
ușă. O s-o sun pe Ana și o să-i povestesc despre mica surpriză care 
m-a așteptat aici. Şi pe urmă o s-o fac să înțeleagă că ar fi mai bine să 
se ducă la poliţie şi să dea, în sfârșit, o afurisită de declaraţie care să se 
potrivească cu depoziţia mea. Şi cu nişte completări, cum că eu n-am 
nimic de-a face cu tot traficul de țigări. Că a fost implicată doar ea. 

— N-o s-o facă niciodată! strigă revoltat Tom. , 

Vadim râde: 

— Eu cred că o va face. Altminteri, fetiţa ei cuminte nu va mai 
arăta la fel de bine ca de obicei. 

Ah, nu! Este o catastrofă. Lucrurile merg din rău în mai rău. Îmi adun 
tot curajul de care dispun, pentru a-l abate pe Vadim de la planul lui. 

— Păi, dacă tu îi spui asta mamei mele, garantat ea nu se va mai 
întoarce la tine. Dar, de fapt, asta e ce vrei... 

— Da, da, Kira, planurile se mai schimbă. Acum îmi mai doresc doar 
ca mama ta să ia asupra ei toată vina. E suficient cât să scap măcar de 


un an de pârnaie. Și, cu siguranță, destul timp pentru a cunoaşte o altă 

femeie drăguță! râde el zgomotos şi răutăcios. Ah, încă ceva, înainte să 
vă vină alte idei tâmpite: puneţi-vă telefoanele pe prag, ca să le pot lua! 
Număr până la trei și mai deschid încă o dată ușa. Dacă nu văd acolo 
mobilele, o să azvârl pisica pe fereastră, ca să pricepeți că nu glumesc! 

Ne privim șocați. Tipul e absolut dement. Ne scotocim înfriguraţi 
după telefoane. 

— Da, şi acum cheia! Hai, hai, mai cu viață! 

Pun repede cheia pe prag, alături de celulare. Vadim le înhaţă, 
apoi trânteşte ușa şi o încuie la loc. Îi auzim pașii pe hol şi, apoi, uşa 
apartamentului închizându-se. A plecat, într-adevăr, iar pe noi ne-a 
lăsat încuiaţi aici. 

Un timp, niciunul dintre noi nu scoate o vorbă. În cele din urmă, 
Tom își drege glasul: 

— Fraţilor, am dat-o rău în bară. Ce facem acum? 

Ridic din umeri: 

— Nu ştiu. 

» Şi îmi vine să urlu“, adaug eu în gând. 

— Spune-mi, mă întreabă Pauli, crezi că mama ta se va lăsa 
şantajată de Vadim? 

— Mă tem că da. Ce mamă n-ar face, din grijă pentru copilul ei, 
tot ce i s-ar cere? 

— Hei, Winston, nu vă lăsaţi! mă încurajează Kira. O să ne vină nouă 
o idee. În orice caz, trebuie să evităm ca mama să ajungă la poliţie! 

— Da, dar cum? rostesc eu cu glas tare, iar Tom şi Pauli mă 
privesc miraţi. 

— Cu noi vorbeşti? mă întreabă Pauli. 

— Ăăă, nu, doar mă gândeam cu glas tare cum o putem împiedica 


pe mama să ajungă la poliţie. 

— Un lucru e clar: trebuie să ieşim de aici cât mai repede! este de 
părere Pauli. 

— Corect. Dar cum să facem asta? Să forțăm ușa? propun eu. 

Tom aprobă din cap şi se repede cu tot avântul în uşa camerei. Se 
aude un pocnet violent, dar nu se întâmplă nimic. 

— Au! face el şi îşi freacă umărul. Ușa asta zici că-i blindată. Nu cred 
că o putem sparge. Dar fereastra? Oare putem să scăpăm pe acolo? 

Deschidem fereastra și ne uităm afară. 

— Hm, e cam sus. Suntem la etajul al treilea. Dacă am ajunge în 
balconul vecinilor, poate că am putea să coborâm, dar simplu n-o 
să ne fie. Dar dacă vom cădea, ne facem pilaf, ne asigură sec Tom. 

— Am găsit! 

Dintr-o mișcare, Kira sare pe pervaz şi aruncă o privire afară. 

— Eu o să cobor. Până în balconul familiei Petkovic ajung fără 
probleme şi, pe urmă, sar din balcon în balcon până ajung jos. 

— Mda, bună idee, zic eu încetișor, ca să nu se sesizeze Pauli și 
Tom, dar cum ne vei ajuta? Nu poți să vorbeşti, ai uitat asta? 

— Sigur că nu pot. Dar ce-ar fi să-mi daţi o informaţie de 
transmis? De pildă, să-mi legaţi un bileţel de gât... Cel mai bine ar fi 
dacă aş fugi să-l duc la Werner. 

— La Werner? Dar el nu trebuia să afle nimic despre toată povestea! 

— Aşa e. Dar, din păcate, situaţia s-a înrăutățit și avem nevoie de 
un adult care să gândească totul la rece. 

— Bine atunci. Poate că nu e chiar așa de rea ideea. O s-o discut 
cu Tom şi Pauli. 

Mă întorc spre cei doi: 

— Am găsit! Putem să-i legăm lui Winston un bileţel de gât și 


să-l scoatem pe fereastră. Pe urmă, el o să coboare - asta nu e o 

problemă pentru un motan. După ce ajunge jos, ne aduce ajutoare 
și suntem salvați. 

Pauli şi Tom sunt sceptici: 

— Dar de unde știm că Winston se duce drept spre primul om și 
acela o să vină să ne salveze? 

— Winston e foarte isteț. Îi explic eu totul mai înainte. O să 
vedeți voi. Suntem salvaţi! 

Tom își înclină gânditor capul: 

— Pe de altă parte, n-avem nimic de pierdut. În cel mai rău caz, 
motanul o şterge. Deci avem nevoie doar de hârtie, de ceva de scris 
şi de un șnur. 

Căutăm prin cameră. Însă rechizitele nu abundă pe-aici. Pe unul 
dintre dulapuri găsim un plic vechi. În schimb, nu-i nimic de scris. 

— Staţi, am eu un dermatograf, zice Pauli și scoate din buzunar 
un ciot de creion și ni-l arată. Ăsta se cam întinde, dar tot e mai 
bun decât nimic. 

— Bună idee. Și pe post de şnur îmi sacrific un şiret, declară Tom 
şi începe imediat să și-l scoată de la teniși. 

Pauli îmi dă dermatograful. Mă gândesc rapid ce vreau să 
transmit şi apoi încep să scriu: 

„Dragă Werner, 

Am fost răpită de Vadim. Mă ţine prizonieră în apartamentul lui 
din strada Sethmann, numărul 12, etajul al treilea, apartamentul din 
dreapta. Vrea s-o şantajeze pe mama. Te rog, ajută-mă! 


Kira“ 


Tom trage cu ochiul peste umărul meu. 


— Dragă Werner? De unde știi că Winston va întâlni pe cineva 

pe nume Werner? 

— Werner este profesorul pentru care lucrează mama. Locuim la 
el, în Hochallee, iar Winston este motanul lui. 

— Aha! Dar de-aici și până în Hochallee e distanță mare. Motanul 
tău n-o să ajungă acolo niciodată. Sau, în orice caz, nu destul de repede. 

— Cu metroul n-are nevoie decât de douăzeci sau treizeci de minute. 

Pauli şi Tom încep să râdă. 

— Cu metroul? Doar nu-ţi închipui că motanul o să ia metroul. 
O fi el un pisoi deștept, dar acum chiar că exagerezi. 

— N-aveţi decât să râdeți, răspund eu ofticat. Eu știu că Winston 
poate să facă asta. Pisicile pot orice. M-aţi înţeles? 

— Nu te enerva! mă linişteşte Kira. E normal să nu te creadă. O 
scot eu la capăt. 

— Pe sfântul meu castronel de mâncare, sper să ai dreptate! Dar 
te rog să-mi dai din când în când câte un semn că eşti bine, ca să 
ştiu că totul este în ordine. 

— Aşa o să fac! Şi acum, la treabă! Nu mai avem timp de pierdut. 
Dacă mama ajunge la poliţie, atunci totul va fi în zadar! 

Iau plicul, trag șiretul printr-o mică gaură făcută în hârtie şi, pe 
urmă, leg biletul la gâtul pisicii. Apoi o iau în braţe, deschid din 
nou fereastra și o pun cu grijă pe pervaz. Kira ezită puțin, apoi face 
un salt și aterizează în siguranţă pe balconul vecinilor. Zdup, zdup, 
coboară treptat și un pic mai târziu ajunge jos. Uf, asta a mers bine! 

Pauli şi Tom privesc în urma ei: 

— Ascultă, dacă motanul tău reușește să facă treaba asta, eu 
înghit o mătură întreagă! 

Tom nu pare prea încrezător. Dar trebuie să mărturisesc sincer 


că nici eu nu sunt. Mai exact, care e planul? 


Dacă vrei să prinzi șoareci, 


ai nevoie de slănină. 
Dar cu oamenii 
trebuie să procedezi altfel 

„Hai, Kira, odată! Dă-mi un semn!“ Nici nu ştiu de câte ori i-am 
trimis gândul ăsta în ora care a trecut. Din păcate, niciun răspuns. 
Chiar niciunul. Sper că n-a păţit ceva. Poate că Tom a avut dreptate: 
pisicile nu pot călători cu metroul. Poate că, dacă o pisică încearcă 
asta, e imediat prinsă şi expediată la adăpostul pentru animalele 
fără stăpân. „Hai, Kira, dă un semn!“ 

— Eşti bine? Pauli mă mângâie pe braţ. 

Îmi ridic privirea către ea. 

— Păi cum să nu fiu? Aici totul e în regulă. Sunt sechestrată 
împreună cu prietenii mei în locuinţa fostului iubit al mamei mele, 
nimeni nu ne vine în ajutor şi, probabil, individul se va întoarce şi 
ne va trage o mamă de bătaie. Deci sunt cât se poate de bine. 

Încep să plâng. Plânsul îmi face bine. Mă linişteşte. 

Tom se așază lângă mine pe podea şi-şi trece brațul pe după 
umerii mei. 

— Hai, Kira! O s-o scoatem la capăt! lar motanul tău va veni, cu 
siguranță, cu ajutoare. O să fie bine, ai să vezi! 

Clic, clac. O cheie se răsuceşte în uşa apartamentului. Nu-i 


a bună, căci numai Vadim mai are acum cheile casei. Nu trece 

mult și el e deja în fața uşii noastre, o descuie şi o deschide puțin. 

— Nu dau de mama ta. Așa că o să trebuiască să mai rămâneți 
puţintel aici. 

În acest moment, se aude soneria. 

— Ce? bombăne Vadim. O vizită? zice, închide din nou ușa şi o 
încuie. Să n-aud musca acolo, la voi. Clar? 

Inima mea o ia razna. O fi Werner? Vom scăpa de dementul ăsta? 
Tom și Pauli schimbă priviri între ei. 

— Ei bine, şoptește Pauli, era şi timpul. 

Tom aprobă din cap: 

— Să sperăm că e vorba de ajutoare. M-am cam săturat de tot 
spectacolul ăsta cu sechestrarea. 

— Cine e acolo? se aude din hol vocea lui Vadim. 

— Numele meu e Hagedorn, răsună o voce foarte cunoscută. Pot 
să intru puţin? 

Werner! În sfârșit! 

— Nu. Nu mă mai deranja. Afară de asta, nici nu știu cine ești. 

— Nu durează decât un minut. Am o întrebare importantă. 

— Şterge-o de aici! 

Nu, te rog, te rog, dragă Werner, nu te lăsa păgubaș! Trebuie să 
ne ajuţi neapărat! 

— Vrei să spui că toți banii ăștia de aici de afară nu sunt ai dumitale? 

— Ce bani? 

— Păi ăștia din fața ușii. Vreo două mii de euro. Atunci mai bine 
îi iau eu şi-i duc la poliție. 

Nu trece mult şi auzim scârțâitul ușii de la intrare. Apoi, voci 
amestecate. Un pocnet şi ușa este din nou închisă. Apoi, încep nişte 


bubuituri foarte violente. 

— Hei, lasă-mă să intru! 

E vocea lui Vadim. 

După voce, zici că a turbat. Dar pare să nu mai fie pe holul 
apartamentului, ci pe cel al imobilului. Ce s-a întâmplat? 

— Kira, unde ești? 

Asta e vocea lui Werner. Şi vine din apartament. Ura! Inima-mi 
bate tot mai tare. 

— Aici! Suntem aici! strig eu. Vadim ne-a încuiat. Drept înainte! 

Tom şi Pauli încep să bubuie cu pumnii în ușă. Cheia se răsuceşte 
în broască, apoi ușa se deschide în sfârşit şi în fața noastră e Werner. 
Mă arunc de gâtul lui. 

— Mulţumesc, mulțumesc, mulțumesc! strig şi mai trag o repriză 
de plâns; mare zeu al pisicilor, de când sunt om, mare plângăcios 
m-am mai făcut! 

Werner mă strânge scurt în braţe, apoi îmi dă din nou drumul. 

— Măi, copile, Kira, în ce te-ai băgat? Ei sunt prietenii tăi? mă 
întreabă arătând spre Tom și Pauli. 

— Da, cei mai buni prieteni - Tom și Pauli. Ei m-au ajutat să-i 
întind o cursă lui Vadim. Dar, din păcate, n-a ieșit prea bine. 

Tom şi Pauli îi fac semn cu mâna lui Werner, care dă scurt din cap. 

— Ce fel de cursă? Şi de ce? Și cum l-aţi făcut pe Winston 
să-mi aducă acest mesaj? Mă rog, nu mai contează, o să-mi povestiţi 
mai târziu. Acum trebuie să o scoatem la capăt cu individul de a- 
fară, zice Werner şi arată spre ușa apartamentului, în care Vadim 
tot loveşte. Am putut să-l păcălesc cu vechiul truc cu banii, dar 
odată tot va trebui să ieşim de aici. Și el nu-mi face impresia că, la 
despărțire, va vrea să ne strângă mâna. Cred că ar fi mai bine să chem 
poliţia. 

Werner își scoate mobilul şi tastează un număr. 


— Alo? Hagedorn la telefon. Am aici o urgenţă... 

După aceea, totul s-a desfăşurat în viteză. După nici zece minute 
de la apelul lui Werner, patru poliţişti au descins în forță şi l-au 
imobilizat pe Vadim, care a rămas mască. Apoi, în apartament 
a intrat un al cincilea om al legii, o polițistă, și ne-a cerut să-i 
spunem toată povestea şi să-i arătăm ascunzătoarea în care se află 
ţigările. Apoi am mers cu toţii la secția de poliție. Și încă suntem 
aici, relatând totul, pe rând, pentru procesul-verbal. 

Werner, care ne însoţeşte, clatină mereu din cap şi mormăie ceva 
de genul: „Ce nechibzuiţi aţi fost!“ În rest, nu mai spune nimic. 

— Copii, copii, frumoasă ispravă aţi mai pus la cale! constată 
politista la sfârșitul depoziţiei noastre; ne zâmbește blând. Data 
viitoare, când credeți că aţi dat de urma unui infractor, vă rog să 
chemaţi imediat poliția. Doamne, ce era să se întâmple! 

— Aşa e, aprob eu, dar trebuia să dovedim că Vadim a mințit, 
pentru ca s-o credeţi, în sfârşit, pe mama mea. 

Poliţista zâmbește: 

— Trebuie să recunosc că aţi reuşit. Acum l-am băgat, în sfârşit, 
după gratii pe Vadim ăsta. Puteţi merge liniștiți acasă să vă odihniti, 
zice ea şi se uită la profesor. Copiii par foarte, foarte obosiţi. 

Așa e. Sunt îngrozitor de obosit. Şi de îngrijorat. Căci n-am mai 
auzit nimic de Kira de când a sărit pe fereastră. E clar că e teafără 


acasă, la Werner. Dar de ce nu-mi dă niciun semn? 


Inapoi, la cauza primă. 


Sau de ce e bine să ai 
un profesor de fizică acasă 


— Ai apărut, în sfârşit! Te-am căutat peste tot. De ce nu-mi 
răspunzi când îţi trimit mesaje telepatice? Mi-am făcut mari griji 
pentru tine. 

Am găsit-o pe Kira în timp ce scotoceam prin camera Anei. 
Stă făcută ghem pe pat şi nu se mișcă. Când mă așez lângă ea, pe 
marginea patului, şi o mângâi, îşi ridică privirea spre mine. 

— Nu mai vreau să fiu pisică. Vreau să fiu din nou eu însămi. Și 
vreau să mă mângâie mama. Chiar am fost geloasă când te-a luat în 
braţe. 

— Şi de-aia zaci acum în pat? 

— Stau pe pernele mamei. Au mirosul ei, care îmi place atât de 
mult, oftează Kira. Ah, Winston! Cred că mi s-a făcut un dor nebun 
de vechiul meu fel de a fi. 

Dor. Ce-o fi însemnând asta? 

— Cum e când simţi dorul? o întreb. 

— E greu de descris. E ca şi când ai fi însetat, dar și ca și cum ai 
fi foarte obosit. În orice caz, ești trist. Și ți se strânge inima în piept. 
Nu mai poți respira normal. 


Trebuie să recunosc că ideea de a rămâne până la sfârşitul zilelor 

mele captiv într-un corp străin îmi displace tot atât de mult ca și 
Kirei. În sensul ăsta, pot s-o înțeleg. Eu aş prefera să stau din nou 
întins pe canapeaua mea și să fiu mângâiat de Werner. Şi aş vrea s-o 
vizitez în curte pe Odette. Ca motan, nu ca om. 

Când mă gândesc la Odette, mă cuprinde o senzaţie care ar putea 
fi, într-adevăr, un amestec de sete şi oboseală. Și o apăsare în piept, 
însoțită de zvâcniri ale inimii. Înseamnă că şi mie mi-e dor? 

— Da, da, dar ce putem face ca să schimbăm lucrurile? reflectez 
eu. Mă tem că, atât timp cât nu știm de ce s-a întâmplat totul, nu 
avem nicio soluţie. 

— Trebuie să începem să căutăm cauza, spune Kira. Eu, una, nu 
vreau să rămân așa. 

Oftez. Are dreptate, firește. Trebuie să trecem la căutarea cauzei. 

— Dar de unde să pornim? 

— E foarte simplu: ne ducem încă o dată acolo unde a început 
toată încurcătura. Poate locul ne inspiră vreo idee. 

— Bine, spun eu și în același timp, casc. Dar până mâine 
dimineaţă, nici cu forța n-ai să mă scoţi din casă! 

— Atunci pe mâine dimineaţă! E tocmai bine: sâmbăta n-am 
şcoală şi poți să spui că te duci să iei pâine! 

— Din partea mea, e în regulă, mormăi eu supus. 


Sfântă sardină în ulei, tare insistentă mai e Kira! 


tit 


În dimineața următoare suntem iarăși în fața șantierului, în locul 


unde ne-a prins furtuna. Baraca în care ne-am adäpostit este exact 

aşa cum mi-o aminteam. Poate că-s mai multe buruieni, dar, în 
rest, nimic nu s-a schimbat. Bobina este tot în mijlocul adăpostului. 
Şi e la fel de neinteresantă. 

— Bine, deci să rezumăm: stăteam pe acest tambur pentru cabluri și 
fiecare dintre noi îşi dorea să fi fost altcineva. Atunci ne-a lovit trăsnetul 
şi, surprinzător, în loc să murim, ne-am schimbat între noi corpurile. 

Kira își lasă capul într-o parte; are un aer prea meditativ pentru 
o pisică. 

— Exact așa a fost. Asta dacă prin tambur pentru cabluri tu 
înţelegi bobina asta enormă. 

— Trebuie să ne uităm bine la toate. Undeva pe-aici se află soluția 
pentru problema noastră, simt asta! 

Kira își ia avânt şi, apoi, cu un salt curajos, ajunge pe tambur. 

— Ia te uită, capacul de lemn este complet carbonizat. Prin 
urmare, fulgerul a lovit direct în tambur. 

— Se prea poate. Dar cu ce ne ajută asta? o întreb eu nedumerit. 
Care e deosebirea dacă un fulger lovește un copac sau un tambur 
pe care-s înfășurate cabluri? Doar şi unul, și celălalt sunt de lemn. 

— Ba nu, mă corectează Kira. În jurul tamburului este înfășurat 
un cablu, iar în jurul copacului nu. 

Ridic din umeri: 

— Ei şi? Ce-i cu asta? 

— Nici eu nu știu. Era doar așa, o idee. E firul de pai de care mă 
agăț şi eu... 

— Ce fir de pai? 

— Ah, Winston, așa se spune când nu ai prea multe speranţe! 
îl lămurește Kira. Se zice că atunci te agăți şi de un fir de pai. Asta 


înseamnă că accepti orice fărâmă de speranţă. 

— Hm... 

Dau târcoale tamburului pentru cabluri şi îl tot cercetez. 
Într-adevăr, capacul este cu totul înnegrit și plin de funingine. 
În mijloc are o adâncitură. Trebuie să fie locul exact unde a lovit 
fulgerul. Am avut un noroc uriaş că nu ne-a nimerit pe noi. 
Altminteri, acum Kira ar fi fost o pisică moartă. Și nici eu n-aş fi 
fost mai bine. 

— Trebuie să aibă legătură cu fulgerul. Şi cu locul de aici. Trebuie 
să existe o explicație logică. Lucrurile de felul ăsta nu se petrec așa, 
pur şi simplu... 

Kira începe să pară cam disperată. 

— Sincer să spun, cu puțin timp înainte, aș fi jurat că aşa ceva e 
imposibil! 

Ne aşezăm amândoi pe jos, lângă tambur. Un timp, niciunul din 
noi nu zice nimic. În cele din urmă, Kira se pune în mișcare. 

— Vino, Winston! Trebuie să cerem părerea unui specialist în 
descărcări electrice. Avem nevoie de un expert. Şi știu eu unul 
foarte bun. 

— Eşti sigură? Cunoşti un specialist în descărcări electrice? 

— Da. Şi îl știi şi tu. 

Mă uit la ea consternat. 

— Cunosc eu un specialist în descărcări electrice...? 

— Da. Werner. 

— Werner e specialistul? 

— Sigur. Doar descărcările astea sunt curent electric. Curentul 
electric reprezintă un capitol important al fizicii. lar Werner e 
profesor de fizică. Deci, dacă cineva ne poate ajuta în privinţa asta, 


atunci Werner este omul potrivit. 

— Grozav! Mergem acum la Werner şi-i povestim repede toată 
istoria cu schimbul de corpuri. Și pe urmă îl întrebăm dacă știe ce 
legătură ar putea avea trăsnetul cu toată tărășenia asta. Ce idee tare! 
Cum de nu mi-a trecut mie prin cap? 

Kira fabulează. Eu îl cunosc pe profesor. El nu crede în minuni. 
Mai degrabă m-ar duce la un doctor, dacă i-aș servi o asemenea 
poveste. Evident, nu la un pediatru, ci la un psihiatru. 

— Măi Winston! Nu mai fi tot timpul așa de negativist! Firește că 
nu-i vom spune toate astea lui Werner aşa, direct. O s-o facem ceva 
mai abil. 

— Aha! Și cum anume? 

— Păi, în primul rând, trebuie să-l aducem cumva aici. Cea 
mai bună idee ar fi ca tu să-i faci nişte aluzii cu privire la vremea 
frumoasă și să-l întrebi dacă, pentru a sărbători această zi, n-ar 
vrea să faceți o mică plimbare. Să luaţi puţin aer proaspăt, după 
masă. O să vezi, când copiii propun o plimbare, adulţii nu spun 
niciodată nu. 

— Eşti sigură? 

— Absolut sigură. Adulții vor întotdeauna ca noi, copiii, să facem 
mișcare în aer liber. Voi veni și eu cu voi și vom merge în direcția 
asta. Când vom ajunge în faţa barăcii, să spui, ca din întâmplare, că 
la fizică tocmai vă ocupați de furtuni şi fulgere. Şi că tu te întrebi 
dacă, presupunând că un fulger ar lovi acest tambur, s-ar putea 
întâmpla ceva cu totul ieșit din comun. Pentru că ţie asta ți s-ar 
părea un lucru interesant. 

Cad o clipă pe gânduri. 

— Bine. S-ar putea ca strategia asta să prindă. Lui Werner îi place 


foarte mult să explice astfel de lucruri. 

— Păi vezi? Nu ţi-am spus eu? Așa sunt adulţii. Tot timpul își 
găsesc ceva de făcut. Şi spun că e bine ca oamenii să înveţe mereu 
lucruri noi. Iar, în cazul nostru, treaba asta ne e de mare ajutor. O 
să vezi! O să funcţioneze! 


Sper să aibă dreptate. 


tvit 


Kira are dreptate. Nici nu apuc bine să rostesc cuvântul magic 
„plimbare“, că Ana şi Werner preiau cu entuziasm inițiativa. 

— E o idee bună, mă laudă Werner. După toată agitația de ieri, 
azi ar trebui să lăsăm deoparte toate grijile. O plimbare e exact ce 
ne trebuie acum. 

Aşadar, de îndată ce am terminat micul dejun şi vasele au 
fost duse din sufragerie în bucătărie, Ana și Werner şi-au şi luat 
jachetele. Mie mi-e bine așa, cu un pulover subțire. O iau pe Kira 
în brațe. 

— Vine şi Winston cu noi? întreabă Ana. 

— Sigur că vine! Fără el am fi fost poate și acum în apartamentul 
lui Vadim! Bine că ieri s-a luat după noi și a ştiut cum să se întoarcă 
atunci când noi eram sechestraţi la Vadim. Cred că Winston merită 
din plin o plimbare. 

Werner aprobă: 

— Da, e într-adevăr uimitor ce e în stare un motan să facă. 
Întotdeauna mi-am închipuit că o pisică de casă, cum e Winston, ar 
trebui să fie complet dezorientată prin oraș. Uite cum te poți înșela! 
Aşadar, grasule, vino cu noi! 

Cum adică „grasule“? Ce nerușinare! Eu chiar sunt un motan 
suplu. E drept, asta mai ales de când în corpul meu trăieşte Kira. 
Am senzația că ea mănâncă ceva mai puţin ca mine. În orice caz, ca 
pisică, este o apariţie elegantă. 

Ajunşi jos, Kira sare din brațele mele și o ia la goană spre 
şantier. Pornim agale în urma ei. Ana și Werner poartă o discuţie 
animată. E şi firesc să fie aşa. După ce s-a făcut lumină în povestea 
cu contrabanda cu ţigări, amândoi au o mulţime de lucruri să-şi 
povestească. Ana pare ușurată că acum Werner cunoaște adevărul. 
Râde mult, și Werner e și el într-o dispoziție de milioane. E minunat 
că se înțeleg atât de bine! Poate că Ana va rămâne, pur și simplu, 
împreună cu Kira la noi, chiar dacă acum nu-i mai este frică de 
Vadim. În orice caz, eu m-aș bucura. 

Nu după mult timp am și ajuns la ținta drumului nostru. Acum 
mai trebuie doar să-l ghidez pe Werner cât mai aproape de șantier 
şi să-l extrag din pălăvrăgeala cu Ana. Apoi pot lansa întrebarea. 
Kira a şi sărit pe tambur şi-şi agită nerăbdătoare coada într-o parte 
şi-n alta. 

— Winston, dă-i drumul! Vezi ca nu cumva cei doi să treacă de 
şantier! 

— O clipă! Trebuie să mă gândesc un pic cum să formulez 
întrebarea. 

— Îţi dau eu un pont: pune-o direct! Întreabă-l pur și simplu ce 
s-ar întâmpla dacă ar cădea un fulger exact în locul în care stau eu 
acum. 

În ce priveşte discuţiile între oameni, Kira are, în mod evident, 
mai multă experiență decât mine. Deci pe locuri, fiți gata, start! 


— Aăă... Werner... 

— Ce e, Kira? 

— Tu eşti fizician. Poţi să-mi spui ce s-ar întâmpla în cazul în 
care un fulger ar cădea exact acolo unde stă acum Winston? Ar 
putea apărea ceva ieșit din comun? 

Doamne, ce aiurea a sunat! Werner mă privește nedumerit. 

— Ce ţi-a venit? 

— Eu... Păi... La școală tocmai ne ocupăm de fulgere și... ăăă... 

Ce bâlbâială penibilă! Probabil că Werner deja se îndoiește că aș 
fi un copil așa de isteţ cum zice Ana mereu. Dă-i drumul, Winston! 
Gândește-te! Dă-i un sens frazei! 

— Cum am spus, noi ne ocupăm de fulgere și fiecare dintre 
noi trebuie să noteze trei locuri diferite în care ar putea cădea 
trăsnetul. Şi pe urmă trebuie să descriem ce s-ar întâmpla în acele 
locuri. 

Uf! Am spus-o pe nerăsuflate. 

Werner râde: 

— Păi, dacă fulgerul ar cădea acolo, i-ar cam pârli blana bietului 
Winston. 

Răspunsul ăsta nu-i tocmai satisfăcător. Decid să mai fac o 
încercare: 

— Și nu e nicio diferență dacă fulgerul ar lovi un copac sau acest 
tambur? 

— Tu chiar vrei să afli lucrurile în detaliu... Bine! Atunci, hai să 
ne uităm mai îndeaproape la tambur. 

Calcă apăsat pe partea de jos a tamburului și îl cercetează: 

— Hm, interesant obiect pentru experimentul cu trăsnetul ţi-ai 
găsit! Dacă văd eu bine, asta e, de fapt, o uriașă bobină de cupru. 

— O ce? 

Ce să spun, am rămas mască, iar Werner o să creadă că pe Kira 
n-o prea ajută mintea. 

— Prin urmare, ceea ce e special la acest tambur este că pe el 
nu este înfăşurat un cablu îmbrăcat în plastic, ci un cablu neizolat 
din cupru. Avem, așadar, o bobină de cupru. Şi ce se întâmplă când 
fulgerul loveşte o bobină de cupru? 

Ridic din umeri: 

— Habar n-am. 

Werner zâmbeşte: 

— Pentru o fracțiune de secundă, apare un electromagnet foarte 
puternic. Când curentul trece printr-o bobină metalică, bobina 
devine magnet. E cazul de față: în momentul în care sarcina 
electrică a fulgerului se descarcă, bobina de cupru generează un 
câmp magnetic. Deci bietul Winston se află într-un câmp magnetic 
şi va fi atras de electromagnet. Iar această atracție va fi chiar foarte 
puternică. 

Mă holbez la Werner. Asta e! Un magnet! S-ar putea ca eu şi 
Kira să fi fost cumva smulși din corpurile noastre de un magnet 
puternic? Aşadar, sufletele noastre sunt atrase de magneţi? Iar apoi 
fiecare suflet a aterizat în corpul celuilalt? S-o fi datorând schimbul 
acesta de trupuri dorinţei noastre nesăbuite de a fi altcineva? Să 
însemne asta că putem să ne preschimbăm la loc cu ajutorul unui 
magnet? Şi dacă da, cum facem rost rapid de un magnet puternic? 
Întrebări peste întrebări! Să sperăm că în curând vom avea 


răspunsurile potrivite. 


Prietenilor adevărați 
poți să le povestești totul. 
Greșit: nu doar că poţi, 


ba chiar trebuie! 


B 
INS 


Pentru prima oară de când sunt captiv în corpul unei fete, sunt 
bucuros că, în sfârşit, este iarăși luni și pot să mă duc la şcoală. 
Tot weekendul, Kira și cu mine ne-am stors creierii să aflăm de 
unde am putea procura un magnet suficient de puternic ca să 
probăm teoria schimbului de corpuri. Să stăm din nou în baraca 
de pe şantier şi să așteptăm căderea unui trăsnet pe bobina de 
cupru nu pare tocmai varianta potrivită. Oricum, altceva mai bun 
nu ne-a dat prin cap şi, de aceea, mă tot gândesc dacă n-ar trebui 
să le povestesc lui Pauli şi lui Tom despre problema mea. Firește, 
fără să menţionez că, de fapt, eu sunt un motan. 

Dar înainte de a ajunge să testez cunoștințele de fizică ale prietenilor 
mei, domnul Pretorius ne surprinde cu o nouă idee de superprofesor. 

— La sfârşitul săptămânii m-am gândit la felul în care putem 
îmbunătăți relaţiile de colegialitate în clasa voastră. Şi cred că am 
găsit soluția: mese de grup. Prin urmare, vom face următoarele: 
fiecare din voi scrie pe un bilet numele a doi colegi cu care ar 
prefera să stea la o asemenea masă și numele altor doi cu care n-ar 
vrea cu niciun chip să se amestece. Eu adun apoi biletele și, după o 


pauză de un sfert de oră, voi anunţa noua ordine la mese. 

Un murmur străbate clasa. În mod evident, nimeni nu este 
încântat de această idee. Eu n-am nicio părere, așa că, din punctul 
ăsta de vedere, sunt singurul din clasă. Scot din buzunar o foaie de 
hârtie, mâzgălesc pe ea „Da: Tom şi Pauli. În niciun caz: Leonie şi 
Emilia“ și o împăturesc. Domnul Pretorius trece repede printre 
rânduri şi adună foile. Când ajunge din nou la catedră, bate scurt din 
palme. 

— Aveţi cincisprezece minute de pauză. Dar să nu faceți gălăgie, 
celelalte clase au ore. 

Mă ridic şi merg la banca lui Pauli. 

— Bună! Cum a fost weekendul tău? o întreb. l 

— Pot spune că în regulă. Fireşte, părinții mei au fost supăraţi 
din cauza poveștii cu Vadim. Când m-au luat de la secția de poliţie, 
erau în stare de șoc, dar între timp, le-a mai trecut. 

— La fel şi la mine, spune Tom, care s-a așezat lângă noi. Din feri- 
cire, ăi bătrâni s-au liniștit. Ce se mai întâmplă cu mama ta? 

— Oh, e bine. Se bucură că l-au arestat pe Vadim. Dar să trecem 
la altceva: se pricepe vreunul dintre voi la fizică? 

Pauli ridică din umeri, Tom mă priveşte mirat: 

— La fizică? Cum așa? Ai nevoie de meditații? 

Scutur din cap: 

— Nu în felul ăla. Dar sunt în căutarea unui magnet puternic. Adi- 
că a unuia într-adevăr puternic. Şi habar n-am unde l-aș putea găsi. 

— Dar ce vrei să faci cu el? mă întreabă curioasă Pauli. 

— Mi-ar cam trebui pentru un experiment. 

— Mama are la birou magneţi foarte puternici. Arată ca niște 
creioane scurte, dar poţi prinde cu ei teancuri întregi de hârtii pe 


panourile magnetice. 


160 


Hm! Fără să le spun la ce îmi trebuie magnetul, va fi greu să le 
dau indicaţiile corecte lui Pauli şi lui Tom. 

— Păi cred că magnetul ar trebui să fie mult mai mare. 

Tom se încruntă: 

— Tu vrei să spui că vrei să obţii un mare câmp magnetic? 

Exact! Un câmp magnetic! Chiar aşa l-a numit și Werner! Aprob 
din cap entuziasmat: 

— Da! Caut unul capabil să producă un câmp magnetic puternic. 

— Cât de mare? Cât o carte? 

— Nuuu, mai degrabă aşa, de un metru cincizeci pe un metru. 

Tom se holbează la mine: 

— Ce? Păi e enorm. 

Ca răspuns, ridic din umeri. 

— Tom, Kira, vă rog să vă așezați în bănci! 

Pretorius pare să fi terminat cu noua aranjare a locurilor. 

— Am format în total cinci mese. Acum vă citesc numerele 
meselor şi numele celor cinci sau şase elevi care vor sta la fiecare 
dintre ele. Acești elevi vor forma grupe. Apoi vom muta împreună 
mesele. Masa unu: Luna, Ben, June, Smilla și Mats. Masa a doua: 
Victor, Nele, Finn, Torben, Marie şi Nils. Masa a treia: Kira, Tom, 
Pauli, Leonie și Emilia. Masa a patra... 

O, nu! Ce-i asta? Pauli și Tom sunt, bineînţeles, grozavi, dar să 
stau cu cele două dobitoace-șefe la aceeași masă?! Doar am scris 
clar că în niciun caz nu vreau să stau cu ele! 

— Aşa, copii, gata cu vorbăria, formaţi grupele! Și apoi așezați 
mesele! Câte doi, față-n faţă, şi unul în capul mesei. Hai, hai! Puteţi 
să vă mişcați mai cu viață? 


Mă ridic şi mă târăsc, cu capul în pământ, spre Pauli. 

— Doamne, nu se poate! Nu vreau să stau împreună cu tipele 
alea două care mă calcă pe nervi. La cine pot face plângere? 

Pauli zâmbeşte: 

— Nici vorbă! Cuvântul profesorului e lege. Ei, nu poate fi chiar 
aşa de rău! 

Se ridică și-și împinge masa spre a mea. Tom îi dă o mână de 
ajutor. Apoi, el este ajutat, la rândul lui, de un coleg să pună altă 
masă în capăt. Sinistrul loc e pregătit. Leonie vine spre noi şi-şi lasă 
geanta să cadă fix lângă picioarele mele. 

— Ei, să vezi ce încântați o să fie părinții mei când vor afla că 
stau lângă o infractoare. Să sperăm că o să scap cu viață. 

Leonie îmi aruncă o privire batjocoritoare. 

— Ce vrei să spui? se interesează Pauli. 

Vai, nu, acum Leonie garantat va da de gol istoria cu tricoul! 

— A, voi încă nu știți ce hobby nemaipomenit are noua voastră 
prietenă? Nu v-a povestit de mica noastră escapadă la TK Moritz? 

Cuvintele lui Leonie se învălmășesc pentru că e nerăbdătoare să 
le istorisească totul. Emilia stă lângă ea și rânjeşte prosteşte. 

— Eu... ăăă... încerc eu să mă apăr, bâlbâindu-mă, dar Leonie 
trăncănește mai departe. 

— A furat de-acolo. Şi a și fost prinsă. Penibilă fază! Credeam că 
nu văd bine când ea, pur și simplu, a ascuns tricoul. 

În primul moment, Tom şi Pauli mă ţintuiesc cu privirea, apoi se 
întorc spre Leonie. 

— Da, da, aţi rămas mască, așa-i? Mda, m-am gândit că e impor- 
tant să aflați asta. E totuși bine să ştiţi cu cine aveți de-a face, nu? 

Sfântă scândură de ascuţit ghearele! Aș fi preferat să intru în 
pământ de rușine. Sau să mă fac atât de mic, încât să încap într-o 

cutie de sardele în ulei. Tot sângele mi s-a urcat în obraji. Cu 
siguranță, fața mea s-a făcut roşie ca focul. 

— Ascultă, Leonie, începe Tom fără grabă, iar pe mine mă trec toți 
forii, gândindu-mă la ce urmează. Nu mă interesează care-i planul 
tău. Nouă Kira ne-a povestit totul, firește. Doar suntem prieteni! 

Ha? Nu pot să-mi cred urechilor! Leonie e și ea complet uluită şi, 
în plus, dezamăgită. Acum Tom chiar cască, de parcă toată istoria 
cu mine și cu tricoul ar fi cel mai plictisitor lucru pe care l-a auzit 
vreodată. Intervine și Pauli: 

— Tom are dreptate. Kira ne-a povestit imediat totul. Nici nu 
m-am mirat. La urma urmelor, era cu voi. Probabil a fost ideea 
voastră. 

Leonie deschide gura, ca și cum ar vrea să spună ceva, apoi o 
închide fără o vorbă. Leonie, redusă la tăcere - iată o imagine de 
milioane! 


T (5 


În pauza de prânz stăm, în sfârșit, împreună, dar fără Leonie și 
Emilia. Un bun prilej de a le vorbi lui Tom şi Pauli despre chestiunea 
cu tricoul, căci, până la urmă, situaţia a devenit de-a dreptul penibilă. 

— În legătură cu... Aş vrea să vă explic. Nu înseamnă că aş avea o 
aplecare spre furt. Ba dimpotrivă. Dar... 

Mai mult n-am putut să spun, pentru că Tom şi-a pus mâna peste 
a mea, privindu-mă cu o mină foarte serioasă: 

— Kira, nu trebuie să ne explici. Oricui i se întâmplă câteodată 
să o facă lată. Și mie, şi ție; desigur, şi lui Pauli. Dar între prieteni 

important este să existe încredere. Să le împărtăşeşti dacă ai pierdut 
ceva sau dacă ai făcut ceva rău. Înţelegi? Între prieteni, adevărul 
este important. 

Dau încet din cap. Deși eu, ca motan, n-am avut nicio experiență 
legată de prietenie, toate astea par a avea sens. E foarte greu să 
ai un prieten apropiat şi să ţii, în același timp, secrete faţă de el. 
Din păcate, mie îmi este imposibil să pun pe masă toate secretele 
dintr-odată. Oftez din inimă. 

— Ar mai fi şi altceva ce-ai vrea să ne spui? 

Pauli este foarte perspicace şi a observat imediat că mai am ceva 
pe suflet. Dar n-am cum să le explic celor doi că, în realitate, eu 
sunt Winston. Și-ar închipui că sunt complet dus cu pluta. Aşadar, 
scutur din cap și mormăi ceva ce aduce a un fel de „Nu, nu...“. Tom 
mă măsoară cu privirea. 

— Kira, mai ai tu ceva! Ce se întâmplă? Spune odată! 

Miau, îmi vine să-mi smulg mustăţile pe care nu le mai am! 
Ce-mi rămâne de făcut? Poate că ar trebui, totuși, să... Îmi iau 
inima în dinți şi mă hotărăsc să-i pun în temă pe Tom şi Pauli cu 
toată tărășenia. 

— Am, într-adevăr, ceva pe suflet. Ce-i drept, povestea este cam 
greu de înghiţit și va trebui să-mi promiteți că nu mă veţi crede 
țicnită. 

Tom şi Pauli ridică simultan câte o mână în aer; scena e chiar 
amuzantă. Apoi, ei spun solemn, într-un glas: 

— Pe cuvânt de onoare! 

Să-i dăm drumul... 

— Hm, ce-aţi spune dacă v-aş mărturisi că, în realitate, eu nu 


sunt eu? Ci cu totul altcineva...? 

Amândoi mă privesc descumpăniţi. Tom îşi drege glasul: 

— Vrei să spui că tu nu ești Kira Kovalenko? 

— Da. Vreau să spun că nu-s. Adică sunt doar pe jumătate. Adică 
nu cu totul și cu totul... 

Dumnezeule, ce încâlcite sunt explicațiile mele! Așa nu voi 
lămuri niciodată lucrurile. Mai fac o încercare: 

— Vreau să spun că, aparent, sunt Kira Kovalenko. Dar sufletul 
meu nu este al unei fete, ci al... 

— Unui băiat? întreabă Pauli. Am citit despre astfel de cazuri. 
Bărbaţi care s-au născut în corp de femeie şi invers. Se numesc... 
ăăă... așteaptă... imediat îmi amintesc... 

Scutur din cap. 

— Nu, nu asta am vrut să spun. Nu sunt băiat. 

Trag adânc aer în piept, apoi spun cu un oftat: 

— Sunt un motan. 


Situaţiile speciale cer măsuri speciale. 
lar asta e o regulă valabilă 
și pentru motani! 


— Tu eşti Winston? Motanul Kirei? 


— Motanul profesorului Hagedorn. 

— Bine, bine, motanul lui Hagedorn, atunci. Adică ești creatura 
aia neagră, pe care tu, mă rog, Kira o tot ia după ea? O pisică 
adevărată-adevărată? Cu coadă şi mustăți? 

Tom este consternat. Dar cum să nu fie? Oricum, măcar el și 
Pauli au ajuns în punctul în care cântăresc dacă ce spun eu este 
adevărat. Drumul până aici a fost, în orice caz, lung: mai întâi, 
cei doi s-au amuzat teribil ca de o superglumă. Apoi m-au tot 
presat să spun care-i, de fapt, treaba. Apoi s-au îmbufnat, pentru 
că nu renunțam la povestea cu pisica. În cele din urmă, a trebuit 
să recunoască totuși că au existat momente când s-au mirat de 
abilităţile pisicii Kirei. Piatra de încercare? Călătoria cu metroul! 

— Da, sunt o pisică adevărată. Cu coadă și mustăți. Mai exact: 
din rasa British Shorthair. Foarte nobilă. De aici, și numele meu. 
Aparţin unei vechi vițe nobile. Mă rog, nu și în momentul ăsta; 
acum sunt Kira. Dar asta v-am mai povestit. 

Pauli mă priveşte cu mare atenţie, de parcă aș fi un extraterestru. 
Apoi, încearcă să obțină informaţii mai precise. 

— Nu mi-o lua în nume de rău, Kira - sau Winston, sau cum ar 
trebui să-ţi spunem acum. Dar există vreo dovadă care să susțină 
această poveste incredibilă? Vreau să spun că aţi fost loviți de 
trăsnet în timp ce şedeaţi pe un tambur pentru cabluri şi, când 
v-aţi trezit din leșin, vă schimbaserăţi corpurile și puteaţi să vă citiți 
reciproc gândurile - asta e prea de tot, înţelegi?! Ca s-o cred, mi-ar 
trebui o dovadă beton. Mai mult decât acţiunile neobişnuite ale 
pisicii tale. E clar că a fost extraordinar că l-a găsit pe Werner, dar 
cine să mai ştie? Poate că pisica e doar foarte bine dresată! 

Este o obiecție justificată. În locul ei, la fel m-aş îndoi. Dacă 
Odette mi-ar fi istorisit în curte că, în realitate, ea este Klaus-Dieter, 
stomatologul bărbos de la etajul al treilea, i-aş fi cerut şi eu, cu 
siguranţă, o dovadă. Acum, ce să mai spun? Aş putea, desigur, s-o 
rog în gând pe Kira să vină aici. Dar ar fi suficient? Sau va fi şi asta 
luată drept o întâmplare sau un truc? Oftez. Poate că n-a fost o idee 
prea bună să le încredinţez prietenilor mei acest secret. 

— Poţi să faci ceva care în mod obişnuit e imposibil pentru un 
om? Să zicem, ai putea să-ți scoţi ghearele? propune Tom. 

Îmi ridic mâinile şi-mi examinez unghiile. Nu, nu pot să-mi scot 
ghearele. Scutur, aşadar, din cap. 

— Nu, din păcate nu. 

— Sau, de pildă, ai putea sări de la etajul doi? Pisicile pot să facă 
asta. Îşi folosesc coada pe post de contragreutate, până se orientează 
cu labele în jos, aterizând în perfectă siguranță, nevătămate. 

— Bineînţeles că pot să fac asta ca pisică, Dar ca om, cu siguranță 
n-o să încerc. 

Tom afișează un zâmbet strâmb: 


— Da, n-am zis-o serios. Chiar dacă povestea ta nu e adevărată 

şi tu ești doar puţin zurlie, să ştii că nu vreau să-ți rupi gâtul. Doar 
eşti prietena mea. Doar că o să-ți spun de-acum Kira cea Zurlie. 

Râde. Pauli doar zâmbeşte. Bine, măcar nu sunt supăraţi. Cu 
toate acestea, eu ţin ca ei să mă creadă! Numai atunci ar putea să 
ne fie de ajutor Kirei şi mie să ne preschimbăm la loc, asta chiar 
dacă la capitolul „Magnetul“ n-am prea făcut progrese. Deci cum 
aş putea să le dovedesc că spun adevărul? 

În timp ce întorc problema pe toate părțile, sunt lovit pentru a 
doua oară de trăsnet. De fapt, de o idee! Sar atât de brusc de pe locul 
meu, încât tava cu farfuria mea aproape cade de pe masă. 

— Am găsit! Ochii! 

Pauli şi Tom mă privesc miraţi. 

— Păi Kira şi cu mine ne-am schimbat nu numai corpurile, ci şi 
culoarea ochilor. Ia uitaţi-vă mai atent! 

Îi fixez cu privirea pe cei doi. 

— Da, ai nişte frumoși ochi verzi, spune Pauli. 

— Exact! Asta e! Kira are, de fapt, ochi albaştri. 

Tom ridică din umeri: 

— Habar n-am avut. Tu sau ea - îmi vine să zic „voi“ — voi sun- 
teți de puțină vreme la școală. Nu vă știu de mult timp. Nu m-a 
preocupat culoarea ochilor Kirei şi nu m-am uitat cu atenţie la ei. 

Pauli aprobă: 

— Tom are dreptate. La fel și eu: culoarea ochilor Kirei nu m-a 
frapat. 

— Uf! fac eu și mă așez din nou, dezamăgit. Dar așa e. E evident 
dacă luaţi în calcul culoarea ochilor noştri. Ai mei, adică ai lui 
Winston, sunt verzi. Ai Kirei - albaştri. Când ne-am schimbat 
corpurile, ne-am păstrat culoarea ochilor. 


168 


— Bine, dar mama Kirei n-a observat? 

— Nu. Kira şi cu mine am făcut tot posibilul să păstrăm secretul. 
În ultima vreme, acasă am tot purtat o pereche de ochelari de soare 
sau mi-am ţinut bretonul pe frunte. M-am gândit chiar și la lentile 
de contact colorate, dar sunt aşa de scumpe... 

— Bine. Asta ar fi o dovadă palpabilă. 

Tom mă priveşte gânditor: 

— Atunci, acum am putea să verificăm faptul că, înainte, Kira 
avea într-adevăr ochi albaștri. 

— Dar așa era! Credeți-mă! 

— Scuze, Kira sau Winston sau cine oi mai fi, toată povestea este 
atât de aiurea, încât am nevoie de ceva sigur-sigur. 

Oftez. Ceva sigur-sigur... Ce-ar putea să fie? Poate o fotografie? 
Dar în fotografii, culoarea ochilor se distinge cu greutate. Şi oricum 
n-am la îndemână nicio fotografie de-a Kirei. 

— Tocmai mi-a venit o idee! Ce-ar fi s-o sunăm pe Ana și să o 
întrebăm despre culoarea ochilor Kirei? propune Pauli. 

— Da, bună idee! este de acord Tom. 

— Pur și simplu o sunăm şi întrebăm? N-o să i se pară ciudat? 
Doar mă crede fiica ei, nu? Și atunci e clar că ştiu ce culoare au 
ochii mei. 

— Nu-ţi bate capul, Kira! Sau Winston. Sun-o acum pe mama ta 
şi dă-mi mie mobilul, da? 

Mă supun, scot mobilul din buzunarul pantalonilor și formez 
numărul Anei. Când sună, i-l pasez. 

— Alo, doamna Kovalenko? Nu, nu sunt Kira, ci Pauli. Am 
nevoie de puţin ajutor din partea dumneavoastră! Trebuie să facem 
din memorie descrierea colegului de bancă, pentru o temă. Eu sunt 

acum la cantină şi fac portretul Kirei. Dar, sincer să vă spun, nu 
sunt prea sigură de culoarea ochilor ei. Sunt verzi sau albaștri? 

Tăcere. Evident că ascultă ce-i spune Ana. 

— Bine, mulțumesc. Aţi fost foarte amabilă. Da, o salut. 
Mulţumesc! La revedere! 

Pauli închide. Apoi ne priveşte: 

— Ochii ei sunt de un albastru strălucitor. O culoare nemai- 
pomenită. Aşa spune mama ei. 

— Uau! exclamă Tom. 


Iar mie mi s-a luat o piatră de pe inimă. 

După şcoală, mergem cu toții la chioșcul de înghețată. Şi când spun 
„cu toţii“, asta înseamnă că şi Kira-pisica e cu noi. Am comunicat 
cu ea telepatic și i-am povestit ce s-a mai întâmplat între timp. Ca 
răspuns, ea ne-a întâmpinat la ieşirea de la școală și ne-a însoțit la 
gelaterie. Acum stau cu Kira în poală și mă delectez cu îngheţata mea 
de ciocolată. Nu e încântată că am divulgat secretul nostru. 

— Cu siguranţă acum își închipuie că n-ai toate ţiglele pe casă. Şi 
atunci i-am pierdut şi pe ultimii doi prieteni pe care îi mai aveam 
în clasă, se văicăreşte ea, încercând în același timp să prindă ceva 
din înghețata care picură chiar pe lângă piciorul meu. Cam greu să 
mănânci astfel o înghețată! E clar că trebuie să mai exersez, 

— Acum linișşteşte-te, Kira! Fi au încredere în noi. 

De fapt, prefer să nu-i mai spun că Pauli chiar mi-a verificat 
ochii pentru a se asigura că nu port lentile de contact colorate. 

Dispoziţia Kirei este oricum praf. Nici n-ar avea cum să fie altfel. 
Până la urmă, n-am avansat deloc cu planul nostru de reschimbare 
a corpurilor. Îmi fac curaj: 

— Aş vrea să vorbesc din nou cu voi despre problema cu mag- 
netul. Kira şi cu mine ne-am gândit că un magnet ne-ar putea fi 
de folos dacă vrem să ne preschimbăm la loc. La urma urmelor, eu 
nu am de gând să rămân om preţ de nouă vieți de acum înainte. Și 
cred că și Kirei îi e dor de voi. 

Chiar acum, Kira scoate un mieunat sonor, vrând parcă să-mi 
confirme spusele. Tom și Pauli o privesc impresionați: 

— Ne înţelege. Extraordinar! zice Pauli şi dă din cap. 

— Cum v-ar putea fi de folos un magnet pentru preschimbare? 
mă întreabă Tom. 

— E simplu! Căderea fulgerului pe şantier a generat un uriaş 
câmp magnetic. Trăsnetul a lovit un tambur pe care era înfășurat 
un cablu de cupru. Când curentul electric trece printr-o bobină de 
cupru, apare un electromagnet. Şi, cum Kira și cu mine stăteam pe 
tambur, ne aflam în centrul câmpului magnetic. Asta trebuie să fi 
provocat schimbarea. Se pare că magnetul ne-a scos din corpurile 
noastre. Şi ne-a aruncat pe fiecare în trupul celuilalt. Cel puţin aşa 
cred că s-a întâmplat. 

— Uau! strigă impresionată Pauli. În mod clar, eşti cel mai isteţ 
motan pe care îl cunosc. 

— Ei bine, mărturisesc eu, partea cu electromagnetul o ştiu de 
la Werner. El este profesor de fizică. Singur n-aș fi ajuns la această 
concluzie. Dar, din păcate, doar informaţia nu ne rezolvă problema. 
Acum avem nevoie de un câmp magnetic atât de mare, încât să 


poată cuprinde un om și un motan. 

În acest moment, Tom bate atât de tare cu pumnul în masă, încât 
cupele de îngheţată se ciocnesc. 

— Un mare câmp magnetic! Ştiu unde îl găsim! 

Miau! Kira îi sare în poală, Pauli și cu mine îl fixăm cu privirea. El 
continuă să vorbească, iar noi îi sorbim cuvintele de pe buze. 

— Ştiţi doar că tatăl meu e medic. 

Noi aprobăm, dând din cap. 

— La drept vorbind, este radiolog, continuă Tom. 

— Ce înseamnă asta? întreb eu. 

— Un doctor care foloseşte raze Rântgen. Cu ajutorul lor, radi- 
ografiază corpul uman, ne explică Tom. 

— Asta e foarte interesant, dar noi n-avem nevoie de un medic, 
ci de un magnet. 

Sfântă sardină în ulei, oare n-a înţeles ce vreau să spun? 

— Un moment, un moment, imediat vă explic, ne linişteşte Tom. 
Tatăl meu are un mare cabinet de radiologie. Şi acolo nu sunt nu- 
mai aparate Röntgen, ci și RMN. 

— Aha, spune Pauli, mulțumesc pentru informaţie. Sincer 
vorbind, dotarea cabinetului tatălui tău mă interesează acum prea 
puţin. Ce are asta de-a face cu Kira și Winston? 

— Măi Pauli, ia gândeşte-te puţin! strigă Tom. RMN! Nu-ţi pică 
fisa? Ce înseamnă asta? 

Pauli dă din umeri: 

— Habar n-am. Poate Radiaţii Marţiene Neconvenţionale sau 
ceva de genul ăsta? 

Tom râde. 

— Prostii! RMN înseamnă Rezonanţă Magnetică Nucleară. Iar 
tata are un astfel de aparat RMN. 

Poftim? Ce înseamnă asta? Tom contemplă mutrele noastre 
mirate şi repetă cuvânt cu cuvânt: 

— Rezonanţă Magnetică Nucleară. Este un aparat care funcțio- 
nează asemenea aparatului Rântgen. Îl bagi pe om înăuntru şi 
poţi să-i radiografiezi interiorul corpului. Dar nu cu ajutorul 
razelor Rântgen, ci cu cel al undelor magnetice. Aţi înțeles? 

Urmează un schimb scurt de priviri între Pauli şi mine. 

— Da, oarecum, spune ea. 

— Aparatul acesta arată ca un tub mare, iar atunci când este 
pornit, în interiorul său se formează un câmp magnetic. Undele 
magnetice trec prin omul aflat în tub şi-i scanează interiorul. Cam 
așa funcționează. 

— Fratele meu, dar de unde ştii tu toate astea? îl întreb pe Tom. 

Tom schiţează un zâmbet: 

— Sunt un mare şmecher. Acum serios: în ultimele vacanțe, am 
lucrat la cabinetul tatălui meu. Răspundeam la telefon şi mă ocupam 
de alte treburi pe-acolo. Asistenta lui mi-a explicat cum funcționează 
RMN-ul şi celelalte aparate, pentru că eu sunt pasionat de computere 
şi de tehnică. 

— Şi crezi că, dacă eu mă bag împreună cu Kira în acest tub, cu 
ajutorul câmpului magnetic, putem să facem din nou schimb de 
corpuri? 

— Da. Aşa cred. 

Acum intervine Kira: 

— Întreabă-l dacă e periculos. În orice caz, razele Röntgen nu 
sunt inofensive. Cine ştie cum or fi undele magnetice? 

Repet cu glas tare întrebarea Kirei. Tom scutură din cap: 


— Nicio grijă. Aparatul RMN nu produce nimic periculos. 

Tocmai ăsta e marele lui avantaj, în comparaţie cu cel cu raze 
Röntgen. Noi ar trebui doar să vă introducem în el și să-l pornim. 
Dar de asta mă ocup eu. Nu-i mare filosofie. 

— Un moment! Tu vrei să faci asta? De ce să nu-l întrebăm mai 
bine pe tatăl tău? 

Corect. O întrebare justificată, pusă de Pauli. Dar Tom se uită la 
Pauli de parcă ar bate câmpii. 

— Dragă, dar tu ai măcar habar cât de scumpă este această 
mașinărie? Nu-i o jucărie. Dacă-l întreb pe tata dacă putem băga 
în aparat un copil cu o pisică, o să creadă că m-am ţicnit. Nu! Dacă 
facem asta, trebuie s-o facem pe ascuns. 

Bine, m-am lămurit. Inspir adânc. 

— Ar trebui să încercăm. 

Tom râde şi ridică mâna; bat cupa cu el şi apoi amândoi cu Pauli. 

— Deci ne-am înţeles. O să fac rost pe șest de cheia cabinetului și, 
imediat ce o am, ne punem pe treabă. Poate reuşim chiar la noapte! 

La noapte! Sper că Tom ştie, într-adevăr, cum funcționează 


aparatul ăsta! 


Un experiment. 
Şi-un legământ: cei mai buni 
prieteni, pe vecie! 

Obiectul este cu adevărat uriaş. Nu doar foarte mare, ci uriaș! 
N-am mai văzut niciodată ceva comparabil: seamănă cu un şezlong 
mare din plastic alb, pe care îl ţine Werner în balcon. La un capăt al 
„şezlongului“ există un enorm cilindru de plastic, care ajunge până 
aproape de tavan. Interiorul cilindrului este un tub lung, în care 
partea care seamănă cu un şezlong poate intra complet. Împreună, 
cilindrul şi „şezlongul“ compun un aparat atât de mare, încât nu 
cred că ar încăpea în camera noastră de oaspeţi. Sau, în orice caz, ar 
încăpea doar la limită. S-ar putea spune fără exagerare că aparatul 
pare luat din Războiul stelelor. Are ceva de navă spaţială în el. Și-ţi 
cam dă fiori! În el ar trebui să intru? Gândul acesta nu mă linişteşte 
deloc. 

Nici Kira nu se simte mai în largul ei. Miorlăie şi se freacă 
neliniştită de picioarele mele. Oare chiar a fost o idee bună ca după 
programul de consultaţii să ne strecurăm pe furiș în cabinetul 
tatălui lui Tom? Nu știu ce să zic... De fapt, aș prefera să mă cam 
fac nevăzut. În schimb, Tom este în al nouălea cer. Mângâie delicat 
suprafața netedă a aparatului. 


— E tare șic, nu-i aşa? 


175 


Zâmbeşte încântat, de parcă ar mângâia obrazul gingaș al unui 
bebeluș. 

— Şi e nou-nouţ. Tata îl are doar de trei luni. Zice că e cel mai 
bun tomograf cu rezonanță magnetică din toată regiunea. 

Pauli îl priveşte cu scepticism: 

— Nu ştiu dacă planul nostru este atât de bun. În mod normal, 
cu aparatul ăsta trebuie să umble un medic. Eşti sigur că te descurci 
cu măgăoaia asta? Nu cumva să păţească Winston şi Kira ceva când 
îi băgăm înăuntru... 

— Aiurea! Asistenta tatălui meu mi-a explicat exact cum se 
procedează. Ba chiar i-am dat o mână de ajutor de câteva ori. Şi 
ce să se întâmple? Câmpurile electromagnetice RMN nu sunt peri- 
culoase. Cu ele sunt investigaţi chiar și copiii mici. 

— Aha. 

Oricum, n-am o idee mai bună decât cea a lui Tom. Sper doar ca 
această aventură să se încheie cu bine. 

— Winston? zice Kira şi se uită în sus, spre mine. 

— Da? 

— Noi facem ce trebuie sau nu tocmai? 

— Fiecare dintre noi vrea să-şi recupereze vechiul corp. Cu puţin 
noroc, totul se va sfârşi în curând cu bine, iar tu vei fi din nou 
fericită, reluându-ţi înfăţişarea, chipul Kirei Kovalenko. 

— Dar obiectul acesta pare înfricoşător. Şi este uriaș. Mi-e teamă. 

O înţeleg perfect pe Kira. Încerc s-o îmbărbătez. 

— Da de unde! Doar ţi se pare. Nu e chiar atât de mare. i se 
pare mare, pentru că acum tu eşti foarte mică. Totul o să fie bine. 
Important este să-ţi doreşti din tot sufletul să redevii tu însăți atunci 
când vom fi în tub. 

— Spune-mi, dacă schimbul reuşeşte... crezi că vom mai putea 
comunica telepatic? 

Ridic din umeri: 

— Nu știu. Nici înainte nu puteam. Deci, dacă totul va fi la fel ca 
înainte de furtună, atunci tu vei avea ochi albaștri, eu - ochi verzi, 
iar comunicarea pe calea gândurilor nu va mai exista. 

— Hm... Ar fi păcat. Dar probabil ai dreptate. 

Vocea Kirei sună trist. 

Aşa e. Ar fi păcat. Când mă gândesc la asta, recunosc că mi-a 
plăcut să comunic în felul acesta cu Kira. Dar aș prefera să fiu din 
nou motan. Oricum, probabil nu totul se va schimba. 

— Ştii, cu toate acestea, unele lucruri vor rămâne ca acum, o 
consolez eu pe Kira. De-acum ai văzut ce simte un patruped. Și 
eu vă voi înţelege mai bine pe voi, oamenii. Ai în Pauli şi Tom doi 
noi prieteni adevăraţi. Eu, oricum, sunt prietenul tău; suntem cei 
mai buni prieteni — şi asta pe vecie. Și, chiar dacă nu mai putem 
comunica direct, cred că vom păstra înțelegerea asta, nu-i aşa? În 
orice caz, împreună am rezolvat un caz important, legat de o mare 
infracțiune. 

— Clar, mă aprobă Kira. Asta nu ni se poate nega. Vom fi în 
continuare superagenţii Kira şi Winston! 

— Vezi? Aşa te vreau! 

— Dar mai întâi avem ceva de făcut. 

— Adică? 

— Trebuie să convenim asupra unui cod. 

— Un cod? 

— Da. Un semn oarecare pentru perioada următoare, când nu 


mai putem comunica între noi. Ca să știm că ne gândim unul la 

altul. Mă tem că, altminteri, am putea crede că am visat tot ce ni s-a 
întâmplat. 

Reflectez câteva momente asupra chestiunii. Ideea nu e rea. 

— Ce fel de semn ar putea fi? 

— Poate... Hm... 

Kira se gândeşte, eu la fel. 

— Ce zici de asta: dacă eu, când voi redeveni om, spun: „Winston, 
mă auzi?“ atunci tu te întorci pe spate și te rostogoleşti. 

Kira se rostogolește o dată. Pauli, care a observat scena, priveşte 
uluită. 

— Tot vă mai ţineţi de giumbușlucuri? 

— Nu. 

Dar nici nu i-am spus mai multe. Am sentimentul că această 
discuţie și înțelegerea noastră trebuie să rămână doar între Kira şi 
mine. Îmi îndrept din nou gândurile spre Kira. 

— Şi atunci când vreau să-ți arăt că suntem mereu prieteni 
adevăraţi, voi sări pe umerii tăi, te voi linge o dată pe urechea 
dreaptă și încă o dată pe cea stângă. Celebrul lins al urechilor, da? 

Kira miorlăie: 

— Bine. Linsul urechilor înseamnă „Suntem cei mai buni pri- 
eteni pe vecie!“ 

Înghit în sec, pentru că simt un nod în gât. 

— Exact. Cei mai buni prieteni pe vecie! 

Mă aşez pe jos lângă Kira şi o mângâi pe cap, iar ea începe să 
toarcă. După o clipă, Tom îngenunchează lângă noi. 

— Aşa! Domnișoară şi domnule motan, sunteți gata pentru 
ultimul număr de schimb de corpuri? 

Aprob, dând din cap. 

— Atunci, să-i dăm drumul! Dar, mai înainte, câteva mici indicaţii 
ce țin de siguranţă: aveţi cercei sau piercinguri? Dacă da, va trebui să 
le scoateţi, deoarece câmpul magnetic va acţiona asupra metalului. 
Stimulatoarele cardiace sunt, de asemenea, periculoase - în caz că 
aveţi unul, va trebui, din păcate, să abandonăm misiunea. Deci? 

— Ăăă, nu, nu cred. 

— Alte obiecte metalice? 

Scutur din cap. 

— Un moment: Winston, tu ai microcip? se interesează Pauli. 

— Ce mai e şi ăsta? 

— De exemplu, câinilor li se implantează adesea câte un microcip 
sub piele. Dacă respectivul câine se pierde şi este găsit de altcineva, 
numărul cipului poate fi citit cu ajutorul unui aparat şi atunci se 
ştie cine este stăpânul. Într-un cip dintr-ăsta cu siguranță se află și 
ceva metal. Așa că, dacă ai unul, sigur o să ţi se încălzească blana în 
locul respectiv. 

— Nu cred că am așa ceva. În orice caz, nu-mi amintesc. Până de 
curând am fost un motan care nu ieșea pe afară, aşa că n-am avut 
nevoie de cip. Şi chiar dacă mi-a fost implantat ceva de genul ăsta, 
îmi asum riscul. O să mi se înfierbânte o urechiușă. 

— Ei, nu e chiar atât de periculos pe cât pare. Numai că asistentul 
trebuie să pună genul ăsta de întrebări fiecărui pacient, ne linişteşte 
Tom. Ştii, ca în cazul zborurilor cu avionul: însoțitorii de bord îți 
explică felul cum se folosește masca de oxigen și unde sunt ieșirile 
de urgenţă, deși, cel mai probabil, nu vei avea nevoie de ele. 

M-am luminat. Simt furnicături în stomac. Evident, din cauza 
întregii agitaţii. 


— Hai, Tom! Ar trebui să începem înainte să mă răzgândesc. 

— Bine. Atunci vă explic pe scurt cum vom folosi vestele de 
salvare... 

— Ce veste de salvare?! 

Tom râde: 

— A fost o glumă. Ceva ar mai trebui, totuși, spus: aparatul RMN 
este cam zgomotos. Produce nişte huruieli destul de puternice. Nu 
vă speriaţi, este absolut normal; zgomotul se datorează conectării 
şi deconectării bobinei din interiorul aparatului. V-am zis: el este 
un uriaș electromagnet. Există și o pereche de căşti la care puteţi 
asculta muzică, pentru a nu mai auzi huruielile. Mă tem însă că nu 
se vor potrivi urechilor de pisică ale Kirei. Şi, oricum, nu am decât 
o singură pereche. 

— Suntem doi şi nu ne e teamă. Ce zici, Kira? 

Kira se tăvăleşte pe jos. Tom și Paul o privesc nedumeriţi. 

— Ăsta este noul nostru semn pentru „Da“. 

— Bun. Atunci, aşezaţi-vă. Winston, tu pe spate. Cred că cel mai bine 
ar fi s-o plasăm pe Kira pe burta ta. Pauli și cu mine trebuie să ieşim din 
cameră. Panoul de comandă al aparatului se află în încăperea de alături. 
Dar noi putem să vă vedem prin fereastra din perete. 

— Da. Clar ca lumina zilei. 

Îmi scot pantofii și mă întind. Pauli o pune pe Kira pe burta mea. 
Simt cum bate a Kirei. O simt bătând din ce în ce mai tare şi pe a 
mea. 

Tom își face acum de lucru în jurul aparatului. „Şezlongul“ 
începe să se miște încet spre cilindru, până ce eu ajung complet 
închis în tub. Sfântă sardină în ulei și mare zeu al pisicilor, vegheaţi 
asupra mea! 


— Buuun! se aude înfundat vocea lui Tom. Pauli și cu mine ne 

ducem în camera de alături. Conectez de acolo aparatul. Cred că 
zece minute ar trebui să fie suficiente. Durata descărcării electrice 
cauzate de trăsnet a fost totuşi mult mai scurtă. Sunteţi gata? 

-Kira miaună, eu strig: 

— Gata! 

— Bine. Mult noroc amândurora! 

Uşa se închide şi pe urmă se face liniște totală în jur. 

— Așa, Kira, acum e acum, o încurajez eu. Ne gândim la un 
singur lucru: să redevenim cum am fost. Să ne schimbăm corpurile. 

— Sigur, Winston. Mă gândesc la un singur lucru: să ne 
schimbăm corpurile! 

Dintr-odată, se pornește un huruit asurzitor, care bagă groaza în 
mine. Poate ar fi fost mai bine să-mi fi pus căștile. Mă rog, acum nu 
mai contează. Nu trebuie să te gândeşti la altceva - un singur gând 
contează: „Vreau să ne schimbăm corpurile! Vreau să redevin eu 
însumi, să mă întorc în trupul meu! Vreau... să... ne... schimbăm... 


corpurile!“ 


Totul e la fel ca la început. 
Sau nu tocmai...? 


— Kira, eşti trează? Te simţi bine? 
Cineva zgâlțâie „şezlongul“. După voce, e Pauli. Ufff! Am 
supraviețuit! 

— Da, sunt bine. 

E vocea Kirei! Deşi eu n-am spus nimic. Asta nu poate însemna 
decât un singur lucru: a mers! Uraaa! Eu, redevenit eu însumi! 
Arunc o privire prudentă spre corpul meu: da, am blană neagră 
şi patru labe. Sfântă scândură de ascuţit ghearele! Ditamai 
pietroiul se ridică de pe inimioara mea de motan. Mă scol încet 
de pe burta Kirei şi privesc în jur. Ce mare e totul, dintr-odată, 
în jurul meu! Uitasem complet - ca pisoi, sunt cam mititel. Sar 
pe podea şi mă întind din toate încheieturile. Apoi mă așez în 
faţa aparatului şi aştept să se ridice Kira. Stă pe „şezlong;, își 
bălăngăneşte picioarele şi pare bine dispusă. Doamne sfinte, văzut 
acum, de aici, de jos, aparatul nu e foarte mare, ci de-a dreptul 
uriaș! Ca pisică, nu cred că m-aș fi încumetat să intru în tub - bine 
că, totuși, Kira a fost curajoasă. Se pare că amândoi am depășit 
teferi şi nevătămaţi temerarul experiment. Cel puţin din punct de 
vedere fizic. 

Oare vom mai putea comunica telepatic? Fac o încercare: „Kira, 
mă auzi? Ridică-te şi vino spre mine!“ 

Nimic. Hm. Din păcate, se pare că s-a întâmplat fix așa cum am 
anticipat. Am putut să comunicăm telepatic doar câtă vreme fiecare 
a fost găzduit de corpul celuilalt. Acceptarea acestei situaţii se simte 
ca un cui în inimă. 

Între timp, a venit şi 'Tom din camera de alături şi aşteaptă lângă 
aparatul RMN. 

— Cum te simţi? o întreabă pe Kira. 

— De fapt, chiar bine. Sunt puţin obosită. Dar este o reușită. Am 
redevenit Kira. 

— Ia uită-te la mine! 

Urmează o lungă tăcere. Din păcate, de aici, de jos, nu pot să văd 
exact ce fac Tom și Kira, dar simt o anumită tensiune. Acum, Tom 
se trage un pas înapoi de lângă aparat. 

— Fantastic! exclamă el. Kira, tu chiar ai ochii de un albastru 
strălucitor! 

Se apleacă spre mine şi mă priveşte. 

— Iar Winston are, într-adevăr, ochii verzi! Incredibil! 

Ce atâta mirare? Nu i-am spus că așa stau lucrurile? La fel 
gândește, evident, şi Kira: 

— Ha, ha! Nu ne-ai crezut? Doar Winston ţi-a spus că eu, ca om, 
am ochi albaștri. 

— Ba v-am crezut. Dar n-am fost sută la sută sigur, răspunde 
Tom râzând. 

— E de înţeles, intervine Pauli. Dacă s-ar fi întâmplat viceversa şi 
ţi-am fi povestit că Tom şi cu mine am făcut schimb de corpuri, tu 


ne-ai fi dat crezare, așa, fără să-ți pui întrebări? 

— Nu! 

În vocea Kirei s-a simţit o undă de amuzament. 

— Bun! spune Tom. Şi acum, repede, s-o ștergem de-aici. Până 
în acest moment, totul a decurs bine. N-aş vrea ca, tocmai la final, 
să ne prindă femeia de serviciu. Ea vine aici seara târziu; cred că ar 
avea surpriza vieții ei dacă ar da peste noi. 

— Ai dreptate! Înapoi acasă! zice Kira şi sare de pe „şezlong“; 
acum e chiar lângă mine. Dar ceva tot trebuie să mai verific: 
Winston, mă auzi? 

Ah! Codul! Mă trântesc pe spate şi mă tăvălesc. Kira bate din palme: 

— Meserie, Winston! Chiar funcționează! Așadar, n-am visat! 

Nu, chiar n-am visat! Dimpotrivă, am trăit o groază de 


întâmplări! 

A doua zi, trezirea mă prinde în pielea mea de motan şi în 
coşulețul meu. Ce grozav! Am dormit așa de profund, încât nici 
n-am simţit când Kira s-a trezit şi a plecat la şcoală. 

În apartament domnește o liniște divină și hotărăsc ca mai întâi 
să iau micul dejun și apoi să-mi petrec restul zilei în locul meu 
preferat: pe canapeaua din living. Splendid! 

După un pui de somn și încă o gustare cu ficat de pui, trebuie 
să recunosc însă că în casă nu e doar linişte, ci și mare plictiseală. 
Werner este la universitate, Ana calcă şi fredonează o melodie — 
hm, chiar nimeni nu se ocupă de mine? Alerg dintr-o cameră 


în alta, dar bineînţeles că nicăieri nu-i nimeni cu care să mă 

întreţin... E ciudat că până acum n-am observat câtă tăcere e aici 
peste zi şi cât de puţine lucruri se întâmplă. Cu ce îmi ocupam eu 
înainte timpul? 

Aş putea s-o conving pe Ana să mă lase să ies din când în când 
din casă? Cu siguranţă. S-a putut asta şi când Kira era pisică. Cum 
a procedat ea? Încerc abordarea directă, fug la Ana, miorlăi tare şi 
apoi alerg spre ușa casei. Acolo mă opresc şi miorlăi. Și iată: Ana 
vine după mine şi îmi deschide uşa. 

— Ei, micule plimbăreț, iar vrei afară? Cred că în curând vom 
avea nevoie de o ușiță specială, dintr-aceea pentru pisici. Hai, ai 
grijă de tine! 

Hop, deja sunt în faţa ușii. A fost simplu. Dar ce fac acum? Pe 
când eram pui, am mai umblat pe afară, dar ca adult rareori am 
făcut-o. Iar de când mă numesc Winston, nici atât. E palpitant. Mă 
decid să vizitez mai întâi curtea. Acolo mă descurc cel mai bine. 

Când dau colțul casei spre curte, o văd imediat: Odette! 
Inima îmi sare din piept și îmi vine să mă întorc din drum. 
„Prostii! mă îmbărbătez, „doar îți doreai ca, atunci când îţi vei fi 
recăpătat corpul, să te întâlneşti cu ea! Aşadar, du-te la Odette!“ 
Trag adânc aer în piept şi îmi continui drumul. Am și ajuns la 
cornişa pe care stă Odette. Din păcate, nu este singură. Spike şi 
Caramel se află şi ei ghemuiţi acolo. Și, bineînţeles, mă reperează 
instantaneu. 

— Oh, avem o vizită de stat, se amuză Spike pe seama mea. 

— Salut, tinere, răspund eu cât mai prietenos cu putinţă. 

Nu o să mă las provocat de fanfaronul ăsta tigrat. 

— Bună, Odette! 

— Hei, Winston! 

Mă înşel oare sau Odette pare să se bucure că mă vede? Vine la 
marginea cornişei şi priveşte în jos la mine. 

— Ce drăguţ că mai dai şi tu pe-aici! 

Nu, nu m-am înşelat: Odette chiar se bucură că mă vede. 
Dintr-odată simt o căldură în inimă. Ce senzaţie minunată! 

— Da, m-am gândit să mai trec pe la voi, pe-aici. Sus, la mine, 
m-am cam plictisit. O companie plăcută nu strică niciodată. 

Sper că Odette își dă seama că prin companie plăcută subinţeleg 
doar prezența ei. Adică nu şi pe Spike sau Caramel. Ea miaună veselă: 

— Voiam să-ţi mulțumesc că ai trimis-o pe fată cu mâncarea. A 
fost, într-adevăr, un semn de prietenie din partea ta! Şi unul foarte 
delicios! 

— Cu tot dragul! N-a fost cine ştie ce! mă arăt eu modest. 

Odette sare jos şi se așază lângă mine. 

— Ba da, a însemnat mult. Cred că n-am fost prea prietenoasă cu 
tine. Cu toate astea, tu ţi-ai împărțit cu mine nepreţuita hrană. Ai 
fost generos. Te-am judecat greșit, îmi pare rău! 

Îşi freacă scurt capul de botul meu și inima-mi bubuie mai să-mi 
spargă pieptul. Mă tem să nu-mi iasă prin gât. 

— Nicio problemă, s-a șters totul cu buretele! reuşesc să articulez, 
cu glasul sugrumat. 

— Ştii, ar fi, de fapt, tare bine dacă ai veni mai des pe aici. Eu, în 
orice caz, m-aș bucura! zice Odette, care mă priveşte radiind. 

— Noi nu! se aude o voce hotărâtă de undeva, de sus. 

Spike pândeşte de pe cornișă și ne fulgeră cu privirea. Nu, am 
greşit: mă fulgeră cu privirea. 

— Noi nu ne-am bucura deloc dacă înfumurata felină de 


companie şi-ar face veacul pe-aici. 

Tocmai voiam să-i dau o replică usturătoare, când Odette se mai 
alintă încă o dată pe lângă mine. 

— Ah, nu-l lua în seamă. Așa face întotdeauna când cineva nou 
se alătură grupului. Nici cu Caramel n-a fost altfel, iar acum ei sunt 
cei mai buni prieteni. Hai mai bine să facem o plimbare! Așa, Spike 
va avea timp să se calmeze. 

Grozav plan! Cu Odette lângă mine, îndrăznesc să fac o tură prin 
cartier. 

Ajunşi pe trotuarul din fața casei, imi vine o idee: 

— Ce-ai spune, Odette, să dăm împreună o fugă până la şcoala 
Kirei? Ştii, ea e fata care ţi-a adus mâncarea. Orele ar trebui să se 
termine acum și cred că s-ar bucura să ne vadă împreună. 

— Sigur, de ce nu? Ştii drumul? 

Aprob din cap şi grăbesc pasul. Să sperăm că o să dăm de Kira. 
Aş dori atât de mult să-i arăt că tactica ei a avut succes şi că acum 
Odette nu mă mai crede arogant... 

Cotim de două ori la dreapta, apoi mergem drept o bucată de 
drum, apoi iar la stânga şi iată-ne în fața şcolii. Ce-i drept, elevii 
încă nu se văd. Odette miorlăie dezamăgită: 

— Păcat! Unde e fata? Nu e nimeni aici. Credeam că la şcoală e 
totdeauna forfotă. 

— Da, aşa şi e. Probabil mai trebuie să așteptăm puțin. O să vezi: 
când se termină orele, se dezlănțuie iadul. 

Ding-dong-ding! Se aude clopoţelul şi peste nici două minute 
suntem înconjurați de elevi. 

— Ah, uite, ce dulci sunt! O pisică albă şi una neagră! 

— Ce drăgălaşe! 


Copiii se îngrămădesc în jurul nostru. Unii chiar vor să ne mângâie. 

Sper că Odette are nervi tari! O studiez cu coada ochiului: nici măcar 
nu clipeşte! Foarte bine! Odette este, într-adevăr, o pisică super! 

— Ia uite, Kira! strigă cineva. Aia nu e pisica ta? 

— O clipă! Vin! 

Asta e vocea Kirei, fără îndoială. Planul meu pare să reuşească. O 
clipă mai târziu, ea e lângă noi. 

— Oh, Winston! Ce faci aici? Ai venit împreună cu Odette? Vai, 
ce mă bucur! 

Se apleacă şi mă mângâie întâi pe mine, apoi pe Odette. 

— De unde ştie ea numele meu? se miră aceasta. 

— Oh... Ăăă... n-am nici cea mai vagă idee, mint eu cu neruşinare. 

Adevărul ar tulbura apele cu siguranță. 

Cu coada ochiului pot să le văd pe Leonie şi Emilia, care se 
îndreaptă direct spre noi și se opresc, în cele din urmă, foarte aproape. 

— Ei, trebuie să-i recunoaștem rusoaicei un merit, ciripește 
Emilia. Ştie să se poarte cu animalele. 

— Ha! protestează Leonie. Şi eu știu! 

Nu! Dobitoaca asta nu poate, pur şi simplu, să suporte bucuria 
altora. Şi, ca dovadă a legăturii ei incredibil de bune cu animalele, 
întinde mâna spre mine. 

Vreau să mă trag înapoi, când observ brusc că și doamna 
Rosenblatt se îndreaptă spre noi. Probabil vrea să-i tragă iar o 
săpuneală Kirei pe tema „cu animalele e interzis în incinta şcolii“. 
Asta îmi dă o idee genială. Adică sper că genială! 

Încă înainte ca doamna Rosenblatt să fie observată de Kira, de 
Leonie şi de Emilia, sar în braţele lui Leonie şi mă alint. Îmi frec 
capul de pieptul ei şi torc din răsputeri. Kira priveşte îngrozită, 
Leonie râde triumfător: 


188 


— Vezi? Pisica ta mă iubeşte mai mult decât pe tine! A înțeles 
imediat că eu sunt cea mai mare prietenă a pisicilor. Eu iubesc 
pisicile. Nu-i așa, pisi? face ea și mă mângâie, iar eu torc mai 
departe. Da, pisi, pisi, ţi-e bine cu mine, nu-i așa? Poate că ar trebui 
să rămâi la mine, ţi-ar fi cu siguranță mai bine. 

În acest moment, o umbră ne acoperă pe mine şi pe Leonie şi o 
voce cunoscută tună: 

— Leonie Weichert! Dar n-ai avut tu de curând o foarte gravă 
alergie la pisici? 

Doamna Rosenblatt e chiar lângă noi şi o priveşte supărată foc 
pe Leonie. Aceasta tresare speriată şi mă lasă să cad. 

— Ăăă... da... Pisica asta a sărit pe mine. N-am nicio vină! 

— Ciudat, mie mi s-a părut mai degrabă că tu și pisica vă 
înţelegeți de minune. Asta ar putea să însemne că anterior m-ai 
minţit doar pentru a-ți da importanţă și a-i juca o festă colegei tale. 

— Nu! Chiar nu, eu... 

Leonie nu reuşeşte nicicum s-o scoată la capăt cu explicaţiile. 

— Ajunge, Leonie! Nu mai vreau să aud nimic. Acum vii la mine 
în birou pentru o discuţie serioasă. 

Doamna Rosenblatt se răsuceşte pe călcâie, iar Leonie pornește 
în silă, cu capul în pământ, după ea. Şi bum! Superagentul Winston 
a dat iar lovitura! 

— Ce-a fost asta? 

Între timp, au venit lângă noi Tom şi Pauli, care sunt nedumeriţi, 
întrucât au ratat începutul genialului meu spectacol. 

— Oooh, zice Kira, cineva tocmai şi-a vârât singur capul în laţ. 

Râd toţi trei. Frumos tablou: Kira cu Tom și Pauli. Prieteni 
adevăraţi! 

O clipă! Mai lipseşte ceva! Îmi iau un mic avânt şi sar pe umerii 
Kirei. Și îi ling rapid mai întâi urechea stângă, apoi pe cea dreaptă. 
Kira înțelege imediat, mă ia în braţe şi-mi şopteşte: 

— Exact, Winston. Codul nostru. Suntem cei mai buni prieteni 
pe vecie! 

Cine s-ar fi gândit? Eu și o fetiță! Da, Kira are dreptate: noi doi 
suntem cei mai buni prieteni pe vecie. Oare prin ce întâmplări vom 


mai trece împreună? Nu ştiu încă, dar de-abia aştept să văd. 


Mulţumiri 


Dacă aş fi știut câtă plăcere poate aduce scrierea unei cărți pentru 
copii, m-aş fi apucat de multă vreme s-o pun pe hârtie. Faptul că 
mi-a plăcut aşa de mult acest lucru se datorează mai ales lui Sarah 
Haag și Johannei Müller de la Editura Loewe. 

Sarah a fost prima care m-a întrebat dacă mă tentează să scriu o carte 
pentru copii. În primul moment, nu mi s-a părut o idee bună. De la 
întrebarea ei şi până când am admis faptul că propunerea era inspirată 
a trebuit să treacă nişte ani buni. Îi mulțumesc și o fac şi pentru 
extraordinara îndrumare pe care ne-a oferit-o mie şi lui Winston. 

Foarte răsfățaţi am fost şi de către Johanna Müller, redactorul 
cărții. În calitatea ei de specialistă în cărţile pentru copii, a fost lângă 
mine o prezenţă constantă, o formidabilă consilieră, întotdeauna 
cu ideea potrivită la îndemână atunci când era stringentă nevoie de 
așa ceva. Pentru toate astea, multe mulțumiri! 

Un alt „Mulţumesc din suflet!“ se cuvine întregii echipe de la Loewe. 
Dacă Winston a devenit un personaj atât de drăgălaş, asta se datorează 
nu în ultimul rând faptului că întreaga redacţie l-a răsfăţat. Sau, cum 
ar spune Winston: „Pe sfânta mea sardină în ulei, dar frumos mai e 
aici, la voi!“ Leii! sunt şi ei până la urmă tot niște pisici şi, ca atare, ştiu 
foarte bine ce-i face plăcere unui motan de rasă cum e Winston. 

În sfârșit, le mulțumesc unicelor şi inegalabilelor Kira și Tessa — 


voi sunteţi cele mai bune cititoare de probă din lume! 


1 În limba germană, numele Editurii Loewe înseamnă „leu“, 


Frauke Scheunemann, născută 
în 1969 la Düsseldorf, este doctor 
în Drept. A lucrat ca voluntară 
NDR, iar apoi ca jurnalistă și 
purtătoare de cuvânt. Din 2002 
începe să scrie și, împreună cu 
sora ei, Wiebke Lorenz, publică 
sub pseudonimul Anne Hertz 
romane de mare succes. 

Cărţile tipărite sub numele 
Anne Hertz au depășit un milion 
de exemplare vândute. În 2010 

a apărut primul roman 

semnat Frauke Scheunemann 
Dackelblick, care a devenit 
imediat un bestseller și a dat 
startul unei îndrăgite serii. 
Frauke Scheunemann este 
căsătorită și locuiește la Hamburg 
împreună cu soțul ei, cei patru 
copii ai lor și câinele Elmo. 


Motanul Winston duce o viaţă perfectă. Peste zi se relaxează pe canapea, 
întrerupându-şi moțaiala doar pentru a se ghiftui cu minunatul ficat de 
pasăre gătit cu pătrunjel. Însă când 

bucătăreasa personală este înlocuită de alta, lucrurile 

o iau razna! Intrusa aduce cu ea un geamantan de 
probleme și pe fiica ei, Kira. Unde mai pui că viaţa lui 

Winston se schimbă fulgerător, el trezindu-se brusc într-un corp nou, 

uman... Situaţiile amuzante se ţin lanţ, fiind provocate de un copil cu toate 

mofturile unui motan simandicos și de o pisică ce are acum preocupările unei 
fetițe de doisprezece ani. În ciuda tuturor încurcăturilor, 

Kira și Winston sunt hotărâți să rezolve primul lor caz de detectivi 


